text:
枕頭,唔單止影響我哋嘅睡眠質素,亦會影響肩頸健康.我哋每日平均瞓7至8個鐘,想瞓一個好覺,適合嘅枕頭必不可少,究竟點樣揀一個啱自己嘅枕頭?就等小編話你知啦!
種類太多點揀好?
市面上嘅枕頭種類太多,大家喺揀枕頭時,一定有好多疑問.例如枕頭硬度,高度,形狀,材質等通通都喺考慮因素.
枕頭邊隻好用,主要視乎你嘅身形睡姿,同埋對枕頭種類嘅編好.一般枕頭由大小,高度,填充物料,軟硬度,以至專為唔同睡姿而設嘅都有.咁究竟有冇一款係任何頭型睡姿都可以完美貼合嘅呢?小編最近就試左O-HI麻藥枕頭值得推介俾大家!
專利技術設計,符合人體工學
呢款韓國升級版O-HI麻藥枕頭,就聲稱喺利用獨特嘅3D人體工學設計,任何頭形同睡姿都完美貼合,內含800萬顆微空氣球,完全貼合支撐使用者嘅頭部同肩頸部位,仲可以穩定維持良好嘅睡眠姿勢!仲可以改善失眠問題,提升睡眠質素添.
小編拆開包裝,入面有麻藥枕頭,塵袋,專用洗衣袋及除味木炭包.呢款升級版仲更加柔軟,更有彈性,就算大力壓落去,都會好快咁回復,唔易變型.小編試瞓時發現,枕頭一邊凹陷一邊隆起嘅設計啱啱好包住頭部同頸嘅位置,可以分散肩頸嘅壓力;而打側瞓嘅時候又唔會壓住肩頸,果然係符合人體工學設計.
麻藥枕頭點洗好?
如果用洗衣機清洗時,要套上枕頭包裝附上嘅專用枕頭套,再擺入去洗衣機,要用輕柔模式,記得唔好落漂白水,洗完都唔使大力擰乾㗎,只需放喺陰涼處風乾就得啦,都好方便.
小編已經用呢款升級版O-HI麻藥枕頭瞓左幾日啦,整體感覺都好舒服,枕頭好柔軟,本身用緊個枕頭搞到肩頸膊痛嘅問題都有改善添.如果大家都想試下就去下面link購買啦,而家仲做緊優惠添!


c: text/html

text:
男人的Fantasy (二六六)生活嘅無限可能
網上資料圖片
由下個星期開始,我會多一份兼職,送外賣.
前兩星期,群組入面一班老死都講起,最近市道唔好,大家嘅工作都有多少影響.但當然,我哋會毫無怨言,大是大非之前,我哋可以做嘅就係靠自己去變通,將公家事放喺個人之前,呢啲應該係做人應有嘅觀念.
其中有一個老死講起,宜家受惠於網路進步,其實好多食肆嘅外賣都俾某幾間大營送外賣公司承包,呢度唔係賣廣告,所以名就唔出.不過因為幾間公司都因為起步三幾年,仲係因為市場佔有率而打到頭崩額裂嘅時期,相對上入職嘅員工嘅待遇好似唔錯.
以我朋友為例,佢家住上水,每日返工就係報自己樓下嗰區,衫都唔使換就可以打卡返工,然後慢慢喺屋企食住早餐咁等Order.因為外賣隊分騎兵同步兵關係,所以我老死呢啲步兵所接到嘅單,一般都係一公里以內.
以每單三四十蚊計,大家可能覺得唔係好多,但如果撞正一啲地區你可以去大營連鎖店,一次拎佢三至四單,快快手手送咗佢,就已經有百幾兩百蚊收入.
講到呢度,我群組入面有幾個老死已經有興趣一齊做.
其實一個男人做一個工作,唔同階段真係有唔同追求.開頭時我話我會做,可能你哋覺得我搞笑,但其實呢個階段嘅我,要追求其他嘅可能.我本身係自由工作,一個星期出去三日,其他時間留喺屋企工作,話就話自由,其實就係養懶人.試過幾多次自己因為掛住打機打到唔記得交工作,喺度鬧自己可唔可以成熟啲嘅時候,我都諗緊有冇一啲嘢可以管束吓自己.女人管唔到,最後都係得返錢.如果一份工作,可以令我每日準時起身,落街行一個圈就有一百幾十蚊袋,最緊要有得同班老死喺群組吹吓水傾吓經驗,何樂而不為?
最重要就係,唔使著制服,咁樣可以免除好多麻煩,因為俾街坊見到都唔係太好嘛,哈哈.
我成日都覺得,人生係唔使有框框,我由細到大最自豪就係自己喺屋邨大,令我有足夠謙卑,就算今時今日好多人覺得我係導演,我都認為呢啲虛名唔足夠阻擋我去同一班朋友試吓呢份兼職,當玩又好,當俾自己一個紀律每日早起身都好,都係一個好主意.
只要去登記,拎完制服(之後唔使著),就可以返工.往後一切交收都喺電話可以做到,要自食其力嘅你哋,都同我一齊試試.話唔定有一日會一齊等餐,可以傾兩句,大家鼓勵一吓.
薛可正Facebook Page
http://www.facebook.com/sithoching
IG:sithochi

robotstxt: allowed

filter: keep


text:
香港土地問題嚴峻,空氣污染問題亦不遑多讓,不時起身就打哈嗤,打多兩下就流鼻水.咁見到Ikea有空氣清新機,而且仲要減1舊……或者應該話減價高達5分之一!啫係8折!原價499+99減到399+9,咁抵,即決.
開箱,首先係一沓廢紙.
開蓋,先拎走個白色嘅Hepa12嘅filter先.
咁入面係噉,你見到有兩階嘅,入啲係放黑色嘅活性炭filter,可以過濾煙味,酸餿味咁,而白色嘅hepa12係放出少少,係攞來過濾花粉粉塵嗰啲,灰層就喺兼作用外殼嘅灰色絨毛布蓋.
拆開呢個另外買嘅99元活性炭filter,塞入去.因為呢個較細,所以塞入去先.
塞返hepa12嘅filter入去,合返埋去.我覺得值得讚係一來佢有防呆設計上下調轉係合唔埋的.而且,唔係啲垃圾嘢最愛嘅卡扣式固定亦唔係扭紋,而係塑膠吸塑膠,好似屌西般順滑,非常正.我開開合合仲玩咗幾分鐘.
咁正面就喺入風口,最出面嘅灰色絨布除咗好睇仲可以最基本地過濾灰塵之外,亦係部機唯一可洗嘅filter.係,白色同黑色嘅filter都喺不可洗的,大概半年要換.
上面有條帶,可以抽起,下面亦有連腳架,可以座地,後面亦有四個口,用着掛場,全方位滿足大家嘅喜好.而且掛牆嘅話,好似都幾好睇下.唔知嘅仲以為乜高級喇叭 haha.
上咗底座會係咁.啊,上面嘅係出風口,電線如果長後面亦有藏線位等走線好睇啲.
上面有個提示燈,會提示你要檢查filter喺咪要換.而掣只有一個,0係關機,羅馬數字1-3就喺檔位,1檔真係好安靜,2檔一般般,開啲電台啊,或者睇住youtube其實啲聲音都唔太覺,3檔真係唔嘚了好似搭飛機咁,一般如無必要都喺1 or 2檔,3檔真係for你間房好糟糕先用……我係長開2檔的.
最後影個正面,真係好L似啲well designed嘅藍牙喇叭……我當初開頭見到都以為係藍牙喇叭先,湊埋去睇……先知……空氣清新機.
至於評價,我覺得499+100,加上仲要而家聖誕特價嘅價錢,過濾效果就普普通通了,一般你有鼻敏感過濾下花粉或者灰塵啊,或者屋企間房唔大有條友又好L鍾意食煙放係佢隔離,又或者你懶底間房有啲臭嘅,其實咁已經足夠用了.如果你唔介意味道只係鼻敏感過濾下花粉灰塵,黑色個過濾網真的不用買,佢黑色嗰個只係用來除味的.不過如果你屋企比較大嘅,或者又要殺菌又要UV嘅,咁就要諗諗啲比較貴嘅過濾器了.
最後你唔知空氣點,或者想知需要換檔位嘛,可以買埋Ikea呢個用作檢測PM2.5嘅檢測機去.基本上就喺typec接口供電,開機就運作,三種顏色,內置三盞燈膽處理.最上到最下分別係紅色,橙色和綠色,紅色代表差,橙色普通,綠色代表好.無數字,無花臣嘢,北歐企業嘅產品就喺如此枯燥且乏味而又簡單直接.
而説明書有記錄三個mode係點界定.綠色係0 - 35,橙色係36 - 85,紅色就喺係86以上.如果你唔明或者覺得個標準仲ok嘅,就買個睇啦.你唔認同個標準界定嘅,咁你都係正正經經買個顯示數字嘅檢測機用了.
對了,該檢測機內置得本體,無供電用嘅typec線同插蘇,記得買返或者自備.我上面嘅就喺ikea嘅USB電源線,粉紅色,so cute.本來打算白色配搭返,但ikea竟然無賣白色typec線!!!!


text:
最新評論
整體滿意度
4
ky1127
我哋搵咗Munch幫我哋做西式餐飲到會,其實結婚中間我哋改咗好多次menu,因為老人家有時話唔要凍嘢,又擔心11月會唔會凍要多啲熱嘢,而Munch真係非常之helpful,基本上所有要求都滿足哂.我哋轉咗飲品,加咗啲熱飲,嘢食就幫我哋prepare咗少少熱嘢食.其實呢間catering公司係我老婆揀,因為佢本身係做we…
我哋搵咗Munch幫我哋做西式餐飲到會,其實結婚中間我哋改咗好多次menu,因為老人家有時話唔要凍嘢,又擔心11月會唔會凍要多啲熱嘢,而Munch真係非常之helpful,基本上所有要求都滿足哂.我哋轉咗飲品,加咗啲熱飲,嘢食就幫我哋prepare咗少少熱嘢食.其實呢間catering公司係我老婆揀,因為佢本身係做wedding planner. 佢哋非常之準時,比準時更早.佢哋預早少少去,因為知道我哋趕,直頭幫我哋拎咗個場先,我哋去到佢已經set緊嘢,佢哋係冇得頂!因為一般個場啲檯係擺後面,但我哋就放哂側邊,佢都控制得好好,有啲equipment要用電,佢就即刻同我哋production house夾去拎電.我哋嗰日都大概有250-260位賓客,佢哋人手安排非常之夠,唔會口話有賓客要拎嘢食嘢飲冇人幫手. 不過,如果佢哋啲sales可以覆得快啲就更加好.但係佢哋operation就係冇得頂,floor manager Lennon係非常之好.Lennon全部嘅arrangement都好準,我哋第一次開會講嘅嘢佢全部唔洗我提都做到哂記得哂.我啲嘢要點set,幾點做啲咩,當然後面schedule有少少delay,佢完全可以控制哂個場關於catering嘅嘢,good!
聯絡資料
- 尖沙咀諾士佛臺1號1樓
店舖地址
23177887/ 29529991
info@munch.com.hk
最新優惠
聯絡商戶


text:
科技行業有好多種⋯邊款先啱我? Which Tech Career Is Right for Me?
雖然我哋成日取笑IT工作者做「IT狗」,但係今時今日,除非係傳統老店,士多,雜貨舖等等,「IT狗」喺一間公司嘅重要性係毋庸置疑嘅.IT部門負責嘅嘢有好多:電腦壞咗要搵佢,網頁死咗要搵佢,有新event要開個新網頁要搵佢,有客落廣告要攞data要搵佢.IT部門真偉大!
無論你係諗緊大學想讀咩,大學未畢業,職場新鮮人定係做耐咗想進修或者轉行,無可否認IT行業係呢個世代嘅鐵飯碗.但係邊款先啱我呢?
IT工作者嘅分工大概有:維持公司日常運作嘅「解難類」,提升公司效率或者幫手擴展業務而整新嘢出嚟嘅「創新類」同埋check住公司嘅科技產品/系統有冇問題嘅「測試類」.當然重有啲專門負責某一個領域嘅,例如網絡保安,數據管理,雲端系統管理等等,就留待大家有興趣嘅話自己深入了解吓喇!
解難類
除非間公司好新或者擴充得非常之快,唔係通常一間公司嘅IT部門最需要係維持日常運作順暢嘅技術支援人員,如果你自問解難能力幾高,或者以下嘅職位會適合你:
- 技術支援專員( Support Specialist)
有啲似以前中學老師上上吓堂projector開唔着會請嚟幫手嘅IT哥哥/姐姐,一間公司上百部電腦,可想而知每日會遇上幾多問題.但呢種職位除咗幫助公司同事之外,有機會係要服務客人嘅,例如如果一間公司係提供Software as a Service (SaaS),例如Lalamove,Deliveroo咁,技術支援專員有機會需要即時幫手解決客人遇到嘅問題.
- 資訊科技技術人員(IT Technician)
呢個職位負責嘅嘢比起技術支援專員多,除咗要負責每日嘅解難,更加要分析同計劃出長遠嘅解難方案.呢個職位亦都有機會需要就住公司嘅需要為公司嘅電腦安裝新嘅程式或者軟件,亦都要負責教識公司各部門嘅同事點樣用新嘅軟件.
創新類
就住公司嘅業務擴充,有時會需要編寫新嘅網站或者程式,又或者要改寫之前嘅程式,令用戶體驗或者公司內部運作更加流暢.如果你熟習電腦程式語言,又喜歡創新,以下嘅職位可能啱你:
- 電腦程式設計師
顧名思義,就係要編寫程式,或者改寫程式.好多人以為電腦程式設計師或者編程員淨係需要對住啲程式語言,成個電腦螢幕冇一隻字睇得明,以為佢哋唔使同人溝通,但係對於呢個職位來講,溝通能力嘅要求非常之高,因為你需要明白客戶或者同事嘅要求,然後將佢哋嘅要求轉化成程式語言寫入程式之中!
- 網站開發者/用戶體驗設計師( Web Developer / User Experience Designer)
呢兩個職位都係公司同客戶之間嘅橋樑,係直接透過設計用戶體驗而決定公司以一個點樣嘅形象呈現.呢個職位嘅人需要熟習程式語言之外,亦要處理圖像,管理內容分布等等.溝通能力亦係非常重要.
測試類
同每一種行業一樣,推出一樣產品,必先要經過品質測試.科技產品亦唔例外,甚至產品推出之後亦要不斷搵測試員再搵出產品更加多漏洞或者可改善嘅地方去改善產品.
1)產品測試員(Quality Assurance Tester)
產品測試員需要具備對於要測試嘅產品一定程度嘅知識, 因為佢最大嘅重要性係要測試產品合唔合乎工業水平.遊戲機或者網絡遊戲同埋手機應用程式對呢方面嘅人員需求最大.
2)系統分析專員(Systems Analyst)
系統分析專員主要嘅工作係不斷審視公司設計出嚟嘅系統,無論係內部或者客戶用到嘅.系統分析專員除咗要搵出系統嘅漏洞或者改善嘅地方,更加要運用佢哋嘅知識去幫公司解決問題,有時亦都要協助技術人員訓練公司同事運用新嘅系統.
以上只係好籠統咁樣概括咗幾類最常見嘅資訊科技行業職位,如果你真係有興趣投身呢一方面,可以再睇吓網上面有啲乜嘢職位空缺,想像下自己嘅職業路線.除咗以上嘅分類之外,你可以諗吓你最有興趣研究嘅係資訊科技嘅邊一部份,例如數據分析,雲端科技,區塊鏈科技等等.


text:
今年係家姐同姐夫結婚十周年. 姐夫好浪漫, 預備咗一個大驚喜比家姐. 佢地原本係去PALM ISLAND打GOLF, 但係小生就會留係美孚. 姐夫知道家姐一定會好掛住小生, 所以就BOOK咗專車(西部通道)同酒店, 叫咗我, Rebecca, 佢細路Jesse同老婆, 四個人夾住小生上大陸惠陽.
去前好多野預備, 又要攞PASSPORT, 又要汁定小生D行李, 又要唔比得阿媽知. 好彩, 小生好乖好聽我地話, 一上車就訓到落車. 去到之後就坐GOLF車去第十八個洞, 等家姐打完小生就特出現, 送花比家姐. 小生都交足戲, 仲鍚鍚媽咪, 場面真係好感人好SWEET.
跟住到咗夜晚食飯, 姐夫仲安排咗LIVE BAND唱佢地既主題曲, 仲有一個大蛋糕同埋最緊要既名貴介子, 真係LUM晒, 我見到佢地十年都仲咁SWEET, 我都好開心同感動.
夜晚入住PALM ISLAND既BOUTIQUE HOTEL, 一間屋裡面有五間套房, 真係極正, 好有富豪FEEL. 我都有打下DRIVING RANGE, 不過真係凍到傻又大風, Rebecca就開心, 走咗去做SPA, 真係要多謝姐夫比咗一個咁好既情人節旅程比我地同家姐.


text:
芳村站
芳村站(粵拼:fong1 cyun1 zaam6;英文:Fangcun Station),規劃時期嗌過
呢個站嘅1號綫區域曾經係亞洲最長嘅地下車站,全長689米.
結構改
樓層改
打掂改
打橫改
站廳改
芳村站嘅收費區喺站廳嘅中間偏西嘅位,而東邊係人行通道.車站嘅商舖都喺嗮站廳嘅東西兩邊,而自助服務喺站廳嘅南北兩邊.而收費區有好多部扶手電梯同樓梯往返月台.而專用𨋢喺車站嘅北邊免費區域入面,乘客如估有需要嘅話,可以向車站嘅工作人員查咗車飛之後嚟協助用.
月台改
呢個站有個島式月台,喺花地大道北同芳村大道中嘅交界地底,芳村大道高架嘅東邊.
商鋪同自助服務改
而家嘅芳村站入面有好多唔同類嘅鋪頭畀乘客買嘢同埋食嘢,好似有便利檔,麵包檔,書檔同洗衫舖等.
另外,芳村站入面重有好多自助服務設施畀乘客用,包括咗建設銀行嘅自動櫃員機,自動販賣機,自動影相機等;重有充羊城通,交水電費同交通嘅罰錢,查地鐵路線,頭尾班車同埋地鐵嘅安全指引同畀乘客登記變成廣州地鐵薈嘅會員嚟查獎分,換獎品都得嘅自助服務.
出入口改
呢個站有6個出入口.分別係A,B,C,D,其中A同B出入口各有2個.喺車站南邊重有條通道去到萬象商業街,跟住去到花蕾路同花地大道北以南嘅地區.
頭尾班車信息同配線圖改
▼花地灣站
車站歷史改
1號綫改
規劃改
喺1987年,嗰時嘅廣州市人民政府準備引入德國資本嚟起地鐵,份方案出咗好多個版.嗰時嘅方案1出咗而家1號綫嘅樣.而西南邊嗰橛整咗個芳村花地站嘅車站[1],位置喺而家呢度.後嚟地鐵方考慮呢個站嘅所屬地區喺芳村入面,加上準備入場施工時考慮到附近啲巴士站都係嗌「芳村站」而改成芳村站嘅名.
施工改
到咗1994年8月份,1號綫全路線段正式開始逳手起,嗰時廣州係第一次起地鐵,要搞試驗段重確定將來嘅發展.而車站起到1997年初封咗頂.
開通改
1997年6月28號,1號綫首通段通車之後,呢個站嘅1號綫區域正式開放.
11號綫改
規劃改
1997年份《廣州市城市快速軌道交通線網規劃研究(最終報告)》嘅B方案出現咗嗌「5號綫」嘅環線,經芳村大道兼喺芳村站停,但嗰時屬1987年方案嘅2號綫一分為二之後嘅產物,後嚟由於5號綫向北移到經珠江大橋同環市路一帶之後而唔再經過呢個站.直到2008年,嗰時規劃8號綫嘅方案雖然維持拆走嗰時嘅2號綫南段(曉港⇄萬勝圍)揀咗大環方案時,亦經過呢個站,但因為喺琶洲地區要拆畀第啲路線又拗咗一餐,直到2010年份規劃方案話唔拆解.雖然車站位置冇變到,但規劃路線改成11號綫重將成條環整大咗.份規劃直到2015年7月先至最後決定搞成噉.
施工改
- 2016年9月28號,11號綫正式動工時亦開始起呢個站[2].
利用狀況改
呢個站主要畀去芳村附近地區(尤其係黃大仙附近)啲人上落.喺1號綫開通咗無耐,呢個站重冇乜人流,啲人唔係坐船就係坐巴士出芳村.客流直到1999年6月28號嘅成條1號綫開通嗮之後先至多咗起身,佢重解決咗點解芳村來回珠江河北地區成日凈係坐船或巴士呢啲嘢.而家人流都好多下.
喺農曆新年或黃大仙誕嗰陣,個站都幾逼下,由於呢個站冇幾遠就係黃大仙祠,所以有好多人成日嚟呢個站落車,跟住去黃大仙祠度上香.
高峰客流控制改
呢個站嘅高峰客流控制時間係:星期一至星期五(工作日)8:00~8:45
附近嘅建築同景區改
醫院改
學校改
- 康有為小學
- 廣州市花地中學
特色街道改
公園改
道觀改
碼頭改
商場改
- 金逸影城森多利店
- 芳村萬象購物街
工廠改
- 芳村糧食加工廠
體育場改
攷改
Fangcun Station
- ↑ 1.0 1.1 不定期更新的广东地区轨道交通笔记·2015 互聯網檔案館嘅歸檔,歸檔日期2016年4月2號,. 地铁族
- ↑ 〈廣州地鐵11號綫開工〉. 原著喺2020年3月16號歸檔. 喺2017年8月15號搵到.
上一站·下一站改
西朗站←
1號綫
→廣州東站
逆時針←
11號綫
→順時針


text:
好多人舊年都希望響 2021 年會變好,但觀乎新一年呢個零禮拜所發生嘅嘢,無論係本地或者外地都好,睇嚟短期內都不似預期喇… 尤其係疫情方面,英美日嘅疫情繼續大爆發,確診同死亡數字不斷上升,連來源地中國亦有翻發情況,本地都唔見得好,確診數字曾再破百,就算近日回落至雙位數,都有好多源頭不明個案,所以學生哥返學校上堂嘅日子,已被推遲至農曆新年後喇.
仲記得舊年農曆年假後,就係停課日子嘅開始,眨吓眼就快一年喇,呢段日子將肺炎病毒擴散至世界各地,人類嘅生活亦完全被迫改變,唔單止開會,上堂要轉為 online ,連娛樂甚至展覽會都要變成 online ,舊年唯一一個搞得成嘅實體 Tech Show ,就係年頭嘅 CES ,可惜今年亦因為疫情關係被迫中止實體展覽會,不過 CES 就好積極咁將展覽會 All-digital ,所以今年就由實體展覽變成一個網上展覽平台,轉換成數碼場館後,同樣有好多 Keynote 加發佈會,有好多品牌廠商參與,有好多直播兼研討會,同時亦開放比傳媒採訪,當然仲有好多新品発見啦!
雖然 CES 並非第一個網上展覽,但論規模相信都係數一數二,而 CES 2021 會響出書嘅今日即係 1 月 11 號正式開催,展期會去到 14 號,眾所周知,影音產品係 CES 其中一個主打項目,今年嘅電視機新品已響上個禮拜開始發佈,分別有 Samsung 同埋 Sony ,相關內容可留意《 PCM 》1429 期內容;而響 HKT 1.12 朝早舉行嘅 kick-off Keynote ,就係由 Verizon 講下 5G 嚟緊嘅發展,其他 Keynote 仲有 AMD , Microsoft 等等.
不過有一點要留意嘅,就係 CES 主要係比業界人仕參與,以往實體展覽會都有對外開放,歡迎一般人仕比錢入場睇新嘢,但轉為網上平台後就只限業界同傳媒參與,無登記嘅人仕就只能夠響呢個平台睇到發佈會日程, Keynote 講者,參展商等基本資料啫,所以想知展覽會期間有乜新品,新技術,當然就要留意住《 PCM 》網站,社交平台同雜誌啦!
如果 CES 轉為網上展覽平台嘅效果係理想嘅話,響嚟緊疫情依然嚴峻嘅情況下,相信好多唔同類型嘅展覽會都會傚法,當然未必全部展覽會都可以咁做啦,例如美食展咁無得試食又點講得通呢?至於實體展覽同網上平台最主要分別,就係無得親身去現場睇實物,無現場發佈會直擊分享,無得面對面交流討論,當然網上展覽平台都只係權宜之計,最好就梗係疫情盡快過去,回復返以往嘅實體展覽會,回復返正常嘅生活啦,呢樣絕對係每個地球人呢一刻最想嘅嘢!


text:
兩鐵合併
利弊改
合併嚟增加鐵路嘅網絡效率,減少服務重疊,同時可以節省行政開支同埋營運成本同埋取消轉乘車費,嚟使到整體車務嘅結構做啲調整嚟製造協同效應,使到乘客得益.反對意見認為合併搞倒冇晒競爭,造成壟斷,打爛員工飯碗,製造失業.
背景改
2000年,政府邀請咗地鐵有限公司同埋九廣鐵路公司喺《鐵路發展策略2000》裏面規劃咗嘅鐵路項目投標.其中沙中線嘅競爭係最激烈嘅,同時希望加入新鐵路公司作出競爭,嚟減輕貴嘅地鐵過海車費同埋九鐵畢架山隧道車費.
2002年,政府將沙中線經營權批咗畀九廣鐵路公司,由於市民認為地鐵同埋九鐵嘅沙中線都有啲好嘅地方,使到九鐵就沙中線轉車問題展開咗研究.同時,有啲投資者因為已經上市嘅地鐵公司唔能夠取得呢條重要嘅路線而擔心佢嘅前景,甚至擔心宜家完全由地鐵獨家經營嘅過海鐵路業務會被蠶食.呢個講法俾人變成認為九鐵公司嘅沙中線會浪費資源嘅意見,或者認為會造成惡性競爭[1].兩鐵合併嘅講法就係咁樣開始嘅.
參考改
- ↑ 〈民建聯網站 - 馬力 - 兩鐵合併 免地鐵阻撓沙中線〉. 原著喺2005年3月10號歸檔. 喺2007年4月28號搵到.
- 立法會參考資料摘要 - 地鐵有限公司同埋九廣鐵路公司嘅擬議合併 - 提供合併嘅利弊[1].
- 兩鐵合併——邊個係得益者?


text:
去完旅行想留個紀錄,除左拍片,影相,手信同明信片之外,不妨自己DIY整本獨一無二,屬於你個人嘅旅遊地圖日記啦!材料同做法都十分簡單,快啲跟住以下教學啦.
預備材料:
硬卡紙x2
白紙/花紙 (隨你喜歡咩紙都得)x2
旅行影嘅相 隨心
貼紙
油性水筆/木顏色
摺合式地圖
漿糊筆/膠水
鉸剪
第一步:
將白紙(你鍾意用嘅紙)拼上硬卡紙,度好位置,然後剪走白紙四角,包邊黐上硬卡紙.重覆這步驟一次,作為封面和封底.
第二步:
將需要的摺合式地圖剪出嚟,然後分別將地圖底面兩頁,黐上去封面同封底度.
第三步:
盡情發揮你嘅創意,可以貼上你係旅行影嘅相,記低去左嘅景點,加下caption同感想啊,又或者用油性水筆/木顏色係地圖上面mark翻去過嘅路線.當然可以加自己鍾意嘅裝飾,例如貼紙同紙膠帶之類.
第四步:
之後設計埋專屬於你嘅封面,連封底都可以架!同樣可以運用任何你鍾意嘅素材去裝飾.
完成!
輕輕鬆鬆就整到,又快又方便,最緊要夠特別,用嚟留念就最好啦!仲唔快啲整嚟回味下每段旅程?仲可以同旅伴們一齊整添.小編整完都好想去旅行啊!
HK 港生活 APP 登場!
Follow us:
即like UHK 港生活facebook, 追蹤城中大小熱話;
Instagram: @ulifestylehk


text:
谷少甜
香港人有一樣唔少得嘅飯後活動,就係食糖水,到咗夜晚好多糖水舖都座無虛席.今晚我就反傳統,食完糖水先食晚飯!哈哈!飯局之前我去咗谷祖琳(小谷)喺大坑嘅小甜谷,特登為佢破甜戒食甜品.之後,我哋移師去到天后嘅留家廚房,同谷德昭(肥谷),留家廚房老闆劉健威一齊傾吓食經,電影經,仲同小谷分享吓做生意嘅經驗!原來開私房菜,做導演同埋開糖水舖,可以如出一轍.
飯局金句:只要記住你想成功,就會成功!
糖水星巴克 小甜谷
甜姐兒
夜晚7點,我嚟到位於大坑書館街嘅小甜谷,呢度環境清幽,附近有唔少Studio,Designer House,肥谷話夜晚會有唔少型人,或者靚女模特兒落嚟食糖水,「呢度係繼SOHO之後,好有濃厚食嘢氣氛嘅地方,呢度靜中帶旺,又有啲studio進駐,令成個氣氛變得型咗.」
身為老闆娘嘅小谷,吩咐店員準備咗幾款招牌甜品畀我試吓,未食之前我同小谷道明來意,「好多人都知道我其實係唔食甜嘢嘅,但係今晚我為咗你破戒,因為我覺得你開咗間咁有個性嘅糖水舖,係好值得支持.」
小谷特別推介北海道牛乳蛋白畀我,佢用咗北海道牛奶嚟燉,貪佢奶味好濃,有after taste!試咗幾款,我覺得杧果糯米糍都做得唔錯,因為做得好煙韌.之後,小谷就解釋小甜谷店名嘅由來,「其實決定店名之前,都有幾個ideas,有人提議用肥谷喺《食神》入面『糖牛』個名,又或者『甜姐兒』等等.」肥谷就話,「但係大家都覺得『甜姐兒』呢個名,同小谷本身個人有啲出入,所以最後落選,哈哈.」最後,就用咗「小谷」同「甜品」兩個元素,起咗小甜谷個名.肥谷補充,「少甜呢種飲食態度興咗好耐,所以我哋未來都會研究一啲少甜嘅糖水,令一啲唔係太食甜嘅人都食到,同時又可以fit到間舖個名.」我諗各位女士聽到有「少甜糖水」一定會好開心,因為食完糖水之後,滋潤之餘又唔驚會肥,呢個諗頭的確唔錯.
糖水星巴克
食完糖水,我哋就移師到天后嘅留家廚房繼續傾.由專欄作家劉健威先生所開嘅留家廚房,置身於天后嘅食街——清風街,餐廳地下提供不同款式中菜,二樓則提供私房菜.留家廚房更獲得2008年港澳版《米芝蓮》推介為物有所值嘅食肆.劉生喜歡食,對飲食文化更有一種堅持,就係奉行「原教旨主義」,即係選用最基本地道嘅食材,煮出最傳統菜式.好似嗰道番禺魚鬆炒米,本來已經失傳,但劉生專登搵番舊食譜,令呢味菜重現.
劉生經營食肆有豐富經驗,小谷當然唔放過向佢請教嘅機會,「起初以為開糖水舖就係將糖水煮好,然後畀客人咁簡單,但係入咗行先知原來好複雜,尤其是管理員工!」劉生就話,「無錯啊,你依家入咗一個好複雜嘅行業,而廚房大佬係最難應付嘅,我試過有個大廚每個月都話要辭工,之後我要同佢『談情』,同佢傾多啲,開解吓佢.」身為老闆,當然要留住好員工,但係建立一個完善制度就更加重要,因為老闆可以隨時搵人填補工作崗位.
劉生對食有要求,小谷對佢嘅糖水舖亦都有抱負,「有一日,我同肥谷傾開,點解香港無屬於香港嘅糖水品牌,好似Starbucks咁呢?於是我哋從呢個方向出發,決定做最基本嘅中式糖水,同時以店面設計,擺設打造店舖嘅個性.」小甜谷嘅裝修,枱椅,碗碟都散發着一種簡約,悠閒嘅感覺,相信假以時日就會成為「糖水Starbucks」.
想食啲咩?
肥谷對小谷嘅支持,不但出錢出力,仲不時向小谷教授人生道理,「無論做私房菜也好,糖水舖又好,老闆就好似導演,先要了解觀眾口味,之後靠你嘅功力,令每個角色(菜式)活現出嚟.」我知道肥谷導演嘅《家有囍事2009》,喺香港同內地都有唔錯嘅口碑同票房,佢就話今次最難得係令佢更加清楚內地人對喜劇嘅口味,「知道大陸人想食啲咩!」
「因為套戲喺中國唔同嘅地方上映,所以之前我有機會同內地嘅官員,導演同演員交流,佢哋令我明白到拍戲就好似煮一餐飯,你要先問咗人哋唔食啲咩,然後再喺一個特定範圍內發揮你嘅創意,咁樣你先會確保人哋食你煮嘅嘢.」肥谷話即使係喜劇,內地都要求有品味,高水平.咁佢點樣捉摸內地人「有品味嘅笑位」呢?「唔同嘅地方,我哋會配唔同嘅對白,我每次都會搵番當地嘅編劇去度對白.佢哋話畀我知,原來大陸人係最憎人扮佢哋,因為你永遠都唔會扮得似.」
因為對白貼近當地文化,所以內地觀眾十分受落.佢仲創造咗一個難得一見嘅現象,「當地編劇話內地觀眾喺戲院睇戲係唔會睇到放聲大笑,因為佢哋睇慣馮小剛式喜劇,慣咗返到屋企,諗番套戲先至會有會心嘅微笑.」其實喜劇同甜品一樣,最大功能就係令人開心,觀眾睇完笑住走,食客食完覺得好滿足,即係代表導演成功咗啦!


text:
金鐘
金鐘(粵拼:gam1 zung1;英文:Admiralty)係香港一地,喺香港島北岸.按四環九約,金鐘查實係中環嘅分區,喺下環側邊,即係同今日灣仔拍埋,舊時以英軍重地,今日主要係寫字樓同商場.
歷史改
金鐘雖然係中環一部份,但係佢自英國1841年得到香港開始,就係英軍軍事重地,三軍司令官邸都係響呢區.威靈頓兵房,域多利兵房,美利兵房,同金鐘船塢.金鐘呢個名就來自金鐘船塢呢個海軍船塢,因為裏面有個金色銅鐘而來.而英文名Admiralty就係船塢個英文名Admiralty Dock而來.裏面重有香港海平面高低嘅基準.
因為佢響中環同灣仔市區中間,阻住市區發展,亦唔可以響海邊加新路,所以開埠以來,香港政府一直都想佢搬走,不過礙於英軍反對而無結果.1970年代起,軍事模式同百年來已經好唔同,無必要響市區大量駐軍,所以英軍同意逐漸搬走,畀返啲地香港政府.美利樓搬咗去赤柱做古蹟,而1878年就有嘅海軍船塢就填平,喺對出新填地起咗添馬艦海軍基地同威爾斯親王大廈英軍總部,即係今日駐港解放軍總部.淨低嘅旗杆屋,即係前三軍司令官邸,變成茶具文物館.其他嘅地方最尾唔係變成公園,就係寫字樓,或者政府辦公大樓.
1980年,香港地下鐵路通到金鐘,重有個金鐘地鐵站起響呢度,自始呢區有自己個名,叫金鐘或者Admiralty.
大廈改
呢區有多棟大廈,有力寶中心(舊名奔達中心),統一中心,遠東金融中心,亞太金融中心,美利大廈,海富中心,太古廣場連帶港島香格里拉酒店,港麗酒店同萬豪酒店等.
政府嘅有高等法院,警政大樓,堅偉大樓,金鐘道政府合署等.後來添馬鑑呢塊地起咗香港政府總部.其中警政大樓亦係中環警察總部.
公園改
交通改
呢區最主要有兩個大道,一條係金鐘道,以前係皇后大道東一部份,有香港電車行過.以往未拉直之前,裏面有一個金鐘道死亡灣角,成日有大單交通意外.另一條係夏愨道,較為近海邊,打通咗灣仔告士打道同中環干諾道中.金鐘廊下面有個好大嘅金鐘巴士總站,而下面金鐘站係荃灣綫,港島綫,南港島綫同東鐵綫嘅四線轉車站,係港島其中一個公共交通輸紐.


text:
DSE CHEM MASTERY:補底衝星狂追課程
**注意:此課程只針對底子較差,但想把握機會衝星嘅 2023 DSE 同學!**
係呢套課程入面,我會以高強度,高效率嘅方式幫你**極速重溫 DSE CHEM 嘅所有考核課題**,同時將**最強嘅解題思維,實戰做題技巧**,一次過傳授比你!
呢套課程過往已成功將無數同學由 lv 2 直接衝上 lv 5+ 水平,我可以保證你未來所投放嘅時間效益將會最大化,助你係 DSE CHEM 中奪星而回!
課程概覧
係呢套課程入面,我會以高強度,高效率嘅方式幫你**極速重溫 DSE CHEM 嘅所有考核課題**,同時將**最強嘅解題思維,實戰做題技巧**,一次過傳授比你!呢套課程過往已成功將無數同學由 lv 2 直接衝上 lv 5+ 水平,我可以保證你未來所投放嘅時間效益將會最大化,助你係 DSE CHEM 中奪星而回!
完成課程後你將可以⋯
1. 正確高效學習方法, 等你節省大量溫習時間,行少啲冤枉路
2. 無腦解決至少 25% 嘅 MC 題目, 為你節省更多時間去完成剩底嘅題目
3. 掌握 Essay 題型嘅重點搶分位, 務求可以全取所有 Essay 嘅分數
4. 真正理解考評出卷潛規則, 大幅提升你操卷嘅回報率
5. 利用一套萬用解題思維, 輕鬆解決 DSE CHEM 75% 嘅大熱題型
6. 輕鬆記住真正重要嘅考核重點, 無須再浪費時間死記硬背
課程總覧
- 理解 Extraction 方法同 Metal Reactivity 之間嘅關係
- 掌握 4 大常見嘅 Metal Reactions 以及 DSE 必出 MC 問法
- 掌握十分重要嘅 Mole 數題型拆題思維以及應用方法
- 認識 Rusting 嘅基本條件以及反應嘅詳細 Mechanism
- 全方位認識 Acids 同 Bases/Alkalis 嘅 10 種唔同 Reactions 以及 Observations
- 學識 MC 常見「Reaction題型」嘅穩陣判斷方法
- 獨自完成歷年 DSE 出過同 Molarity 有關嘅計算題型
- 掌握極高階 pH + Molarity 嘅計算題型嘅拆題思維
- 全方位掌握 3 大 DSE 必學嘅 Salt Preparation 嘅方法
- 從零拆解 DSE 必考嘅 Redox Reaction
- 掌握唔同類型嘅 Chemical Cell 嘅優劣同特性
- 輕鬆判斷 Chemical Cell 嘅改變同 Electron flow
- 認識 Electrolysis 同 Chemical Cell 嘅分別,從此唔會再撈亂呢兩個完全相反嘅概念
- 學習三個會影響 "Preferential Discharge of Ions" 嘅因素,等你一睇到個 set-up 就可以馬上判斷到 anode, cathode 分別會有咩反應
- 具體咁理解翻 Electrolysis 係工業上嘅用途(包括 DSE 必考嘅 Electroplating)
- 掌握一個 reaction 嘅 "energy" 同 "exothermic","endothermic" 之間嘅關係
- 利用看似複雜嘅 Calorimetry 實驗數據計出一個 reaction 嘅 enthalpy change
- 拆解 Hess's Law 嘅基本題型以强化你嘅概念同拆題能力
- 理解兩大 Follow Reaction 嘅方式同埋優劣之處
- 快速判斷一個因素(如 temperature)嘅改變點樣影響反應速率
- 深度了解 Molar Volume DSE 有機會見到嘅 8 大題型
- 從零去認識 Reversible 同 Irreversible Reaction 嘅分別同特性
- 掌握所有計算 Equilibrium Constant 必出題型嘅拆題思維
- 零失誤去判斷 Equilibrium Position 嘅改變
- 掌握所有 atomic structure 之重點題型和問法
- 學習完美比較題型答題框架,輕鬆取得滿分成績
- 準確地判斷一個 molecule 嘅 shape 同 polarity
- 掌握 H-Bond 概念以及每年必出之比較題型答題框架
- 唔死記嘅前提下輕鬆解釋 Melting Point 同 Electrical Conductivity 嘅 Trend
- 掌握 Period 3 各種 Oxide 嘅 Properties 同相關嘅 Reactions
- 認識 Fossil Fuel 嘅來源同用處,同埋 Fractional Distillation 嘅重要性同注意事項
- 掌握前後四個極重要嘅 Alkane 同 Alkene 嘅 Reactions 同具體嘅 reaction mechanism
- 認識 Addition Polymers 嘅製作過程同埋唔同 Polymers 嘅特性同製作方法
- 打通 Isomerism 基本概念,避開考生常犯嘅思維陷阱
- 輕鬆寫出 Cis-Trans Isomers 以及其 Physical Properties 嘅分別
- 全面理解 Alkanes, Alkenes, Haloalkanes, Alcohols, Aldehydes 同 Ketones 相關嘅 Physical Properties 同 Chemical Reactions
- 透徹理解 Aspirin 嘅功能同結構,以及 DSE 常見 MC 問法
- 從零掌握 Nylon 同 Polyesters 嘅結構,特性同功能
- 認識 Detergents 嘅製作方法,清潔原理同相關嘅必學特性
The Chemist🧪
🧪港大化學系畢業.專科專教
🎖港大理碩士學歷.鑽研最強教學法
🏅曾與港大教授進行兩年教育研究
🏆多年DSE教學經驗.曾教授過千學生


text:
喺星期三除咗有米蘭雙雄呢場歐冠盃大戰外,香港重有阿仙奴對修咸頓嘅英超聯直播睇;不過,隨住阿仙奴喺星期日輸咗畀列斯,聯賽冠軍由曼聯奪得後,呢場波就變得冇乜意義;修咸頓更加牙痛咁聲,因為英國「天空廣播」見場波變咗例行公事,決定唔直播,搞到兩隊各冇咗五十萬鎊(約六百萬港元)嘅直播費.不過,香港球迷就幸福,因為有線STARSports台仍會直播,但由於同米蘭大戰撞時間,收視率有幾多就…….
但修咸頓領隊史特根揚言球隊一樣會搏命踢呢場波,因為如果球隊贏晒餘下兩場聯賽,會得第八名,輸晒就可能得第十三;而聯賽最後排名每高一級就多四十萬鎊,咁八至十三名差五級,來回成二百萬鎊,所以球員去盡咁話喎.
捧兵工廠要先睇陣
講開阿仙奴呢場波,由於競賽意義唔大,雖然梳打埠一早開盤,重開兵工廠讓一球,但其他博彩公司都按兵不動,唔單止冇開亞洲盤,就算標準盤都未見到;咁又係嘅,小心駛得萬年船,萬一開錯盤隨時血本無歸,所以我求大俠奉勸各位球迷,不妨睇到兩隊陣容先落注.
威廉斯經理人大口氣
蘇格蘭嘅費格遜帶領曼聯十一年來八奪英超聯錦標,另一蘇格蘭人,桌球經理人杜奧重威.喺威廉斯奪得世界桌球錦標賽冠軍後,佢成為過去十四屆以嚟杜奧麾下第十一位世界冠軍,合共帶來一百七十萬鎊收入,難怪佢好大口氣咁話:「我贏錦標比老費多!」
烏甸醒目唔踢圖圖盃
繼較早前英超布力般後,意甲烏甸尼斯亦話就算攞唔到來屆足協盃資格,都唔會參加圖圖盃,免得踢呢個足協盃外圍賽而搞到球員受傷.我求大俠就話,其實自從歐冠盃擴大咗後,足協盃無論地位同金錢上都幫唔到啲球隊太多,何況係圖圖盃?烏甸今次咁諗係明智嘅.
巴塞成身債賣硬球星
至四月尾為止,巴塞隆拿今屆蝕咗五千五百萬歐元,連同呢個球會紀錄性數字,相信佢哋季尾會負債成九千八百萬歐元,而且球隊亦有可能參加唔到來季歐洲賽,於是有消息話佢哋一定會賣球星,睇怕值錢啲嘅前鋒古華特想唔走都唔得嘞!
小馬賽程過密辣㷫古賓
小馬啱啱千辛萬苦打敗拓荒者晉級,班主古賓應該興高采烈至係,不過當佢發現喺第二圈作客帝王嘅第三同第四仗,竟然要連打兩日,球員完全冇機會回氣時,立即大發雷霆,怒罵聯盟嘅賽程安排簡直喺白癡!佢重話自己係投票贊成將季後賽首圈由五場增加至七場嘅班主之一,早知賽程要壓縮,佢就打死都唔會贊成.


text:
與香港最準既樓市專家汪敦敬博士暢談樓市
約左香港最準既樓市專家,前輩汪總暢談樓市,獲益良多.汪總,係前年竟然會肯幫一個名不經傳既小人物出書寫「序」,小弟真的萬分感激.
我自己本身係由投資香港樓開始,再到投資大灣區物業,但香港仍然是我嘅根源,所以不忘初心,對香港樓市仍然感覺樂觀及正面.香港樓市無因疫情而崩盤,仍然保持住樓價,熱錢並無因為疫情而離開香港,相反地重流入多左,亦多左資金投資樓市.而屯門及天水圍亦因為屯赤隧道,使到部份個別樓盤,價錢亦平穩向上.現時因為疫情,經濟關系,看似係一個危機,但相反對我黎講亦係一個機會,2003沙示,2008金融海嘯,輪到而家今次嘅疫情,其實亦都有危及充滿着機會,而隨住疫情緩和,疫苗嘅接種,嚟緊經濟及發展一定會重回軌道.而新界西,確實係一個點連接大灣區嘅門戶,點對點直達深圳灣,港珠澳大橋關口,將來呢個地方會係國內同香港經濟最頻繁嘅一個關口,而現時確實仍然係處於低水嘅區域.
我自己亦有地產代理牌照,我亦會經常同人講自己係一名地產代理,同汪生一樣,呢個係職業,亦係我自己鐘意嘅領域.做地產可能會有人話,都係一個Sales, 但我好老實講,我視呢個為專業資格.地產代理呢個試係一個公開試,專業試,真係唔係易考.
我會以地產代理為我終身職業,亦以此為傲.
再次感激汪總嘅教導,小弟獲益良多.


text:
無論係而家無拍拖,想揾一個理想對象;定係已經同另一半好穩定發展緊,甚至想拉埋天窗,相信每個女仔心目中都對未來老公有唔同嘅期望,當中有啲係一定要做,有啲係天馬行空,有啲係突然出現喺腦海嘅情景等.
如果怕醜唔敢直接講出自己希望對方會做嘅事,唔緊要嘅,一於share呢篇文畀佢睇啦!行到結婚呢步,相信男士們最想嘅就係令另一半快樂.
1. 言語同行為上都經常流露出對自己嘅愛意
試問有邊個女人唔鍾意甜言蜜語?即使性格幾內斂都好,女人都希望對方會將愛意講出口,當然最重要係出自真心啦.
2. 親口徵求自己父母嘅許可
雖然咁聽落係好old school,但結婚係一個重要嘅承諾,亦需要雙方父母嘅同意.如果男朋友可以親口問女方嘅父母,話希望佢哋放心交個囡畀佢,聽到呢度相信好多女仔都會好感動.
3. 平衡雙方嘅收入
即使愛情係講心,但到實際一齊生活,金都係不可或缺嘅.好好傾吓婚後點樣計劃雙方嘅財政支出,係負責任嘅男人嘅表現.咁就唔單止情感上可以畀到安全感伴侶,連金錢上都可以.
4. 給予自己好多空間
即使係結咗婚,但都唔代表兩個人要時刻形影不離.雙方仍然應該適當地尋找自我嘅空間,好似去見吓唔同嘅朋友咁.愛唔代表要鎖住對方喺自己身邊,最重要嘅係兩個人都有同一個目的地—共同建立嘅家.
5. 同自己好好享受性愛
除咗精神上嘅滿足,對夫妻嚟講肉體滿足都同樣咁重要,為嘅唔止係傳宗接代,彼此完全結合喺一齊嘅感覺係世界上任何一樣嘢都唔可以比擬!所以唔好因為工作忙,攰就無視對方嘅性需要,性愛都係維繫雙方關係好重要嘅一環!
6. 樂意聽自己又多又煩嘅怨言
女人天生就好敏感同情緒化,有小小事都好容易亂咁諗,但如果唔講嘅話,就唯有自己吞咗佢.所以做得自己老公嘅,即使自己講嘅嘢幾咁唔理性同瑣碎,都應該樂意同自己分擔,唔會嫌麻煩.
7. 接受女人一樽二樽嘅化妝同護膚品
愛打扮嘅女人閒閒地都有10枝唇膏,20枝指甲油,的確一個嘴,兩隻手都搽唔晒.但女為悅己者容,扮靚啲好大程度上都係想你睇到自己最好嘅一面啫!
8. 話我知我一啲都唔肥
女人最鍾意問另一半嘅問題,頭三位一定有「我肥唔肥?」.識做嘅男士就應該話比對方知唔介意對方嘅體重,好好安撫佢嘅不安.
9. 令我放心喺睇戲嘅時候喊
即使係一個非常獨立同堅強嘅女人,都一定會有脆弱嘅一面.身為理想嘅另一半,就應該畀到對方可以依賴同軟弱嘅安全感,就算睇戲喊到鼻涕出埋嚟都唔怕畀你見到!
10. 講出你嘅意見
愛一個人就會愛對方嘅全部,無論係思想,內心,立場,咩嘢會激嬲對方,點樣會令佢開心等都會想知道.所以未來老公唔好收埋自己,打開自己嘅心,分享自己嘅生活大小事啦!
11. 訂一個定期去拍拖嘅日子
就算係喺埋一齊幾耐,工作有幾忙都好,大家都唔可以因為咁就偷懶,要為對方準備小小嘅驚喜,定期揾一日好好約會,唔好令雙方有厭倦,無晒火花嘅感覺.
12. 未來奶奶鍾意自己
唔係希望自己同奶奶感情好到情同姊妹,一齊行街買衫食飯,但至少都希望另一半嘅媽媽會鍾意自己多過男友以前啲ex.因為婆媳糾紛真係好麻煩㗎,係就算有愛都未必解決到嘅世紀大難題.
13. 彼此扶持成長
就算幾愛對方都好,都唔好逼到對方窒息,畀大家空間,無條件咁支持另一半嘅關係先會細水長流.
14. 令自己絕對放心
兒家網上交友平台咁發達,要出軌嘅話真係話都無咁易.要禁制對方係一件無可能嘅事,最重要嘅未來老公係有咩事都講出嚟,交代自己嘅行蹤,呢種令對方絕對安心嘅男人先嫁得過!
15. 令自己感到被愛
要同對方走一輩子,愛係最重要嘅部份.如果想一直都甜甜蜜蜜,就唔好懶,唔好吝嗇,一定要表達自己嘅愛意!愛唔止係花言巧語,而係流淌喺生活每一個細節間,只要有付出,對方就會感覺得到!
(圖片來源:tumblr)


text:
之前 Gift Gate 出完佢地 2010 年既 catalogue 之後,依家就輪到另一間精品店 Manis 推出佢地既 2010 年 catalogue...
帆布袋... Pekkle 只係出細 size,唔係我偏心呀!不過係六款袋之中,我真心覺得係 Pekkle 果個 design 係最 sharp 最靚既!唔知實物如何呢?好期待呀!
加埋上面果款,單係手挽袋都有四款,有唔同既 size,唔同既質地,花多眼亂,不過過膠布款既袋就唔係好合我口味 lu,因為都想像得到過左膠既袋,質地應該都幾硬淨,好難收藏!
過膠布既 pattern,除左有兩個唔同 size 既手挽袋之外,仲有筆袋同銀包添....
好得意既証件套,可放八達通卡.... 仲話可以裝埋零錢添.... 不過裝住咁多野,仲點可以掛頸呢?掛住咁多野周圍行,頸斷都似....
仲有兩把縮骨遮添,個人覺得比 Gift Gate 果款靚 d,可能因為我都係比較鍾意藍,黑色,同埋超輕身既遮卦?!
〔一〕48cm 超輕鋁架防反骨防 UV 三縮遮.雖然係全黑色,但係個 pattern 係有好多個 Pekkle 頭嫁!唔知實物個效果又如何呢?
〔二〕55cm 鋁架防反骨防 UV 三縮遮.呢把遮係藍色底,有 d 湖水綠色既 outline 襯托,其中兩幅布就有彩色 Pekkle 公仔做 pattern.係 Manis 專門店睇過呢把遮既實物,個人黎講覺得呢個 pattern 幾靚,冇 Gift Gate 果把遮咁寡,同埋把遮感覺上都好似襟用 d... 正價 $129,孤寒既我會等遲 d 出旺角先買!


text:
無可否認係訊息發達資訊氾濫既時代下,人與人之間既距離係拉近左,大家知道朋友,社會或者國際發生緊咩事,現代人一日接收既資訊可能比中古時期既英國人一生所接收既資訊仲要多,之但係我地依家接受既資訊係唔係全部都有用,或者已經超過左所需要既範圍?學生係唔係成日依賴社會媒體去為自己編寫日記呢?寫日記唔係問題,問題係在於入面既內容可能扭曲緊學生自己既價值觀.
呢篇文要講既就係學生哥最中意既打卡,不過打卡呢樣野其實真係冇咩問題,正如唔少景點或者餐廳都會用客人打卡作為折扣既條件,互惠互利,或者大眾中意同朋友分享自己既行蹤,呢d都唔算係咩問題.不過學生哥最搞笑既係連溫書都要打個卡.
唔知由幾時開始溫書同埋上堂變左做一件值得打卡同埋紀念既事,情況就好似狼英番工打卡,跟手出個post係下面寫「8:30番工」,「好眼訓!」,「大把文件要睇!」之類既說話,見到依d內容,相信正常有頭腦的香港人都會串番佢幾句,例如「番工係你份內事黎架喎,眼訓咪番去訓囉.」或者係「8:30好早咩?大把人番早過你啦!」.其實學生哥何嘗唔係咁樣?番學係一件學生應份要做既事,點解連咁少既事都要放上網?回覆佢地果班同學仔都好野,咁既內容都可以回覆到.
臨近考試月份既時候,社交網站一定會湧現為數不少既溫書文,唔係有感而發既溫書文,而係一張圖,之後打一兩句唔知講咩野,或者係完全無意義既句子,更令人作噁既係扮哂有感情既文句.
通常呢d溫書文有一定既格式,大部份既圖片都離唔開幾個地方,第一係宿舍或者屋企,通當宿舍就會影住d同學仔,話佢地考試都唔溫書,成日叫你玩,之後成班同學係間房都唔知做咩野事.而屋企黎講,通常會話宿舍溫唔到書,好嘈,要番屋企安靜溫書之類既說話.本身冇住宿舍既就會影住屋企話太嘈,專心唔到,之後就可以跳去下一個打卡熱點.圖書館,通常學生都會將圖書館形容為適合溫書既地方,影住自修室入面作為努力讀書既證明.第三就係影住個鐘,呢個行為既作用就係要同朋友講你溫左幾耐書,或者你通頂溫書,證明你好努力或者你平時係十分之yo,去到考試之前要開夜車,證明自己唔係死讀書既yo b!當然唔少得既仲有星巴克,或者星馬克有中產既味道,坐得舒服,溫起書上黎都會特別起勁,所以一定要影住杯提神咖啡打個卡,仲有影埋部電腦或者份筆記,咁先可以證明自己係溫書既乖孩子.
好似頭先所講,溫書最緊要係咩?緊係電腦同埋筆記既,書唔一定要溫入腦,但最緊要係影入鏡,咁先可以證明自己既努力.
講完溫書派之後,考試往往都會有一班輕鬆派,佢地唔係溫哂書,而係唔溫書,佢地會將平時唔會放上網既野,好似打機,同朋友玩game既相都會放上網,下面再補充「考試又有咩好怕喎」,「考五科姐輕鬆啦」,「放棄了」之類既說話.
當然得閒影下都冇所謂既,如果考每一科之前都要影一影,講一講就真係會煩左少少,正如你女朋友要求一道菜要影五張唔同角度既相.
學生有時或者太過在意要比朋友知道自己做緊咩野,就連一d無咩意義既事都要分享比人地知道,當然大家都會有分享既權利,正如港女食飯之前相機先食咁樣,佢地都係分享比人地睇下d美食姐,佢地有錯咩?佢地冇錯,只係有冇呢個必要性.
老老實實作為學生,如果唔係神科或者係workload比較大既科,當你覺得溫書好辛苦同埋好特別果時,你真係要咩下自己係唔係做緊一個學生,定係你只不過當學生係一種副業.呢個問題冇人有資格去評論,學生只可以問問自己係唔係讀緊一科workload好大既科,定係自己平時走爆哂堂,先會搞到今時今日咁辛苦.正如保皇議員係立法會只係得閒講下野,或者舉下手投票,係狼英或者薯片佬發表施政報告果時問題都冇問過一條既情況下,打卡話自己成功爭取一樣咩咩咩,咁樣唔係好可笑咩?
分享唔係問題,話哂大學既一點一滴都係青春既回憶,重點係在於心態,千奇唔好當讀書或者溫書係特別野,因為你係一個學生,你要記住呢個身份,你地溫書同埋讀書係應份.
最最最重要既係開夜車或者臨急抱佛腳既同學仔要專心啦,否認下場就會同我一樣,書又溫唔哂,掛住上fb搞到陰溝翻船.


text:
但小編就反而留意到劇集下半部份:Mia 為咗可以再著得翻20年前曾經著過嘅粉紅色晚裝裙去Ball(其實係想大龍生記起自己),就用咗2日時間用地獄式嘅方法去減肥!嗚啊!真係睇到小編好有共嗚啊!
1. 保鮮紙減肥法
就算未親身些試過,但都一定會聽過嘅「保鮮紙減肥法」!大家都會相信緊緊包實個身,點都可以焗得出一身汗,去水腫,從而達至快速減磅嘅效果!
2. 蒸身
只係用保鮮紙,又點夠滿足貪心嘅女人仔丫!包完保鮮紙,仲要再用機蒸身,一於去盡佢.(Mia個心都嚇到離一離)近年坊間都有唔少韓式蒸身服務,聲稱可以「坐住減肥」,仲可以促進血液循環,新陳代謝,同時提升睡眠質素.
3.磁叉通經絡
「碌多幾圈就會瘦嫁喇!」磁叉通經絡係咩?當磁叉棒同皮膚產生磨擦後,就可以幫助解除紅血球之間嘅黏結,加強血液循環,排清身體毒素.
4. 推拿整型
唔少女仔都會覺自己有個Pizza面而希望用推拿去瘦面!諗起都痛!(都係投靠美圖App好了)
5. 禁食
如果想極速瘦身,有部份傻豬豬會禁食幾日,甚至連水都唔飲(婚禮,謝師宴前為最為常見)!即使畀你成功瘦身,但令到個人面青口唇白,上鏡都唔慌靚得去邊喇!Girls~減肥都要有個譜啊!
各位迷失喺呢場減肥耐力賽嘅Girls,都係乖乖地食得清淡,多做運動喇!
Ref: TVB


text:
前「TVB花旦」蘇玉華同有「劇團王子」之稱嘅潘燦良結婚,兩個人結束24年愛情長跑,喺本月5日正式簽字注冊登記結婚,有記者致電蘇玉華恭喜佢結婚,不過低調回應話:「對唔住,我唔想講.先咁樣啦.」
蘇玉華同潘燦良早喺香港演藝學院讀書嗰陣已經開始拍拖,可以講係識于微時,大家都同樣對舞臺劇有興趣,因為志趣相投因而慢慢行埋一齊,後來兩個人加入香港話劇團.
潘燦良曾經喺一次訪問中係噉形容蘇玉華:「見到蘇玉華好似見到陽光,潘燦良自覺兩人性格雖然唔似樣,但係大家都好啱傾.」而談及兩個人嘅婚期,潘燦良坦言因為懶而遲遲未結婚.今年終于拉埋天窗,呢到恭喜兩位!
蘇玉華係前「TVB花旦」,舞臺劇出身嘅佢早年客串演出舞臺劇《我和春天有個拍拖》,由于表演出色獲TVB簽約成為旗下藝人.
入行之後嘅蘇玉華一直喺舞臺劇同電視圈中發展,主演過《真情》,《蘭花劫》,《大冬瓜》,《同事三分親》《王老虎搶親》等經典劇集.
舊年蘇玉華曾經接受傳媒專訪,自爆喺TVB咁多年嚟係佢人生最痛苦嘅階段,因為拍戲日日顛倒,密密麻麻嘅工作連瞓覺嘅時間都冇,特別係早期簽嘅係藝人合約,又係新人,所以乜工作都要做,仲唔可以唔做.
蘇玉華仲坦言自己有一半時間都喺到拍垃圾片,佢話自己付出咗咁多,卻係喺到拍垃圾片,呢個係得不償失,後尾蘇玉華覺得唔係辦法,於是考慮離開TVB.
而蘇玉華喺2016年拍攝完《平安谷之詭谷傳說》之後,正式約滿離巢TVB,但佢都坦言之後如果遇上鐘意嘅角色同劇本,依然可以再次同TVB合作.
唔理點樣,宜家見到蘇玉華同潘燦良咁幸福,真係替佢哋開心,祝福你哋永遠幸福快樂喔.
Like MisshkNews Facebook!不出门也能知天下事~


text:
講到「臺灣限定」,你會諗到咩呢?
今日要嚟同大家傾下具有台灣意象嘅黑熊USB手指到底從邊度嚟,又往邊度去?
身為台灣人一定知嘅黑熊,變成造型USB手指後仲有咩特別之處?
目錄
「揀嚟揀去,都係集比」
每次提到「臺灣外貿協會」,大家都會幽默嘅諗到「臺灣外貌協會」,不過外貿協會其實身負重任,除咗臺灣國內嘅5個據點,甚至仲有位喺海外嘅63個辦事處.
外貿協會嘅業務範圍繁多豐富,好似係引薦國內外嘅買主,作為臺灣同國際接軌嘅橋樑之一,仲有臺灣國內展覽,拓銷活動,促進經濟等等,同國外共同編織完整嘅貿易網,呢啲重要嘅精彩活動都係外貿協會嘅業務範圍.
咁四通八達嘅外貿協會,當初喺同設計師討論公關禮品嘅形象概念時,從設計師嗰邊得到集比之前合作過嘅參考成品,笑住話「點解無論到邊度都有集比嘅影子」.
不過同時都證明咗,集比嘅合作對象其實比大家想像嘅更多元化,更廣闊.
「就係要黑熊──代表臺灣嘅印象」
外貿協會其實一開始就已經決定好公關禮品要揀咩,揀造型USB手指嘅原因不外乎就係實用,外型又可以自己訂造.
不過世上有咁多動物,當初點解會揀臺灣黑熊呢?
業務Z話,當時雲豹,石虎呢啲動物嘅知名度仲未有咁高,加上如果想要第一眼就可以聯想到臺灣,諗咗陣果然都係臺灣黑熊啦.
得意嘅臺灣黑熊造型USB手指.
圓圓嘅眼睛加上胸前嘅白色V字,黑熊變成「掌上熊仔」,得意又搶眼,除此之外,黑熊造型USB手指嘅腳掌經過設計,令黑熊可以企起身,擺喺枱唔單止唔會東倒西歪,仲別有一番風味.
唔只開模製作嘅外型超級得意,抆開USB手指仲可以見到外貿協會充滿特色嘅LOGO,每次開蓋,每次都有驚喜.
「跨次元嘅外交大使」
外貿協會將公關禮品嘅地位再提昇,USB手指唔再只係USB手指,好似外交大使,發揮「得意」同「精緻」,為外貿協會,為臺灣做外交.
邊個話大使就只可以係人?外貿協會用禮物,打破國界同語言,向世界傳遞屬於臺灣嘅意象.
就好似前排風靡全球嘅寶可夢區域限定版,融合咗臺灣地理人文同文化特色嘅黑熊造型USB手指,好似台灣限定版嘅寶可夢,作為外貿協會嘅公關禮物,送到國內外,打開知名度.
今日得意嘅黑熊USB手指亦代表住臺灣,行喺世界嘅某個角落──!
你有想製作嘅訂造禮物?
任何品項,任何動物都唔受限,而家就同集比一齊塑形鑄造,創造出蘊含意義,充滿故事嘅得意禮品啦.


text:
掹完阻生智齒嘅分享
前排去咗珠海間維港口腔洗牙,順便拍個片想睇下牙齒狀況,點知發現自己生咗兩只智齒!之前有牙痛過,不過我以為祗係熱氣,冇去睇醫生,飲咗涼茶降火.
我兩只阻生牙都係生喺下邊,大家從哩張片都可以睇得出來,兩只阻生牙黏埋隔離.醫生話一定要掹咗佢地,拖得耐只會連隔離只大牙都整爛.但係個日唔得閑,約咗前日早上.
我一早過到去,醫生先幫我拍咗CT睇下阻生牙周圍嘅神經,然後就幫我打麻藥.我唔敢望佢挪d工具整,幾乎全程都系咪住眼,不過都可以feel到佢挪嘢磨只牙,仲要揼開兩槁再掹出嚟.揼個陣用嘅時間比較長,最尾掹出嚟個瞬間嘅痛感比較強烈,成個過程用咗40幾分鐘.
醫生話先掹一只快恢復d,驚我兩邊都掹唔好吃嘢吸收營養.仲挪個冰袋比我敷面,敷住個陣真系緩解好多.佢仲叫我哩幾日最好食流食同埋用鹽水,漱口水毋用牙刷擦牙住先.
個度d人同我講嘢個陣都好好態度,而且我只牙祗要幾百蚊,比哩邊價格好好多.唔似哩邊去公立有排等,去私立貴到死.有需要嘅朋友可以打電話過去諮詢下.
Tel: +853 65585927
護牙小tips
vickongmacau
上一篇:我嘅珠海掹智齒體驗
下一篇:我嘅阻生智齒拔除經歷


text:
講起Freerider,即係自由騎士呢樣野呢,我知道就算我再老餅,提起呢樣野,都唔會Outdate的.
因為大家素知Freerider呢樣極度令人厭惡既謎樣生物,就好似遠古既甴曱一樣,係幾千年都不死,不論冰河時期,宇宙大爆炸,殞石襲地球,都唔會絕得成既種,而且仲可以不斷進化,令到自己做更少既野,而出黎結果不論係點,好grade與否,都仲一臉心安理得的,甚至仆街地話:
好彩我無出手阻住你地,如果唔係可能仲低Grade~~
我都幫唔到咩手~~~~
依家咁咪幾好~~
我係讀書時期,雖然未致於係Freerider磁石,但係撞到既次數,亦一定唔會俾女給食檸檬既次數為少.尤其是同 D 唔熟既人夾組,危險性就更高.呢 D 人,當成組之後,就已經當自己完全成功,可以就此功成身退,之後就會以各種各樣既理由,搪塞自己出黎開會,或者只係會開一次半次,開果陣心不在焉,對身邊既事毫不關心,然後早走.
之後好快,當話要Report Progress,大家將各自果Part夾埋,就會發現要刮佢,難過中六合彩連特別號碼.可能甚至係E-mail都唔開,Return receipt 都唔俾你(Sorry 果陣仲未有Whatsapp的),要人間蒸發,真係好鬼容易.而更經典既係,有D Group Project,去到季尾係要Present的,咁佢地咩都無做,究竟點Present架呢?個Powerpoint 個Flow 係點都唔知喎?
「哦,你地俾埋個稿我讀咪得囉.」
總而言之,有時我覺得係學校見到Freerider,恨之入骨,出到黎社會,係公司一聽到有人仲沾沾自喜話自己Freeride過,真係即刻將佢貶到落去最低層,再掟佢出門口.果D自由騎士聒不知恥,仲堂而皇之,真係以為講句道歉就可以了事?


text:
好多人覺得藝術嘅嘢識條鐵咩!但藝術唔一定只係存在喺藝術館內嘅雕塑,畫像同陶藝,其實藝術一直都喺我哋身邊.由香港設計中心主辦嘅「#ddhk設計#香港地」踏入第三年,今年以蛻變為主題,將深水埗區內嘅公共空間同小店打造成城區設計廊,以「深水埗人_人」為今年活動名稱,提供兩條自助漫遊路線,等你重新認識深水埗.
深水埗
大家所認識嘅深水埗,一定離不開鴨寮街.其實深水埗近年由傳統嘅舊區發展成創意產業,加上呢度有唔同嘅種族人士居住,令呢個地方更多元化.
大南街垃圾收集站
今日我就同A姐嚟到界限街嘅大南街垃圾收集站開始漫遊深水埗.垃圾站?!因為喺深水埗有唔少嘅舖頭都有貓店長,所以貓就成為咗深水埗一個成員.喺垃圾站嘅外牆就由本土藝術家兼插畫設計師Khristopher聯同一班義工,創作左呢幅「人人和喵dd」,主題除咗係佢哋對貓店長嘅印象,背景亦以棉花呼應深水埗布料行業.另外,喺呢幅畫作上面,亦有隱藏嘅多啦A夢,大家嚟到嘅時候就考吓眼力啦!
南昌街休憩處
深水埗除咗有各種嘅攤檔,地道小食同售賣電子產品聞名之外,其實深水埗亦係一個多元文化嘅社區,除咗基層香港人之外,呢度亦有唔少南亞族裔.所以喺南昌街休憩處就由街坊同設計師合作,設計左「人人鬆dd」,將唔同民族嘅語言寫出嚟,大家除咗可以透過QR code了解字句嘅意思同欣賞各地方嘅地道音樂之外,更加可以同身邊唔同種族嘅朋友透過呢啲標語作為你哋嘅開場白,為街坊同遊客提供一個相聚嘅實體聊天室,令多元嘅社會更加融合.
喺南昌街休憩處除咗有手繪標句之外,亦有Simple People人像,包括曾經喺深水埗開武館嘅葉問,喺深水埗讀小學嘅許冠傑,同曾經喺深水埗居住嘅黃霑同黃家駒等等,表示深水埗係一個臥虎藏龍嘅地方.
阿里皮革
深水埗可以話係一個尋寶嘅地方,如果你肯花啲時間嘅話,可能都會搵到唔少心頭好.例如呢間皮革店就有唔同嘅皮革手藝,大家除咗可以直接選購店主設計嘅皮袋或皮革銀包,亦可以買啲真皮返去,創作一個屬於自己嘅皮革手工.


text:
今日小小豬學校又有活動,就係舉行一個慶祝國慶活動,學生可以自由穿著中國民族服裝返學校慶祝.
就因為依個原因,前幾日係床下底嘅冬天衫埋中,搵返佢件型仔中國衫,等佢今日可以著返學啦~
幫小小豬著靚衫,等佢可以開開心心咁參加學校嘅國慶活動.原本滿心歡喜,但放學一聽到老師打嚟嘅電話,心情就即刻好沮喪.
其實老師主要打嚟係問小小豬個書包仔有冇其他小朋友嘅毛巾盒,不過就講埋小小豬今日鬧情緒事件俾我聽.原來今日活動內,小小豬唔肯係大堂坐定定聽老師講解,老師抱佢打算等佢都可以參加埋一份,但個百厭豬又唔肯,要自己行埋一邊自己玩.老師估可能係因為今日上課個程序有唔同,所以導致小小豬唔習慣,因而鬧情緒.
聽到老師咁講,成個人都真係DOWN晒,點解小小豬會咁百厭,唔乖乖聽老師話呢?雖然老師話小小豬係學校表現進步中,不過....幾時佢先可以做到一個好乖乖,係學校可以聽聽話話呢?依家我只能做就係係屋企多啲訓練佢,等小小豬可以聽多啲熟習多啲指令,咁可以係學校更加好啦!
沮喪一陣咁多啦,加油...加油...我同小小豬都一齊加油啦!
BTW....(等我幫小小豬話返句好話)其實今日鬧情緒事件,我估可能係因為今朝食左咳藥水,所以扭計,下次真係唔敢再食藥返學啦!


text:
費特力九世
費特力九世(丹麥文:Frederik 9.,1899年3月11號—1972年1月14號),全名基斯頓·費特力·法蘭茲·米高·卡爾·華德馬·基奧格(丹麥文:Christian Frederik Franz Michael Carl Valdemar Georg),係前丹麥國王,1947年去到1972年在位.
家族[編輯]
費特力響羅森堡寧比嘅無憂宮出世,係丹麥國王基斯頓十世同佢表妹亞歷珊德蓮共同嘅第一個細路,阿爺係丹麥國王費特力八世),太爺係丹麥國王基斯頓九世.費特力之後多一個細佬克努.阿媽亞歷珊德蓮公主,係美倫堡-施威林大公腓特烈·法蘭茲三世同埋安娜斯塔西婭·米哈伊羅芙娜女大公共同嘅大女,兼且係沙皇尼古拉一世嘅孫女.
佢響同年4月9號受洗,而教父有成21個咁多,有:太爺基斯頓九世,沙皇尼古拉二世,希臘國王佐治一世,挪威同瑞典國王奧斯卡二世,阿爺費特力八世,英王愛德華七世同埋佢舅父腓特烈·法蘭茲四世.
基斯頓九世響1906年走咗,阿爺費特力登基做國王,老豆升為王儲,而費特力自己亦升為第二王位繼承人.但係響六年之後,費特力八世就走咗,老豆基斯頓登基,費特力自己就升做王儲.
早年[編輯]
費特力響丹麥王家海軍學院接受教育,係第一位丹麥王室成員響海軍而唔係陸軍做嘢嘅人.後嚟佢升上哥本哈根大學.響未做國王之前,佢係一位海軍少將.
另外,佢好鍾意出海同旅行,後生嗰陣成日周圍去玩;亦係一位出色嘅鋼琴家同指揮家,仲曾經做過哥本哈根交響樂團(Copenhagen Symphony Orchestra)嘅指揮.
關於佢嘅結婚問題,其實都煩咗佢幾耐.早年,佢阿媽亞歷山德蓮曾經想費特力同瑪麗亞·尼古拉耶芙娜女大公或者安娜斯塔西亞女大公,沙皇尼古拉二世兩個女之中揀一個做佢嘅老婆,但因為尼古拉二世響1918年闔家畀人處決而算數.
費特力響四年後曾經同奧嘉公主訂婚,但響公佈後無耐女方就退婚,主要原因係費特力響公開場合唔單止唔拖住奧嘉隻手,反而走去拖住奧嘉一個姐妹嘅手.最終佢響三十五歲嗰陣,同瑞典公主瑛格烈結婚.
統治時代[編輯]
1942年,由於佢老豆基斯頓十世響騎馬嗰陣墮馬受傷,所以由費特力做攝政王一年咁多.
1947年,基斯頓十世走咗,由王儲費特力繼位做國王,係費特力九世.
1948年,法羅群島宣佈成為自治國家,唔再係丹麥嘅一個縣,而係由有高度自治嘅法羅群島政府管理.
費特力九世響統治下見證住丹麥巨大嘅變化.響佢在位期間,丹麥由農業國家發展成福利國家.特別係響六十年代經濟嘅高速發展,丹麥女性更加有得出嚟打工,成為勞動力人口嘅一分子.
費特力九世以佢嘅親和力同埋和藹可親嘅性格而聞名,對於打破王室同民眾嗰陣隔閡有住好大功勞.呢點亦影響到佢大女,即第日嘅瑪嘉烈二世.
王位繼承法[編輯]
根據1853年定落嘅丹麥王位繼承法,丹麥王室淨係畀男性繼位做國王.但當時費特力同瑛格烈王后淨係得三個女,所以當時王位第一繼承人係佢細佬克努王子,之後係克努個大仔英戈夫王子.
響1953年,國會通過《繼承法》,將繼承方式改為男性優先,但係如果國王冇仔都可以畀個女繼承.咁樣就代表住費特力就算冇仔,都可以將王位傳畀自己個女.
最後,費特力九世個大女瑪嘉烈公主響同年成為王儲.
死同葬禮[編輯]
費特力響發表完1972年嘅新年講話無幾耐,就出現咗類似流感嘅跡象.1月3號,佢因為心臟驟停而畀人送去哥本哈根市政醫院.雖然情況曾經一度好轉,但響八日後病情轉差,最後響1月14號上晝七點五十分由屋企人嘅陪同下走咗,終年七十二歲.
佢走咗之後,條屍曾經短暫畀人放響阿馬林堡宮,響1月18號轉到基斯頓堡宮.響基斯頓堡宮,佢條屍放響悲傷城堡上面,呢一點自1670年費特力三世之後就冇變過.屍體響去到佢嘅葬禮嗰陣都係瞓喺度嘅狀態,響呢段時期市民可以前往瞻仰佢嘅遺容.
同年1月24號,哥本哈根大主教Willy Westergaard Madsen先係搞咗一系列嘅儀式,分別係一個簡單嘅祈禱同埋唱聖詩.之後,屍體由王家內近衛騎兵團放響前車上面,用於送到去哥本哈根火車總站.前車由四十八位水手推動,丹麥陸,空,海三軍儀仗隊護送,另外亦有嚟自法國,瑞典,英國同埋美國嘅儀仗隊.去到哥本哈根火車總站之後,棺材放響一個特別嘅火車車廂入面,無耐架車就將棺材送去羅斯基勒.一到咗羅斯基勒,成班水手就將棺材送到羅斯基勒主教座堂,之後費特力九世就響嗰度下葬.
特別嘅係,費特力九世嘅棺材唔係好似前幾任國王咁放響教堂入面,而係響教堂出面一個陵墓,呢個係國王嘅意願.
響佢死嗰日,大女瑪嘉烈公主登基,係丹麥女王瑪嘉烈二世.而佢老婆瑛格烈王后響佢走後過多咗二十八年,響2000年11月7號走咗,死後亦葬響佢隔離.
屋企[編輯]
1935年5月24號,費特力九世響斯德哥爾摩大教堂同西博藤公爵古斯塔夫·阿道夫親王個妹,時任瑞典王儲古斯塔夫(即後嚟嘅古斯塔夫六世阿道夫)個女瑛格烈公主結婚,出席佢哋婚禮嘅包括費特力九世個阿爸阿媽,比利時國王利奧波德同王后阿斯特里德,挪威王儲奧拉夫同王儲妃瑪塔.佢哋有三個女:
- 瑪嘉烈二世:1940年4月16號出世,1972年繼位,嫁咗畀法國平民亨力克(佢老豆係一位伯爵,但呢個伯爵銜頭有爭議),有兩個仔
- 本尼迪克公主:1944年4月29號出世,嫁咗畀第六代塞恩ー維根斯坦ー貝拉堡親王理查,生咗三個仔女
- 安妮-瑪麗公主:1946年8月30號出世,嫁咗畀康士坦丁二世,有五個仔女
紀念[編輯]
響佢登基三十五周年夾佢死咗十年嗰陣,費特力九世嘅紀念銅像響哥本哈根港口揭幕.
另外,響Roskilde Fjord連接到腓特烈松嘅費特力王儲大橋,由古爾堡松連接到法爾斯特島同埋洛蘭島嘅費特力九世大橋,都係以佢嚟命名.
仲有,由Sir Martin Lindsay響1934年發現響格陵蘭東邊發現一座山脈,Martin Lindsay將呢座山脈命名叫「費特力王儲山脈」,以費特力九世嚟命名.


text:
國立臺灣師範大學機電工程學系機具保養紀錄
- 國立臺灣師範大學機電工程學系機具保養紀錄_十一月_第二周
- 國立臺灣師範大學機電工程學系機具保養紀錄_十一月_第一周
- 國立臺灣師範大學機電工程學系機具保養紀錄_十月_第五周
- 國立臺灣師範大學機電工程學系機具保養紀錄_十月_第四周
- 國立臺灣師範大學機電工程學系機具保養紀錄_十月_第三周
- 國立臺灣師範大學機電工程學系機具保養紀錄_十月_第二周
- 國立臺灣師範大學機電工程學系機具保養紀錄_十月_第一周
- 國立臺灣師範大學機電工程學系機具保養紀錄_九月_第四周
- 國立臺灣師範大學機電工程學系機具保養紀錄_九月_第三周
- 國立臺灣師範大學機電工程學系機具保養紀錄_九月_第二周
- 國立臺灣師範大學機電工程學系機具保養紀錄_九月_第一周
- 國立臺灣師範大學機電工程學系機具保養紀錄_八月_第四周
- 國立臺灣師範大學機電工程學系機具保養紀錄_八月_第三周
- 國立臺灣師範大學機電工程學系機具保養紀錄_八月_第二周
- 國立臺灣師範大學機電工程學系機具保養紀錄_八月_第一周
- 國立臺灣師範大學機電工程學系機具保養紀錄_七月_第三周
- 國立臺灣師範大學機電工程學系機具保養紀錄_七月_第二周
- 國立臺灣師範大學機電工程學系機具保養紀錄_七月_第一周


text:
年尾喇,嚟個大事回顧先.
話說我係喺疫情重災嘅行業,依家仍然係政府保就業計劃中嘅一員.每週需工作平時10% 嘅工時,人工只係減啲啲 (公司只支付10% 嘅人工,政府津貼餘下.條件係公司唔可以炒人.)(網上圖片)
但係喺十月尾時,百年一遇,我需要喺假期,夜晚,週六,週日開工.
奧地利勞工法例 >假期,星期日,夜晚8點到朝早6點人工雙計.星期六下晝一點後時薪多50% (各行業會有唔同).到十一月中check工時月結時發現喺嗰幾日冇跟平時人工雙計噃.
咁問個掃把啦.佢話我哋係保就業計劃嘛,平日已經返少咗工,假期呢啲唔會畀多啲人工你㗎.
本地人覺得理所當然嘅嘢,喺外國人眼中就覺唔妥.
我呢啲識鑽法律罅嘅香港人會諗...如果我係呢行嘅老闆,因同啲客有時差,文化差異關係,就會叫部份員工假期,週日,夜晚先返,唔使補水啦.冇奶油奧地利保護員工嘅政策會差過香港格.唔信!
我斯文人唔同掃把拗.於是email 問工會.回覆當然係我啱啦.補水嘅法例依然存在.
撻個回覆畀會計部睇.會計部同意畀番有關嘅OT錢.解釋話月結嘅系統冇預計有人會喺保就業計劃期間OT.
但係我嘅同事都同我一樣有OT喎,似乎冇人出過聲,咁我要為佢哋出頭啦.Email 畀掃把個掃把話佢知咁咁咁.
掃把個掃把冇回應,只係我被掃把照肺.佢話全公司係得我一個追討OT錢.其他同事都好感恩公司保留到個職位畀佢哋,所以唔會同公司計較呢啲錢.嘩!咁奴性嘅說話都講得出.我仲以為自己仲喺香港添.
之後問咗一個同事係咪同意咗做義工.佢話冇喎.有OT錢佢當然要啦.
之後再email 畀掃把個掃把,指出掃把嘅胡言.如果我係佢個位,我會點做點做.亦叫咗相熟嘅同事做佢哋應做嘅嘢.
我好似變咗搞事份子添.遲啲可能喺公司被消失.


text:
「執著」
郭大少真係一個好有主見嘅小朋友,而家好多嘢都要自己嚟,自己揀,唔啱心水就發脾氣!當然可以話佢硬頸,死硬派,不過如果佢大個咗之後將嚟種執著用係適當嘅地方,相信好多嘢都應該難佢唔到.雖然每個小朋友都有佢難搞嘅一面,但係如果用另外一個角度睇嘅話或者係佢哋嘅優點,只係有時就算你想咁諗嘅時候,往往都會被佢激到你紮紮跳!
「記錄」
仲有兩個月郭大少就兩歲,再過多幾個月就開始返學,真係越嚟越唔捨得佢大得咁快.每個月去記錄佢嘅成長其實係為咗等自己唔好唔記得佢成長嘅點滴.不過最希望都係想同佢影多啲相,但係有時同佢出去真係無辦法顧及咁多嘢,而且要佢企定定望鏡頭真係無可能嘅事.所以而家好多時都淨係拎部電話影相多過部相機,真係要搵日認真咁同佢影返一輯沙龍!
「童年」
今個月同郭大少去咗睇馬術表演,去咗澳門睇熊貓,玩水,滑草,去海灘,繼續去迪士尼,去見偶像巧虎,去坐摩天輪,去玩具展,仲有去公園同玩滑板車.不過再過多幾個月就要返學,希望返學之前同佢去多啲地方,因為返學之後應該會少好多時間平日出去玩!小朋友嘅童年係應該去玩多啲,探索多啲,開心過每一天!希望你繼續開開心心,健健康康!
Also published on Medium.


text:
#ParentLicenses1775
我係做手作的,平時會擺市集
今次呢個主辦單位嘅安排係要商戶先開單俾顧客,顧客再跟住去統一收銀處度俾錢.雖無奈,驚會有棄單情況,點知就真係遇到
有一家三口嚟睇嘢,個女話想要一個髮夾,媽媽就好爽快咁叫我開單.我見佢手上面仲有好多張單,所以估佢係夾埋一齊先一次過俾錢,咁當然我即刻會hold 起件貨俾佢先.然而,遺憾地,最後當然無再出現過
我諗起佢手上堆單,我覺得佢只係個女話要乜都好,佢都叫人開咗單俾佢先;佢又可能唔想個女扭住唔走,之後行行下就不了了知
我覺得你身為媽媽,若然你唔想買嘢俾個女,你咪直接同個女講「我哋唔係見乜買乜」,而唔係乜都應承佢,到最後側側膊無件事就算
此外,呢位家長又有無諗過,人哋做市集,仲要係手作仔嘅,每樣物品都係得一件,仲係要花時間整,我hold 咗俾你,咁全日我就再無機會賣出
其實過咗一個鐘有多,我都覺得佢唔會再返嚟,但喺責任上,我覺得既然開得單俾你,就會留俾你
雖然都係嗰幾十蚊嘅嘢,我都希望呢個媽媽有睇呢度,反思身教嘅重要性
最後,真係唔知佢手上嗰一大堆單,當中有幾多張係俾佢棄咗.檔主都係小本經營,遇著咁嘅客人,真係好慘㗎
圖片來源@大叔的愛
讀者投稿@小店主


text:
今次同大家介紹嘅住宿係Citizen M Hotel ,位點喺台北捷運:北門站附近,大概步行5分鐘就到北門站,15分鐘就到西門町,車都唔洗坐架!地點就腳係佢citizenM Hotel嘅優點,但講到賣點!一定係用ipad控制全間酒店房所有電器,由窗簾,燈,電視,到浴室特別燈光,無一唔係透過物聯網技術控制!
自助Check-in入住 門咭仲可以保留做行李牌
住客只要行入酒店就會見到有張枱放滿左自助check in/out嘅電腦,所有步驟都好清楚寫明點做,跟住畫面教學,唔洗5分鐘就可以拎到房咭!而入住邊個房間,就睇下各位預訂當日嘅空房情況.Raven當日入住就會有得揀望河景/望樓景,仲有高/低層選擇,最後揀左高層河景,被安排左喺13樓.
房間雖小 但係整潔具科技感
咁間酒店房就細細間,連洗手盤都放左喺浴室外,不過透過King Size嘅雙人床旁邊嘅窗望出去嘅景,無論日夜都係好靚!簡單講下間房嘅格局,門口入到嚟左手邊會有隱形衣櫃,裡面會有衣架同夾萬.
衣櫃隔離係洗手盤同鏡,所以洗面刷牙化妝都喺呢一個位做晒.
洗手盤對住嘅就係浴室連廁所,設計就係好似露營車嘅廁所咁,而浴室上面會有可以調整幾百隻色嘅智能led燈,由ipad控制.
再行入一兩步就會有枱同床,床腳有一塊長木板延伸出嚟,可以俾大家放下雜物咁.床尾嘅牆上面係電視機,所有娛樂就靠晒佢架喇,因為你可以用智能手機投射畫面到電視度睇,Android同iPhone都用到.
最後都係要提下個窗,除左大之外,夜晚會望到下面繁忙嘅車輛,日間睇可以望得清楚附近嘅城市.
善用物聯網科技 好似入左太空船咁
講到科技應用,citizen M Hotel房入面準備左一部iPad,佢控制到所有電器,包括左開關每一支燈(仲有得調較心情,喇叭會播埋音效配合埋燈光),電視機播放影片,房間冷氣,鬧鐘,窗簾昇降,平板入面仲可以check航班資料,,天氣同酒店資料!
酒店餐廳酒吧之外 住客仲可以聯誼睇波
酒店大堂有一個旋轉樓梯可以上到酒店嘅餐廳,呢一層範圍都好大,除左有食野嘅餐廳,有飲野嘅酒吧,有傾計嘅梳化,仲有上網嘅電腦,睇波嘅電視.如果你夜晚怕悶嘅/想識下其他朋友嘅,不妨到呢度坐下.
citizen M Hotel地址:
citizen M Hotel台北整體嘅體驗唔錯,提醒各位男士剃鬚刀要到地下大堂問職員拎,而門退房嗰陣,門咭係可以自己keep番,因為佢其實係一塊行李牌,可以喺枱面拎條帶就可以索住行李,門咭背面仲可以俾你寫低自己嘅個人資料架!


text:
冬天露營必備潮物! 呢個可能係世界上最細嘅加熱暖爐?!
冬天露營凍到唔想露面? 有咗佢暖笠笠之餘, 仲可以噗杯熱朱, 真係暖入心呀!到底係咩東東咁體貼?
講緊嘅係今個冬天唔可以無, 得佢得溫暖嘅Calma Store“小腿加熱器” Shank Heater. 叫佢做“小腿加熱器”真係一d都不為過. 因為佢真係用黎比大家露營嘅時候暖住對腳架, 而且佢仲可能係全世界最細嘅暖爐!
身型嬌滴滴 帶佢出街無難度
Shank Heater可能係全世界最細嘅暖爐! 佢只有手掌咁大,尺寸180mm x 140mm x 167mm,重量唔到 1kg,帶住佢去露營,真係超方便.
簡約復古設計 盡顯露營美學
體積便攜唔需要多講! 外型仲要係小編超心動嘅簡約復古風格,真係不得不講句"如何可以不愛它"!注意返, 簡約復古風係不死style,無論配合任何風格嘅裝備都完全無違和感, 完美演繹露營多樣性美學.
Shank Heater重視美學感,配有美式復古可逆短氣缸蓋,大家可以根據自己風格及心情安排,人性化UP.
魔鬼就在細節中?!
點火及加熱控制旋鈕係用鋁材加工,厚厚嘅高質感遠勝使用塑膠材料,拎上手質感十足.
加熱器護罩係由不銹鋼製成,配合黑色陶瓷塗層,耐刮擦及耐變色,即使長時間使用仍然唔留痕跡,可以保持潔淨嘅外觀.
Shank Heater備有三種顏色選擇,黑色,棕褐色及芥末色.芥末色係限定顏色,鍾意芥末色嘅朋友一定要入!
直接配合罐裝Gas使用 最長可燃燒達12小時
罐裝Gas可以直接放係Shank Heate使用,要用嘅時候直接去便利店或超市就可以搵到,巨方便!而且一罐Gas可以燃燒3.5 至12小時,去露營帶多兩罐就可以無憂無慮甘用啦,真心爽!
點止暖爐咁簡單?
大家認為Shank Heater只係一個暖爐?
NoNo!
只要將營杯放係加熱器前面,就可以令飲品係寒冷天氣下keep住暖,一杯暖暖嘅熱朱就可以保溫,暖埋大家個心喎!
包裝方面都唔會馬虎,收納袋上印有品牌圖案,由打蠟棉帆布製成,備有米色及軍裝感重嘅黑色迷彩可以選擇.收納袋兩側仲有袋仔可以用黎放多兩罐Gas,真心貼心.
係咪好想拎上手feel下有幾暖入心呢? 今個冬季Wish List又多個item要添置啦!
好,小編報導完畢,要拿拿聲收工去入貨啦!
約定大家,我哋在世界各地嘅營地相遇啦!
官網: https://calmastore.jp/collections/shank-heater
相片及資料來源:calma_store_japan
**以後關於露營圖片及分享,記得打Hash Tag(#HKHKCAMP)


text:
回顧上集,話說H先生同我襯住5.1 long weekend忽然飛左去大阪
第一日行程可以睇番 >呢度<
Day 2
Hotel Monterey Grasmere Osaka - 黑門市場 - 千日前道具街 - 梅田 - 道頓堀 千房
咁第二日起身一早要搵野食,東京去築地,大阪就當然係去黑門市場啦!
5.1當日其實日本都係公眾假期,所以雖然有唔少舖頭閂左但一樣人頭湧湧.
去0個期岩岩杜如風介紹完,正好幫晒我地呢d冇咩做功課既人 哈哈
先黎呢個平通街既碟頭
1200円呢個價錢有咁大碟野,0係hk你食一塊分分鐘都費過晒喇!必食推介
不過呢,兩個人分一碟好喇,你一個人食晒就飽左冇得食其他野架喇~
認住佢啦,0係正中間好易搵架咋.(no, 唔係個人...係間舖 哈哈哈)
我地本身就食完上面個トロ丼之後就去對面啪左個海膽既
一食就知瀨左野,真係晒左1500円,睇落好地地,食落苦既!
行前幾間見到呢間勁多人圍,dum晒心口,包即開,仲要開完加多幾匙比你
下次記得行晒先好揀定黎買啊…嗚嗚嗚
食完生野梗係要食埋d熟架啦,和牛一塊只係2000円
唔駛買萬萬聲既,呢d薄蔣地一塊已經好有肉味,仲未冇咁肥添~
提供即買即煎既都有好幾家,睇落覺得全部都差唔多,有位就入啦.
再行前少少呢就會見到呢間display好勁既生果店
不過,上面學精左,冇0係呢度買,行前幾間有小店平一半啊.
(btw 白色0個隻淡雪真係得個樣,冇咩味,我寧願食番平時大愛既あまおう.)
食到咁上下飽晒,就行番去隔離d小街s,竟然比我地誤打誤撞搵到條道具街!
道具街其實就好似hk條上海街咁,專係賣d廚房野同埋餐廳用0個d器具~
酒鬼H先生喺街口買左d燒酎杯之外,行入少少就比我地搵到呢間野
我地兩個都好鐘意煮野食,呢間舖間直係天堂啊~
好人氣既千代田模就冇喇,不過有個一樣係made in Japan既同款
最後怕自己買左都係擺,所以只係揀左個lemon款~
去完道具街出左梅田(想)血拚,點知只係買得一件衫 ,相都冇影多張 orz
梅田買唔落手唯有番黎心齋橋行下,行行下又見肚餓就搵野食
之前一晚食完蟹,呢一晚想食下另一d野,就揀左食お好み焼き
呢間咁長龍,應該都有番咁上下好食啦
又好好彩排左半個鐘都冇就入到去喇~
除左地下0個層,好似上面0個d全部位都係對住塊鐵板的
同埋呢度冇得比你自己diy架,全部都係師父出手,順便可以偷下師嘛 hehe
choice就唔係好多,有set,有散叫,不過黎黎去去都係唔同款既お好み焼き同炒麵
唔好煩,直接要個set算數~
我地叫左個set有沙律,蛋卷,炒麵同お好み焼き
不過唔知係我地肚餓定點,食到お好み焼き先記得餵番部相機先 哈哈
明明食完野好飽,但係野又買唔到
唯有去family mart買野食填補下心靈…
兩日就係咁就完左…
老公大人話下次點都要拎喼


text:
- drkkleung
照鏡,你睇到啲咩?
大概,每個人每日至少照一次鏡;但總會聽過有人對伴侣講:『啲鼻毛咁長都唔剪?你今朝照鏡睇唔到㗎咩?』可能你都係其中之一.
望住自己,我哋通常只睇到我哋想睇到嘅嘢,或者在意嘅地方.最極端嘅,譬如患有抑鬱症嘅人,只會見到自己差劣失敗; 又或者,好似啲患有自戀性格障礙症嘅人,淨係睇見自己比別人優勝.
又或者,企喺鏡前,我哋根本冇認真睇清楚自己.
喺心理治療嘅過程中,治療師嘅其中一個角色,就係幫你學識照鏡.
照鏡,唔係批評檢討得失過錯,而係了解自己嘅情緒,想法,習慣同環境之間嘅互動模式,問題嘅起源,同埋有咩因素令你停留喺問題嘅惡性循環裡面.
最簡單嘅,就係每日記錄低事件嘅經過,揾出自己點樣一步步咁踩落個氹度.一位患有焦慮症同暴食症嘅女士,佢發現晚餐後就諗起週末遊船河要著泳衣,朝早起身感到身體脹脹,於是磅重發覺重咗半磅,猛咁照鏡揾吓肥咗喺邊,心情越發鬱悶,然後同同事食完晏後一個人行街散心經過一間蛋糕店,諗住橫掂都肥咗,一於食番個朱古力厚切蛋糕,跟住一發不可收拾,買多幾樣做下午茶,然後晚餐因為後悔,一啲嘢都唔食,成晚喊.另外有一位患有抑鬱同焦慮症而脾氣暴躁嘅父親,經常俾一對患有 ADHD 嘅仔女激到出口出手,佢嘅記錄發現最經常出現打鬧嘅情況就係當佢一方面要處理工作,另一方面仔女要佢應佢哋,佢就無明火起,一股熱氣湧上心口,就破口大罵,仔女自然還擊,佢覺得佢哋又失控,於是出手想打到佢哋收聲,當然越打越喊,終於自己行開.循環不息,永無止境.
記錄,照鏡,發覺自己嘅習慣/習性/模式,同事件嘅輪流轉.然後決定要唔要打破突破.
另一種更深入嘅照鏡,係記錄你處身於情緒巔峰嘅時候嘅狀態,當你發緊老脾,驚到震,鬱到喊,忍唔住想摸...你當時嘅感受,身體反應,想法係咩?當時你遇到嘅事,見到嘅聽到嘅,對方點對你嘅,呢啲發生喺外面嘅嘢對你嚟講有咩意思?你感受背後係咩嘅需要?觸動咗你內心嘅咩?觸踫咗你嘅咩死穴?㩒咗你邊個掣令你故態復萌?一位患有勃起障礙嘅青年,佢約會時就已經有一種『要做個好男人』嘅想法,認為男人應該要令對方有安全感,當佢同伴侶做愛時,更想起前度捨棄佢另覓新歡,覺得係因為自己滿足唔到對方,憂慮擔憂令佢冇辦法投入享受性愛,無法勃起.另一位對太太發怒而又自責嘅丈夫,發現自己因為自細不滿以前爸爸打駡酗酒嘅媽媽經常離家而去,深藏一種對太太嘅責任感,但又恐懼自己表達不滿會好似佢爸爸咁無助逃避,所以落入發怒自責埋怨嘅循環中.
情緒,想法,身體,構成隠藏喺內心三位一體嘅習慣/習性/模式.呢啲模式經年累月咁影響我哋,特別係當我哋面對困難壓力同挑戰嘅時候,佢哋就會活躍起嚟控制我哋.
呢種照鏡,最好喺情緒巔𡶶時做,因為當時所有有關嘅想法感受同身體反應都係最活躍,最能夠幫你了解自己內心到底發生咩事,甚至你可以追朔返自己點樣從小就養成呢種習性/模式.唔一定係受過咩創傷,可能只係我哋成長中某啲需要得唔到適當嘅回應或滿足而已,我哋每個人都係成長經歷嘅果子.
另一個做法,就係治療師喺會面中引導你詳細回顧事件嘅經過,讓你盡量投入當時嘅狀態,等你可以重新經歷情緒背後嘅真我.所以,心理治療嘅過程唔係做 spa,或者見完嗰節會成個人即刻開心曬.
照鏡,睇清自己.改變或接納自己.
有啲人從來唔照鏡,唔面對自己,經常將問題歸咎其他人或命運.咁治療只可以幫佢討論有咩解決問題嘅方案.呢個嚴格嚟講,唔算係心理治療.佢可能更需要嘅係有錢老闆,律師,電台節目主持人,或者係占卜問米師.


text:
你需要登入才可觀看此內容
172
16 留言 - “172”
-
-
-
-
-
-
-
-
-
講真金庸14本天書之中,令狐沖一定最屈 依家美國國防部都係參考令狐沖招破箭式製造愛國者導彈防禦系統 講降龍18掌佢又話有破掌式 講玄鐵劍佢又話有破劍式 講內力佢又話有破氣式 講鷹眼佢又話有破箭式 講ironman佢又話有吸星吸哂佢D能源
講x博士佢又話令狐沖冇招冇式X博士都讀唔到佢心
如果你以為磁力王應該贏既話,SORRY,你應該重睇一次笑傲江湖 根本冇得贏,你搵金屬掉令狐沖佢有破箭式 你開槍射佢佢都有破箭式 核彈佢都有破箭式 近戰佢有吸星, 一掂到你就玩完 仲有你冇以為生化武器可以搞掂佢,佢有易筋徑backup,一轉身咩毒都排哂出黎.
咁你話襯令狐沖沖緊涼冇劍個時偷襲佢就OK,錯!!!! 令狐沖既外掛易根經練到登峰造極,應該有模枋掃地憎既身法同氣場等等 古時都係靠佢既氣場保護大家免受台風襲擊 李氏力場都係佢既弱化版
令狐沖係唯一一個可以係20世紀生存既劍客,神盾局都發明緊時光機,番去古代搵令狐沖加入avengers 超級撒亞人孫悟空都要行埋一邊
以後講邊個最好打post除左行運超人,叮噹,孫悟空,仲可以加埋令狐沖
-
-
-
-


text:
「訂造禮物」,係目前送禮嘅新趨勢,好多文創品牌或者新設品牌都有尼項服務,有別於一般市面上嘅禮物,訂造除咗保持少量,獨一無二嘅屬性,最重要嘅係:隱藏係其中嘅意義係你同收禮者嘅共同連結.無論係訂造嘅鎖匙圈,抱枕定帆布袋,大家總會揀可愛嘅相印製,今日小編要嚟針對實用嘅送禮舉薦–尿袋,嚟教學,點樣嘅相最啱印製係度.
無論乜嘢主題嘅相,首要條件就係解析度,再靚嘅相即使畫素唔夠都達唔到效果,係選擇相時請斟酌像素,光線等基本因素.另外,印製係大小有限尿袋上,特別講比例同主題,想要一拎出尿袋就可以畀人眼為之一亮,一定要係呢方面特別琢磨.以下係小編大略歸納出大家最常使用嘅相主題,再其中一一介紹.
-
目錄
情侶
另一半嘅生日,一年一度嘅情人節,抱埋一齊取暖嘅聖誕節,當諗唔出送乜特別,只要有兩人美好嘅回憶都係最好嘅禮物.
唔一定係要兩個人嘅合照,有時身體係最好嘅意境表現,真係:呢種手法特別要注意後面嘅背景,太過凌亂會導致焦點蒙!
用影子表現兩人之間嘅感情都係遍會用嘅照相主題,不過呢啲相光線係好大嘅關鍵,好光會畀影子嘅個個動作都清楚呈現,都要注意攝影者嘅影子系咪會穿幫,而兩人穿著嘅色系都要協調,若男方全黑色系,女方就係跳色系嘅話,當相印製出嚟視覺效果會偏向多色嗰方,導致失衡.
最後一種情侶意境照就係靠POSE取勝,對望取代睇鏡頭,請其他人攝影取代自拍,當成品出嚟時再調濾鏡,質感即刻上升.
-
朋友
冇情人都唔可以冇朋友,如果想要維持得住呢段難得嘅友情,送禮就要好好選擇.
此類型嘅相講:最真誠嘅笑容,小編認為係最困難嘅主題,因為發自內心嘅開心好難一個瞬間捕捉,只要笑到夠自然,背景即使係廁所都可以畀人無視,目光都會畀呢真摯嘅友情吸引,要去到噉嘅境界別無他法,要訣就係:擁有一個真正嘅好朋友.
-
寵物
冇情人,冇朋友,所謂嘅邊緣人,都可以用寵物嚟慰藉寂寞嘅心靈,訂造寵物相關產品嘅人不勝枚舉,因為寵物嘅一舉一動都畀人覺得療愈,呢類型嘅相主題特別要注意:唔好郁,唔好居家.
如果你寵物好上鏡,噉對你最好嘅幫助,因為唔使乜姿勢,寵物係你心中永遠係最可愛嘅細路,此種意境照多半係後制背景,揾一張最可愛嘅相,用埋重複性嘅排列,唔使特登嘅影相棚,你細路都可以呈現沙龍照嘅效果.
若到戶外攝影唔好唔記得相比例,背景無法控制,但主體可以為最基本嘅正中間,或者係三分之一,諗呢張萌到唔得嘅法鬥出現係尿袋上,我諗身為主人,你應該宜得快啲手機冇電,因為呢樣就有理由可以拎出呢可愛到犯規尿袋!
另外上述提到嘅唔好居家,針對貓嚟講,好少人會將家貓似狗一樣帶去散步,如果係屋企攝影喵星人嘅時候,建議特寫跟住背景柔燶,表現出一種有景深嘅感覺,啲細技巧除會更集中對寵物嘅注意力之外,再雜亂嘅背景都會畀忽略.
-
家人
屋企人係永遠嘅避風塘,如果你係長期住喺出面,打拼嘅人’或者係啱有bb嘅初哥父母,家人對你嘅意義一定特別重大,想要無時無刻都睇到佢哋嘅身影,印在尿袋上係好好嘅選擇.
另一種方法可以選擇象徵物,有時係你自己物品最可代表自己嘅情感,唔單止隱晦又唔失美感,怕醜曬屋企人嘅,你都可以參考嘅影相模式!
-
意境
只要自己覺得好睇嘅都可以係情境相,話曬審美係好主觀嘅嘢,呢類型嘅主題係訂造禮物上好易見到,但要注意千祈唔好擅自使用圖片以免侵權㖞!特別係卡通人物,藝人,藝術家嘅作品.訂造可以係特別嘅,但其中嘅各種細節都唔可忽略.
下次再選相印製時,唔好唔記得以上嘅步驟,你都可以擁有最特別訂造禮物!


text:
-
지겹다嘅發音發音人 vhfmqh (男,來自韓國) 男,來自韓國發音人 vhfmqh
User information
Follow
1票 好 毋好
添加到喜愛嘅發音裡肚
下載報告
-
지겹다嘅發音發音人 Nuyes (男,來自韓國) 男,來自韓國發音人 Nuyes
User information
Follow
1票 好 毋好
添加到喜愛嘅發音裡肚
下載報告
-
지겹다嘅發音發音人 hmmlala (女,來自韓國) 女,來自韓國發音人 hmmlala
User information
Follow
0票 好 毋好
添加到喜愛嘅發音裡肚
下載報告
-
지겹다嘅發音發音人 ativ (男,來自韓國) 男,來自韓國發音人 ativ
User information
Follow
0票 好 毋好
添加到喜愛嘅發音裡肚
下載報告
-
지겹다嘅發音發音人 baleum (男,來自韓國) 男,來自韓國發音人 baleum
User information
Follow
0票 好 毋好
添加到喜愛嘅發音裡肚
下載報告
-
지겹다嘅發音發音人 rang3 (女,來自韓國) 女,來自韓國發音人 rang3
User information
Follow
0票 好 毋好
添加到喜愛嘅發音裡肚
下載報告


text:
佐敦嘅隨變雞煲,食過無數咁多次,還記得以前排隊隨時排個幾兩個鐘,雖然而家人潮冇咁強烈,但水準依然,一年前去過吃完還是非常滿足.
銅鑼灣嘅分店反而冇去過,睇見啲相都唔敢相信以前一間小小嘅地舖,而家竟然變成一間又有靚景又舒適嘅大雅之堂.
兩個人去食午餐,聽聞佢嘅火鍋午餐非常出名,唔試唔得,碰巧有人推介食新嘅酸菜魚午餐,個人又鍾意食酸菜魚,唔使諗,即食.
每位$100唔使有前菜,飯,串燒,火鍋料同酸菜魚,時光倒流一句話,真係唔講得笑.
坦言前菜真係較為普通,蒜蓉拍青瓜同牛脷沙律,配搭就普通啲,牛脷同沙律亦都唔係好夾,但係以夏天來講非常清新.
兩吋串燒,一串雞軟骨,一串炸墨魚丸,完全還原佐敦分店嘅水準,我立刻想嗌一串佢嘅手本名菜,吃過嘅一定有感覺.
酸菜魚辣度尚可,有椒香有麻香,爐魚每啖肉質都鮮甜,平時單點一個酸菜魚都最少$300,你話係唔係非常過分.
到最後可以開始打邊爐,加點湯就可以淥佢嘅四寶丸同餃,質素高,最好係爆醬丸同雲呑,特別一定要加我最喜歡嘅紅薯寬粉作結.
星期日嘅下午可以係一個咁舒適嘅地方以一個咁平嘅價錢打邊爐,實屬離奇,我諗真係唔係好多人知有咁抵嘅deal,酸菜魚嘅粉絲,快啲帶多個朋友一齊食.
隨變火鍋
銅鑼灣登龍街18號V Point 23樓


text:
你需要登入才可觀看此內容
758
25 留言 - “758”
-
-
-
-
-
-
但其實蕭梵係點樣斬Dr D個頭落來?
蕭梵已經得翻半條命,又俾Dr D打走一把刀,但跟住無啦啦一句「蕭梵壓低了身子,眉頭鎖緊目標,一手握鞘一手握柄,擺出居合斬姿勢」,蕭梵就突然好似食左無敵星星咁無啦啦斬左Dr D個頭
跟住之後雖然蕭梵好似雲梨開完子彈時間咁頭昏眼花,但咁其實冇解釋到點解蕭梵點解可以無啦啦攻破Dr D層殼喎
如果夾硬話蕭梵進入左類似子彈時間的所謂「精神極度專注」,咁其實咪即係等同雲梨之前用子彈時間打爆岩熊部隊一樣開cheat,夾硬造神?
之前為左雲梨個主角光環而寫到佢可以超人類咁開子彈時間已經好礙眼;今次蕭梵又係咁,雖然蕭梵實力係一等一頂級,但剛剛呢頭先講完Dr D身為病者唔會攰,又有病者能力之類云云,仲要打甩埋蕭梵把劍迫到佢埋牆角,果頭一句「蕭梵壓低了身子,眉頭鎖緊目標,一手握鞘一手握柄,擺出居合斬姿勢」和「蕭梵使出這一斬,像使上畢生的力氣」,蕭梵就開cheat斬Dr D個頭落來,形勢逆轉,會唔會過份左少少?
唔係想專登批評,但墨巴可否回應下?
-
對打有來有往好正常,冇話邊個一定係絕對壓制邊個
居合斬=玩拔刀速度,即係攻破D嘅方法 只有快過佢嘅意識,或者佢意識唔到下,咁出其不意咁攻擊佢,而蕭佢出咗呢一招殺著嘅代價就係冇力氣再郁,技術上來講,不斷魯莽攻擊嘅人係會露出自己破綻,蕭只係捉到嗰一刻機會出手反擊,因為靜待一方嘅人,係更易識破對手
雲梨子彈時間,係戰鬥畫面表現嘅一種啫,存唔存在子彈時間嘅寫法,之前俾佢殺嘅人都始終會中彈.如果我改個形式,都係寫射敵人咩位置,用咩姿勢射,因為事實上,用槍射人嘅戰鬥方式係冇嘢好睇,唔係你射我,就我射佢,但又要扮晒緊張咁寫互相駁火,咁倒不如我轉第二個形式寫,而且敵人嘅生死結果論來講都係一樣
如果係M嘅話佢對付D嘅方式可能會係食腦,白鯨可能係直接一把大劍殺過去,董倫可能係用速度取勝,王達尼可能係直接走佬,蕭梵亦都只係用返佢嘅應對方式刀技
另一方面,子彈時間唔係真係令到成個世界變慢,係佢自己嘅思維變快,反應快射到嘅敵人自然多同準,詳情你可以上YouTube睇吓玩左輪嘅外國人,佢哋拔槍術有幾快同準,幾乎要放慢鏡頭先睇到:https://youtu.be/3mG5xvrHkiY
但我寫好快好快嘅話,讀者係咪真係感受到幾快,成件事嘅運行係點呢,所以我不如相反放慢敵人嘅速度呢種角度黎睇
-
-
-
-
高手間時對決往往勝負都係一瞬間咁分出黎 一個時機就可以致命
就等於佐佐木小次郎既絕技「燕返」一樣 如果我冇理解錯 佢個打法就係防守反擊 一刀反殺人
Dr D個自大狂持住自己有冰膜無敵防係到亂咁打 自然會露出破綻
唔知大家有冇睇過gundam 00第一季
第24 集 金色果部BOSS MA(個讀音好似叫阿律佛陀 太耐唔記得)變左高達之後 個駕駛員都係類似咁既心態 加上自己又唔夠勁
完全依賴同樣既盾 唔郁唔避 硬接傷害 最後就俾主角搵到機會爆盾再秒殺
我諗咁樣做比較會比較容易理解到個情況?
-
蕭凡話晒都係病獵大師
而且實力來講 係呢個故都頭幾名 如果佢唔係中咗黑死病
同埋消耗體力 贏咗好正常 dr d根本就係華而不實 得個樣
蕭凡仲要好識搵弱點 一到乾淨俐落 其實好合理
就好似打拳擊咁
有人不停壓制住對手喺角落
點知對手搵到破綻一樣可以一拳打到人瞓低
-
不過我覺得打dr d
睇落蕭凡好似勁過不破尚
當年不破雖然有舊患 但精神狀態肯定比而家疲勞過度既蕭凡好
而且蕭凡仲要中咗黑死病
都仲可以靠技術斬到佢個頭
不過其實勁過都好正常
而家已經係七年後 經驗都唔同晒
仲有蕭凡係港島區嘅高手
我反而唔希望不破尚上神枱上得咁嚴重 記得嗰陣時佢哋打幾十隻病者都比較吃力
但係而家啲高手可以一個人喺病窩入邊清晒啲病者
雖然話戰力膨脹左
但如果仲話海陸空仲係最勁嘅話
其實會有啲無厘頭
畢竟戰績同各種實力技巧睇落去M 雲 蕭 其實比海陸空勁
希望唔好再束縛住海陸空係人類最強
畢竟其他人係會進步同成長
仲要係呢啲咁強身體素質同天賦嘅人 我相信佢哋一早已經超越海陸空 真心唔希望死咗嘅人上神枱上咁嚴重
-
蕭梵超勁&蕭雲CP好sweet🤟🏻
牧師嗰邊同天腦有聯絡開,之前用山頂發射塔,今次去青洲應該係搵詭人大校加入,方便合謀?冇咗發射站只能用詭人溝通,+x哥一家都有兩隻啦.同埋GZ-T咁講法,即係病港係屍殺半島嘅朝鮮咁,俾外界隔離放棄咗?
BTW,Dr D被斬頭之後,冇喉嚨冇肺部都講到嘢😂
-
-
-
-
-


text:
唔知各位iPhone嘅讀者將手機更新咗上iOS14未呢?呢一代嘅大更新,相信最值得討論嘅其中一樣改變就係Widgets大改版,又可以放出去主介面使用.點樣先可以活用呢個功能?今次就介紹一款記事App畀大家,除咗可以將一啲每日要做嘅嘢記低,仲可以將Widget放出主介面,咁樣就一定提醒到自己要做嘅嘢,冇藉口話唔記得啦!
經典Memo紙出嘅App:Post-it
過去一年,唔知大家係咪多咗寫字呢?原來大家由細用到大嘅Memo紙都有出手機App,透過iOS14帶嚟嘅新改變,傳統嘅Memo紙都貼入iPhone主介面.
第一次打開Post-it! App會見到啲教學Memo紙,示範唔同嘅展示方法,如果想新加一張Memo紙,只需要撳下面嘅「+」制.
揀選新增Memo紙之後會進入以上畫面,用戶可以揀唔同嘅筆寫字,如果唔想畀人睇到自己嘅字唔靚,App入面都可以畀用戶揀手寫字轉為電腦字.
作為大家由細用到大嘅Memo紙,Post-it! App都提供咗超多顏色嘅Memo紙底色畀用戶,每日變色都仲得.
喺App入面都可以揀張Memo紙係四方形定長方形,不過Widget顯示就唔會顯示到長方形,所以可以照用番正方形先.
點放Memo紙落主介面?Post-it Widget顯示方式
大家寫完自己嘅Memo紙就梗係要放出嚟提醒自己啦!記得將寫完嘅Memo紙加入最愛,之後喺Widget度先可以揀番嚟用.Widget只係得4個顯示方式,分別係1小張,1大張,小張s(一行顯示多張),大張s(4X4大格顯示多張).下面會放幾張示範,你都可以隨便貼屬於你嘅iPhone嘅連儂牆.
最後提提大家點樣可以用細張Memo Widget顯示唔同嘅Memo紙:
1) 放1個小版/大版Memo Widget入主介面
2) 長撳Widget揀選編輯Widget
3) 之後就可以揀番自己想顯示嘅Memo紙


text:
長達兩星期既悠長Honeymoon終於完咗. 今次我地去咗英國法國兩個地方, 好多我地既第一次, 第一次去歐洲, 第一次放咁耐假, 第一次見到彩虹, 等等….所以特別開心同興奮.
今次英國主要係去倫敦周圍去同埋shopping, 當然都有去近郊如劍橋, Greenwich. 一去到倫敦, 最有Christmas氣氛既就係氣溫, 雖然已經打晒底, 但係接近零度既溫度, 真係頂唔順, 好唔慣. 好在今次住係公司既apartment, 出奇地又平又新又大又乾淨, 又係勁方便勁貴既May Fair Hyde Park隔離, 仲有公司既人好好招呼, 好快就可以出動.
十二月既英國日落時間係四點正, 真係一到四點就黑晒, 其實都幾冇隱, 所以一早就起身, 跟住就出發, 通常都唔食lunch, 因為一食就冇日頭可以影相. 同埋可能真係好凍既關係, 次次返去都成身散晒! 不過都好好彩, 都有d藍天, 去咗一D必去既景點, 影咗好多靚相, 去博物館呀, 教堂呀, 大笨鍾, 白金漢, 覺得自己大開眼界好開心! 仲有最開心既就係可以睇咗兩套musical, Lion King同 Billy Elliot, rebecca 冇訓覺, 證明都唔錯 : P
英國食野就真係得個貴字, 一早已經plan好留返D彈藥去法國先fine-dining, 所以我地大部分時間都係係馬沙狂買一D我地係香港唔係好捨得買既野食, 好似prama ham, 好新鮮既salad同mushroom, etc. 買晒返apartment自己煮, 朝早仲自己煮 english breakfast, 都好鬼好食同有feel.
成個旅程去得最多既竟然係一間英國既連鎖賣衫既shop, rebecca好似傻咗咁, 因為christmas sales, 真係好平, 嘩…買到停唔到, 仲有要答謝C&A兄弟既幫手, 係一間運動衫店 SportsDirect 買咗好多手信比佢地, Yeah! 當然英國必買既Harrods就唔使多講啦, 同事手信必備.
十幾個鍾頭機周埋D時差, 其實真係留係英國既時間都係五日到, 都算OK, 跟住就去法國浪漫下啦, Part II再講!


text:
粉彩畫
粉彩畫(pastel painting)係指用粉彩畫嘅畫.乾粉彩係一碌碌將乾,處於粉狀嘅顏料用結合劑(binder)固定成一嚿形成嘅棒(蠟筆)-粉彩係固體狀嘅,所以喺油粉彩嗰陣唔係用支畫筆沾,而係將碌粉彩磨落去畫嘅表面上,等顏料因為磨擦力由支棒嗰度脫落,並且黐上去塊表面,形成有色彩嘅圖案[1].粉彩源於 15 世紀,而喺打後嗰幾個世紀,西人一路都有畫粉彩畫,都出咗唔少名作[2].
乾粉彩可以整出不亞於第啲顏料嘅鮮艷色彩,不過因為乾粉彩呈固體粉狀(相對於處於液體狀態嘅油彩同水彩),所以喺繪畫技巧同畫作保存方法上同油畫以及水彩畫相當唔同:乾粉彩表面比較脆弱容易剝落,所以通常要加塊玻璃喺畫嘅表面先至容易保存,亦有做法係噴一浸固定劑(fixative)喺幅畫嘅表面上;不過只要做咗呢啲保存工作,一幅乾粉彩畫可以保存到成幾個世紀都唔變[1];另一方面,因為乾粉彩呈粉狀,所以如果支蠟筆嘅結合劑唔夠勁,可能會搞到畫畫人一路畫,一路吸入蠟筆嘅顏料,而呢啲顏料好多時有輕微嘅毒性,長遠嚟講可以對畫畫人嘅呼吸系統健康造成危害,所以專門畫乾粉彩嘅畫畫人通常都要做健康上嘅防護措施[3].
作品[編輯]
《花雲》(Flower Clouds)
奧迪隆·雷東(Odilon Redon),1903 年


text:
又到電腦時間, 今日教大家o既係米高梳乎(Microsoft) Windows 上網點解會變慢呢? 其實近排有好多客戶打o黎問o左一個問題, 好彩自己有經驗先可以幫佢o地解決. 事緣係咁o既~~~~~
近日覺得上網唔知點解會突然間慢o左? 初時以為去大陸網站慢係正常, 後來又發覺連外國網站都係咁慢, 莫非係 ISP 公司出o左問題? 但係無理由係屋企定公司都係咁, 問o左o的同事, 佢o地又唔覺慢喎…. 而且再諗下, 無理由連本地網站都咁慢! 又再諗下, 唔通係我 bt 緊, 所以慢, 但係暫停o左 bt 之後, 情況都係咁! 諗o黎諗去都唔明點解, 突然間, 咦, 唔通中毒? 咁就用防毒軟件去掃下啦, 但係最後都係話無事, 改用人手去檢查一下 registry, 睇下係咪中o左木馬, 但係又無發現喎!? 真係令人苦惱.
唔通係 Windows 用得耐o左, 安裝/刪除軟件多得滯, 拖慢o左部機? 無理由吖~~ 個 Windows 都係裝o左三個月, 無理由突然間上網會慢成咁~~ 當然, 電腦人我就不停咁去 call 返o的 Memory 返o黎, 之前究竟做o左乜, 突然間會慢o左呢? 諗呀諗呀, 終於諗起我之前做o左 Windows Update, 之後上網就好似慢o左. 當然立即去睇下近排 Microsoft 有o的乜鬼更新呢? 終於………
原來近日 Microsoft 又再更新o左 tcpip.sys 呢個檔案o既安全性問題, 就係呢個更新檔, 令到上網速度慢o左. 其實之前, 如果大家有安裝 Windows Service Pack 2 / 3 的話, 其實都會感到上網係變慢o左, 原因就係 Micosoft 做o左手腳, 係 tcpip.sys 呢個檔案裡面限制o左 network card o既速度, 唔比 network card 有過大o既流量. 點解要咁做? 其實就係怕大家萬一中毒, 都唔會搞到部電腦發出過大o既 packet 去干擾網絡o既速度, 咁就可以減低網絡癱瘓o既可能性.
不過相對o黎講, 由於 Microsoft set 得太嚴格啦, 所以搞到部電腦上網好似牛龜咁慢. 雖則係好事, 但係我個人o黎講真係忍受唔到, 所以就搵返之前下載o左o既 patch, 呢個 patch 就係去破解返 tcpip.sys o既限制, 等電腦上網速度可以提升. Yeah~~ 掂呀, 上網真係快返啦.. 哈哈哈!!
大家如果覺得有需要, 咁就可以按以下地址下載.
只限 Windows XP SP2/SP3使用:
P.S. 1. 記得修改o既數目限制唔好過大, recommend 係 256.
P.S. 2. 安裝過程中會問你拎 Windows o既安裝 CD, 你只要揀取消就得o架啦, 安裝完成後, 記得 reboot 呀!!
如需使用在 Vista 的, 請下載以下檔案.
只限 Vista SP1 或以上使用
由於 Vista 的破解相當繁複, 請先閱讀附件內的 Readme, 然後再執行破解!
以上附件只供測試用途, 一切後果, 本網站一概不會受理和負責.


text:
(葉浩文專欄)我講嘢有口音,但我做得嘢,你Buy唔Buy?
- 30 May 2019
最近陳偉霆拍咗一個廣告,網上出街之後,唔少人留言話佢口音唔正,唔明點解CHANEL要搵佢拍廣告云云,姑且唔評論呢個廣告嘅效果同手法,但喺「口音」呢個問題上,我只想問一句:「口音係咪真係咁重要?」
撇除教師,主播,同語言相關嘅工作,好多時出黎做嘢,請人,口音永遠唔係考量嘅重點,能力先係最重要.好似我自己嘅工作環境,不時要用普通話演講,喺台灣,新加坡,大陸等等地方,同客人傾生意,自認普通話唔算好,口音亦都好重,但就從來冇人介意過我嘅口音,而我亦相信我嘅客人對我嘅信任,係來自我嘅能力,而並非口音.團隊內亦有來自五湖四海嘅同事,英文,普通話,廣東話,冇人樣樣都講得正,只要能夠溝通,邏輯冇問題就已經足夠.但反觀喺網絡世界,每當有人口音唔好,講得唔正,大家會9秒9咁出黎恥笑;背後嘅心態,原因,實在令人費解.
前幾日去到英國,到賓利車廠參觀,見到佢地嘅團隊有唔少歐洲各個國家嘅人種,佢地嘅口音亦參差,對香港人黎講甚至可能不堪入耳,但佢地工作上冇問題,技術亦屬世界頂尖.正如我之前所講,能力絕對比口音來得重要.返黎陳偉霆呢件事,CHANEL睇中嘅,係陳偉霆身上嘅商業價值,以及佢對自己商品有正面嘅宣傳價值,口音對一個國際品牌黎講,從來唔係佢地會考量嘅問題.
但撇開呢個個案,回到職場上,如果要喺工作上取得成功,最重要嘅都係將自己嘅價值儘量放大,用自己能力去幫助公司團隊,唔應該擔心呢啲小缺點,口音就係其中一種.而且比起改進口音,相信繼續進修自己,令自己喺工作上更得心應手來得更有價值.如果你係老闆,都唔希望因為一個小問題,而錯失一個重要人才.
我諗我地亦都唔應該被小小嘅缺點,就否定一個人嘅核心價值,應該更寬容去接納其他人,因為如果每個人都淨係睇到其他人嘅缺點而唔係優點,相信冇人會覺得開心,亦太過負面,唔係話要一面唱好,但太過於雞蛋裏挑骨頭,反而會因小失大,錯過好多美好嘅事.


text:
「轉型」
以前係大公司都會幫好多唔同嘅企業轉型,而最大嘅問題都係歷史遺留落嚟嘅問題.通常遇到最大嘅問題係人,因為好多時都想一動不如一靜.唔變好過變,但係死守只會慢慢步向沒落.其實好多大企業都係有咁嘅情況,而轉型嘅時候有時真係好睇邊個負責去主導整個計劃.如果無辦法將過去嘅包袱放低,將所有嘢移平重新嚟過同將內部問題解決嘅話,失敗嘅機率真係好高.
「選擇」
要轉型好多時都係要睇決心,與此同時真係要瞻前顧後.要改變係要有所犧牲,不論係人事也好,業務也好,其實都好難抉擇.當然最緊要係邊個去帶領團隊去改變,有時就算要壯士斷臂都在所難免.不過係唔係間間公司都可以順利轉型?過去其實都有好多成功同失敗嘅例子,而通常失敗嘅企業都係因為放唔低過去光輝嘅一面.要破釜沈舟,真係唔係一件易事!
「問題」
香港實在有好多公司都開始轉型,而轉型所需嘅時間最起碼都要三五七年.係轉型嘅期間一定會遇到好多問題,所以有時要見步行步,唔可以太過離地.最緊要係穩定軍心,因為如果公司上下都唔係同一層面,就算你想變到變唔到.不過點變都好,最緊要保住公司嘅核心價值同本業,因為只要未死得都仲有機會翻身.透過數據其實可以知道轉型嘅方向係啱定錯,係必要嘅時侯係需要重新調整航道,返回正軌!
Also published on Medium.


text:
HTML
HTML(全名HyperText Markup Language),又譯超文本標記語言,係目前用喺網頁嘅主流標記語言.HTML元素係網頁嘅基本組成模塊.HTML嘅書寫形式一般由封閉嘅標籤構成,而且標籤會寫喺兩個尖括號裏面,譬如 .而內容就會寫喺封閉標籤入面.
早期嘅HTML語法被定義為較鬆散嘅規則,以幫助唔熟悉網絡出版嘅人採用.網頁瀏覽器接受咗呢個現實,並可以顯示語法唔嚴格嘅網頁.隨住時間流逝,官方標準逐漸趨於嚴格嘅語法,但係瀏覽器仍然可以顯示一啲遠遠及唔上合乎標準嘅HTML.用XML嘅嚴格規則嘅XHTML(可擴展超文本標記語言)係W3C計劃中嘅HTML接替者.雖然好多人認為佢已經成為目前嘅HTML標準,但佢實際上係一個獨立嘅,同埋HTML平行發展嘅標準.W3C目前建議用XHTML 1.1,XHTML 1.0或者HTML 4.01登網頁.
發展史[編輯]
喺1982年,Tim Berners-Lee為咗令世界各地嘅物理學家能夠更加方便咁進行合作研究,建立咗HTML.Tim Berners-Lee設計嘅HTML係以純文字格式為基礎,可以進行任何文字編輯器處理,最初只有嘅少量標記(TAG).隨住HTML使用率增加,啲人唔滿足於淨係睇到文字.喺1993年,大學生Marc Andreessen喺佢嘅Mosaic瀏覽器加入 標記,自此Web頁面可以出埋圖片.但啲人認為得圖片都係未夠,希望可以將任何形式嘅媒體加到去網頁度.因此HTML不斷擴充同埋發展.
HTML標記[編輯]
HTML標記由幾個關鍵部件構成,包括元素(以及佢嘅屬性),基於字符嘅數據類型,字符引用以及實體引用.另一個重要構成部件係文檔類型聲明.呢個聲明會為瀏覽器嘅渲染模式作出標準提示.以下嘅Hello World程式,係一個較為常見嘅簡單電腦程式語言入門示例,腳本語言同標記語言構成咗下面9行代碼,雖然喺HTML裏面唔係限死要開新行嘅:

你好 HTML

HTML 好好玩!

喺 同埋 之間嘅標籤描述咗一個網頁.介乎 同埋  之間嘅文本係嗰頁睇得到嘅內容.呢個標記文本' Hello HTML '定義咗瀏覽器嘅標題.
呢個文檔聲明嘅類型系一個HTML5.如果呢個
聲明無被引用嘅話,大部分瀏覽器會用Quirks mode(俗稱怪異模式)對呢個HTML文檔進行渲染[1].
元素[編輯]
HTML文檔完全係由HTML元素構成嘅.HTML元素最普遍嘅形式一般含有三樣嘢:標籤對,起始標籤,結束標籤;寫喺起始標籤裏面嘅某啲屬性;最後,任何文字以及圖形內容會處於起始標籤同結束標籤之間,又或者呢啲內容會套入其它嘅HTML元素.所謂HTML元素其實就係起始同結束標籤裏面嘅任何內容,同時亦包括起始同結束標籤.留意每個標籤都會封閉喺尖括號裏面.
一個HTML元素嘅一般形式係 內容 .因此,用 呢類形式嘅元素會被定義作為空元素.空元素可以唔附帶任何內容,譬如BR標籤或者內聯IMG標籤.一個HTML元素嘅叫法一般就係佢喺標籤入面用嘅英文名,結束標籤嘅英文名前面會帶有一個斜線字符「/」.空元素唔需要而且唔畀有結束標記.若果標籤嘅屬性無被提及,屬性會被定義為默認屬性.
示例[編輯]
HTML文檔頭: ... .通常文檔標題會喺文檔頭被定義,例如:

文檔標題

細標題:HTML 文檔嘅細標題一般會定義喺由   到   嘅標籤入面:
細標題1
細標題2
細標題3
細標題4
細標題5
細標題6
段落:
段落 1  段落 2
換行: .   同  之間嘅分別係,「br」只會簡單咁換行,而唔會對頁面嘅語義結構產生影響.而「p」就會將頁面分成好幾個段落.「br」喺呢度其實係一個「空元素」,雖然佢可以含有屬性,但佢唔會帶有任何標籤內容,而且唔帶有結束標籤.
呢個   係一個段落   同時   帶有換行符
註:

註釋有助於理解標記處嘅含義,但就唔會顯示喺頁面上面.一般情況下佢係畀開發者睇嘅.
喺HTML裏面嘅標記元素重有另外好幾種類型:
- 描述文字目的嘅結構化標記,例如,
高爾夫 將「高爾夫」構築為一個二級標題.結構化標記唔會具體表達任何嘅渲染過程,但係大多數瀏覽器會有默認嘅樣式嚟對元素進行格式化.而內容更有可能會通過樣式表(Cascading Style Sheets,即係CSS)進一步被格式化.
- 描述文字外觀嘅表象標記,例如
boldface 指明可視化輸出設備需要令文字呈現「粗體」嘅視覺效果.而對於無法做出呢類行為嘅設備(譬如TTS聽覺類嘅設備),喺呢度就無更多嘅設定.例如呢兩個例子
粗體 同埋
斜體 ,會同時存在其它嘅元素可以起到一樣嘅視覺效果.例如,
加粗文字 同埋
重點文字 ,而呢類元素有時會有更強嘅語義性,以幫助閱讀代碼嘅人去理解.極之容易就可以睇出,一個以聽覺作為輸出嘅客戶端應該恰當咁解釋後面兩個元素.然而,佢哋會同對應嘅視覺表現效果產生分歧:例如,喺屏幕上對書名用斜體嚟表示係啱嘅,而對一個書名進行強調嘅屏幕閱讀器就係唔可取嘅.大多數表象標記喺HTML 4.0規範下已經被標註為過時,用樣式表進行格式化就已成慣例.
- 超文本標記令文檔嘅某部分可以連接到其它文檔,一個錨元素會喺文檔入面創建一個超連結,同時佢嘅
href屬性會設置為超連結嘅目標URL.例如呢個HTML標記,
維基百科 會將「維基百科」設定為一個超連結.若果要將一個圖片作為一個超連結,通常會將一個「img」元素作為內容嵌喺一個「a」元素入面.例如'br','img'呢類只有屬性而無任何內容嘅空元素,就會係咁:
.


text:
而且仲有小食,甜品同生果添~
2017年8月10日星期四
(澳門親子之旅)喜來登親子房間大解構
2-3 AUGUST 2017(WED-THU)
玩左成日又食左一個豐富嘅晚餐,其實我同小小豬都攰到冇朋友.原本係打算返酒店就可以乖乖休息,點知小小豬一返到房間就嚟興奮起嚟,因為間房真係超正呀~
今次我地係入住親子家庭房,入到房間睇,都好乾淨同大哦~
而且仲有小食,甜品同生果添~
而且仲有小食,甜品同生果添~
小小豬其實都好滿意今晚嘅房間安排,不過原來驚喜在後面,發現到相連獨立房變身成為小朋友天地.小小豬一見到滿地汽球,佢嘅精力番晒嚟~
不停拎住啲汽球行上行落,非常陶醉係佢嘅汽球世界,仲叫我返入自己房間,唔俾我入去添(真係俾佢激C)~
小朋友房間就連洗手間都可愛啲~
最後,小小豬仲發現到原來窗外可以望到巴黎人嘅巴黎鐵塔,亮燈鐵塔真係好靚呀~
正當小小豬自己係房間玩時,我就發現到一個小玩意,就係房間內嘅Handy~
隨左可以享用無限數據任上網之外,仲可以打免費長途電話去五個地區(當然就有香港份啦),所以就打俾老公匯報今日小小豬嘅活動了~
終於如小小豬所願,自己一個人係小朋友房瞓左成晚~
瞓醒就可以即刻有早餐食,因為我叫左Room Service早餐~
其實我都係第一次叫,所以都唔多識,結果叫左兩SET就食左一個超級豐富嘅早餐.係咁好環境邊食邊望住咁靚嘅巴黎鐵塔,胃口都大增,慢慢食就清晒啦~
原本我打算同小小豬係泳池游水,不過因為落雨關係,所以冇得去.不過留係房間繼續玩小小豬又點會唔滿意呢~
開心時間過得特別快,又係時候講拜拜啦~
一個咁好玩嘅地方小小豬當然唔捨得走,不過其實我都.....,兩母子帶住依依不捨心情離開房間,期待好快可以再嚟享受過啦!
訂閱: 發佈留言 (Atom)


text:
我同我女朋友一齊咗一年,佢係個好mk嘅人,仲好自豪稱呼自己做臭雞,我同佢起初成日見,慢慢都好少見,一見就係約我返屋企,去酒店,佢好似為左扑嘢,要錢先會揾我咁,其餘時間都係約friends.
佢身體一向都唔係幾好,本身都有病痛,為佢健康着想,我其實唔係咁中意佢成日去蒲,佢煙酒蒲樣樣齊,雖然我同得佢一齊都預咗,佢一開始有應承我改,但佢好似承諾隨口噏咁,從來都冇改過,仲變本加厲,我地之前都吵過大鑊仲分手,但都一齊返,佢許下咗一個承諾,我比咗機會佢.
之後佢其實都改變咗少少,都有飲酒食煙但少左去蒲,我見佢有轉變都開心嘅,但後尾其實我覺得佢係愛我啲錢多啲,坦白講佢係一個算拜金嘅女仔,我知佢以往係無縫接軌,佢每次都因為另一個男仔有錢啲所以就飛咗自己男朋友就同嗰個一齊,佢靠以前男朋友還卡數,比租金,所有開支都男方比,佢話因為自己係臭雞,所以係咁,我之前覺得呢個只係佢過去,可能會因為我而改變,但係冇.
佢嘅行為比我嘅感覺係越唻越貪錢,越唻越大洗,咩都係錢同名牌,仲要咩都擺上網,曬命成癮咁,我唔中意佢咩都公開比其他人知,佢就話佢個星座嘅人都係咁,話係因為要安全感同需要被愛,一有做錯一有咩缺點就成日都用星座做藉口,我開始頂唔順,提出第二次分手,佢就做埋啲勁極端嘅嘢,喺到用自殺唻威脅我,又話𠝹手又話上吊又話跳樓,最後佢都受傷咗,我心軟冇同佢散.
直到依家我想搞小生意開下舖頭,佢已經當咗自己係老闆娘話日後嘅數都由佢管由佢計,其實我唔係唔中意佢,但有啲地方真係好難頂,同我覺得佢真係中意錢多過我本人,都係嗰句「佢好似為左扑嘢,要錢先會揾我咁」.
我唔知我係咪應該要再好好考慮多次分手呢樣嘢,係咪唔應該再心軟,請問各位有咩高見?
我同我女朋友一齊咗一年,佢係個好mk嘅人,仲好自豪稱呼自己做臭雞,我同佢起初成日見,慢慢都好少見,一見就係約我返屋企,去酒店,佢好似為左扑嘢,要錢先會揾我咁,其餘時間都係約friends.


text:
大企業要面對嘅其中一個網絡安全難題,就係公司嘅網絡,電腦設備太多,閒閒哋幾百部,每當要為其中某種設備進行系統更新,堵塞網絡漏洞,IT 部同事可能都會做到迷晒,做少幾部嘅甩漏情況時有發生;除此之外,為咗達到合規性經營同業界嘅安全框架要求,企業每年都要定時定候遞交各式各樣嘅國際標準報告作審計,耗費大量人力及時間寫報告.到底有無自動化審計及解決方法?答案當然係:有. 正如上面所講,要確保公司內部所有設備都同步 update 到最新系統版本,堵塞漏洞已經好難;如果要喺幾百部設備入面檢查有無漏洞存在就更難,一來要好多人手,二來亦花費時間,特別係當發現內部同時間存在幾種漏洞,如果缺乏網絡安全專家,就好難判斷應該解決邊個問題先.市面上雖然有 scanner 可以協助搜尋所有設備嘅系統版本,但可能你都會發現到,呢啲 scanner 只會負責搵,唔會識得根據全球網絡威脅報告,去評估風險嘅嚴重性,自然提供唔到解決問題嘅緩急建議;另外,如果公司嘅業務涉及金融或電子支付,又或需要達到一啲網絡安全國際認證標準,例如 ISO,PCI 等等,就算有呢啲 scanner 幫手搜集數據,最後都需要專人按各項認證標準嘅要求嚟製作報告,令 IT 部同事疲於奔命. 自動化審計慳人手 其實現時企業管理者應該考慮自動化解決方案,取代人手完成以上作業,唔單只可以提升工作效率,縮短公司網絡內漏洞存在嘅時間;收集到嘅數據,仲可以因應各種認證標準嘅要求,自動填寫出可以直接遞交嘅報告,慳返嘅人力物力,就可以用喺優化企業安全架框方面. 自動化解決方案仲有啲乜嘢增值功能?挑選呢類工具時有乜要注意?咁你就要報名參加 Edvance Beacon…
Browsing: 自動化解決方案
© 2022 - wepro180 All Rights Reserved.


text:
《 攣愛季節 》聖誕大餐有甜亦有苦
有一條 formula,用嚟拍戲幾乎都係唔好睇,就係「(聖誕節+大家庭+大派對)x (愛情+喜劇) = 爛」,不過偶爾都會有例外.《 攣愛季節 》唔只打破咗呢條 formula 嘅魔咒,而且笑中有淚,劇情有意思,唔係柴娃娃笑完就算嘅喜劇.電影故事裡面問咗一條問題:「被認同係咪就係等於被愛?」戀人之間又好,家庭成員之間又好,甚至乎係自身嘅身分認同都好,《 攣愛季節 》都有唔少令人眼濕濕嘅探討.
聖誕大餐有甜亦有苦
《攣愛季節》講述 Kristen Stewart 同 Mackenzie Davis 飾演嘅一對戀人開開心心諗住去 Mackenzie 屋企過聖誕,點知原來 Mackenzie 未同佢極麻煩難搞嘅屋企人出櫃,聖誕節五日假期難關重重,一向比較「做自己」嘅 Kristen 壓力爆煲.兩位女主角互動甜蜜,相當入戲,表現到戀人就响身邊但係無辦法恩愛嘅鬱結.Mackenzie 嘅角色更加有少少陰暗面,令《攣愛季節》呢個框架雖然大路但係人物關係,角色情緒豐富嘅故事添上更多層次.
神經質配角超搞笑
Kristen Stewart,Mackenzie Davis 負責甜蜜嘅部分,至於 Mackenzie 一家就負責搞笑.阿媽尖酸刻薄,家姐妒忌心重,細妹過度活躍,各有各有趣嘅行為以及對白,特別係阿媽停唔到口咁諷刺身邊所有人,句句有骨,對白絕妙.唔少聖誕喜劇都係以角色瘋狂撞板嘅劇情去博觀眾一笑,而《攣愛季節》就唔玩「視覺刺激」,善用生鬼嘅對白嚟完成任務,顯得劇本更加有心思.
聖誕派對總有事
笑完,要喊.聖誕派對好容易出事,《攣愛季節》嘅高潮都係例牌响聖誕派對大爆發,不過最後《攣愛季節》將好笑嘅地方一一化做感動位,突然有好多眼淚湧現.故事比我想像之中更加有內涵,道出易學難精嘅道理:「每個人都有屬於自己嘅故事,都有屬於自己需要面對嘅關口⋯⋯」頓時令電影嘅主題變得更加清晰.去到結局,每位角色一夜覺醒,係就係快咗啲,不過,聖誕節,團圓,快樂,幸福,都真係必備嘅.
文:靈光


text:
由前「TVB花旦」李施嬅主演嘅TVB懸疑劇集《金宵大廈》,雖然係小成本制作,但意外成為咗舊年TVB最受歡迎劇集,呢部劇通過十個精彩嘅單位古仔備受觀眾歡迎同支持.
除咗李施嬅嘅演技備受觀眾贊賞之外,劇中配角都有精彩演出,好似「TVB小花」高海寧以及「TVB御用癲婆」趙希洛都係成功吸引觀眾嘅眼球.
而趙希洛更加係憑借呢部劇,入行十幾年嚟首次提名《萬千星輝頒獎典禮》最佳女配角,并成功奪得呢個殊榮.
但可惜嘅係《金宵大廈》凈係得20集,當初好多觀眾都嗌仲未睇夠,因此呢部劇大結局之後,一度傳出隨時準備開拍第二部.
對于《金宵大廈2》,大家最關注嘅梗係演員陣容嘅問題,男主角陳山聰嘅回歸自然唔使多講,至於女主角方面就一直係個謎,由於李施嬅已經喺舊年4月份離巢,兼夾宣佈向外國發展自己嘅演藝事業.
然而呢排就有消息傳出,《金宵大廈2》已經確定喺今年8月開拍,而最值得期待嘅女主角李施嬅,佢已經應承咗TVB高層嘅邀約,同男主角陳山聰再續前緣.
據悉李施嬅呢次選擇回歸拍攝《金宵大廈2》并非易事,佢TVB開出三大條件.
第一個條件就係佢一定要睇劇本,了解成個故事發展嘅脈絡,話曬第一部當中男女主角嘅感情線都算係比較圓滿.
第二個條件就係要求原班人馬參演,因為李施嬅覺得噉樣會更加有默契,觀眾都好快可以入戲.
而第三個條件就係要求高層投資多啲經費喺劇組當中,話曬第一部嘅經費實在有限,好多道具同場景睇落都比較簡陋.
唔理點樣,非常期待《金宵大廈2》早日出街,梗係更加期待李施嬅嘅強勢回歸!
Like MisshkNews Facebook!不出门也能知天下事~


text:
- drkkleung
好壞習慣點生成?
腦神經科學裡頭有一條法則解釋我哋係點樣學到新嘢,就係『一齊激發嘅腦神經細胞會連埋一齊』(Neurons that fire together wire together),簡單嘅意思係,當原本互不相干嘅腦細胞同時受到重覆嘅刺激時,呢啲細胞之間嘅突觸強度會增加,佢哋就會連結埋一齊發生效用.腦細胞好似Matrix咁互相連繫,將我哋嘅思想,情緒同行為連結埋一齊.
所以如果你想學講好啲英文,淨係靠跟住BBC個新聞報導員重覆佢講啲嘢係唔夠你親自去到倫敦生活幾年無時無刻咁聽睇講住英文咁好(成日喱喺唐人街或只係群返香港人就另當別論).又話者你打機越來越快越來越準係因為經過不斷練習,你手眼處理個game嘅資訊啲腦細胞已經連結埋一齊超效能咁發功.重覆練習令我哋啲腦細胞功能變得快準狠,狠嘅意思係佢哋會變咗好似自動咁,好似唔駛點『用腦』就已經做到嘢.習慣成自然.
啲腦細胞唔會分好壞嘅刺激,有刺激佢哋就做嘢.譬如,如果你重覆同時激起胡思亂想嘅腦細胞同接收你睡房環境訊息嘅細胞嘅話,咁你好容易想瞓覺嘅時候就情不自禁咁胡思亂想.又或者如果你工作壓力大放工就食餐勁嘅,咁你感受壓力嘅腦細胞同食慾有關嘅腦細胞就經常同時激發,自不然往後當你感到同壓力有關嘅訊息時,感受壓力嘅腦細胞就會同時掀動食慾嘅腦細胞,令你會不知不覺感到想食嘢嘅衝動.又或者你睇得好多令你好激動嘅新聞,咁你平日行街見到有關嘅人或事,就算明知當時冇特別嘢發生,都會感到漠明嘅激動.
咁可唔可以將腦細胞嘅連結解開?答案係:可以.下集再講.


text:
男人的Fantasy (一一一)我的新年
Photo From Sini Kaki
就嚟到新年,已經過咗好鍾意逗利是年紀嘅我,慢慢咁對呢個節目無咗感覺.
細個過新年,一早諗定初一要去阿爺嗰邊,初二就會去阿公嗰邊.之後更新下近呢一年啲舅父姑姐表哥堂姐有冇結婚,我今年嘅利是會唔會有加薪.初三阿媽話係赤口,全日都唔會拜年,咁呢日多數我都會搵班兄弟出嚟賭錢,冇錯,係賭初一二逗返嚟嘅錢.初十五先拆利是呢啲咁封建嘅思想我從來都無跟隨過,錢就好似食物一樣,趁佢熱嗰時食用就係最快樂.
之後初四開始又會去逗,一日逗就一日賭,時間同金錢就「這樣慢慢的飄走」.我二十歲前每一年生日都係咁過,每一年都好快樂.
不過,到後來慢慢成長,我哋每一個表兄弟姐妹都大個晒,出席嘅人開始唔齊.表哥同表姐會因為嘈交而唔想見到大家,其中一個會缺席幾年.會有新成員出世,亦都會有長輩過身.細細個好開心嘅新年畫面,慢慢好似砌圖咁一塊一塊甩落嚟.
細個時我好鍾意去阿爺屋企,每到新年就會睇到爸爸同幾個姑姐大戰四方城.雖然話係兄弟姐妹,但係佢哋一落場就唔係講笑,上落大到可以係當時好多人一個月嘅人工嚟.我爸爸打牌好叻,仲要係打花章.花章就係佢唔使執好啲牌,就咁放到亂七八糟,佢都可以好快知道自己求咩牌同點打.
細個睇佢哋打牌真係好刺激,有時唔知點解爸爸會突然開牌,原來已經食咗糊.佢從來無教我,但佢過身之後我自己試過學佢,最後食過一次詐糊嘅我好快就放棄咗,但呢個回憶喺我心入面一路都有記住.
阿爺離開差唔多十八年,嫲嫲亦已經九十歲.新年俾我嘅回憶,慢慢已經由開心變成無感覺.無感覺係故意,因為當好多事件已過境遷時,無味道總好過係苦味.
新年快樂.
薛可正Facebook Page
http://www.facebook.com/sithoching


text:
點先可以輕鬆搬屋?Cube幫到你!
創建一個文件夾收納一切有用文件與聯絡資料
你所選的迷你倉公司資料和合約對你非常重要.將所有詳細資料印出嚟,或者準備一個電子副本,當需要管理或者追蹤資料時就會更方便.除此之外,你仲要準備相關包裝物料公司同埋運輸公司嘅資料.不妨記低幾個迷你倉公司名,比如Cube方快存迷你倉,不單可以幫你處理晒存取交收程序,仲可以供應埋包裝物料比你添.
準備包裝工具和合適的儲存箱
如果你識得搵儲存箱,仲識預備多幾個後備用箱,咁真係要俾個「叻」你.更重要嘅係,用邊種尺寸嘅儲存箱,運送起來更加方便就手?最簡單,細箱裝重物(前提係尺寸一定要啱用).如果係用來裝書同文件,你可能要用個細啲嘅箱,而又大件又輕嘅物品,先好用大箱.若果你準備收納衣物但又唔想摺埋塞入個紙皮箱箱,其實你都可以用個特製嘅衣櫥箱(Wardrobe Box)將啲衫掛起再封箱,咁就唔怕整皺啲靚靚衫啦!
妙用舊衫/舊毛巾
氣珠紙和消毒紙巾可以保護箱入面嘅物品免受損壞,而且又便宜又方便.其實,舊衫甚至舊毛巾可以代替氣珠紙發揮同樣作用.如果咁啱呢堆舊衫舊毛巾你都係想裝箱的話,簡直係一石二鳥.
裝箱時記得留充足嘅作業空間
如果裝裝下箱唔夠位轉身,仲要撞親個頭,你話幾慘慘豬呢.裝箱時切記要留空間俾自己啦!包裝工具如膠紙,界刀,氣珠紙以及包裝箱等,應集中放喺接近你嘅地方.可以的話,作業位置最好設在準備存倉物件嘅旁邊,方便搬來搬去.
要識分輕重!
方才都介紹過,包裝箱大小視乎你需要包裝的物件重量.不過有時你係要將同一類物品裝入同一個箱,有輕有重,點算呢?呢個時候,較重的物件通常置箱底會較好,上面再放較輕的物件,避免遭重物擠壓受損.如此一来,包裝時你已經決定咗「正面朝上」嘅方向,咁就唔使搬屋嘅哥哥仔估估下,上下顛倒啦!
用顏色貼紙分類
無論你執緊一間房定係十間房嘅物品,你都可以通過用貼紙或顏色紙分類,到你需要到倉尋找物件時就會輕鬆好多.可以用顏色貼紙甚至係用箱頭筆都標示箱面,通常兩樣一齊用效果更佳.記住記號要標在全部箱面,到入倉搵箱嘅時候,無論你喺邊個位置睇都一目了然.
影相記錄
搞掂所有包裝之後,屋企所有電器已經係斷電斷纜,一片狼藉.不妨事前用相機影低家居原貌,甚至可以拍埋短片,短片入面你可以做埋旁述,之後就有根有據,想將屋企「還原靚靚」都容易好多.將瑣碎物件如網線同螺絲之類放入一個細袋,日後再執屋就唔使左搵右搵啦.
掌握倉存資訊
正所謂,「人類總要重複同樣的錯誤」,每次明明覺得預備已經好夠,總要到最後一刻先發現仲有好多嘢未入箱.呢個時候,你選用的運輸同存倉有無件數限制就好重要,因為你隨時都需要調整.如果你已經有好多唔同顏色分類的裝箱紀錄,就有必要整理出一個目錄,方便以後用來管理倉存.
請記錄以上8條秘技,然後同你所選迷你倉公司有關的文件放埋一齊.以後要查閱就更加方便啦.
我哋係Cube方快存迷你倉,祝你一切順利!


text:
對於出門著o既掛, 初初攪結婚時除左知道有傳統掛之外, 做research時發展Cocoon好出名o既潮掛, 所以上年都去過試, 老實講我都覺得好靚, 真係令人好心動...不過一來價錢唔平, 二來我對傳統掛真係情有獨鍾....因為傳統掛一生人只可以著一次, 之前同婚紗舖o既sales都有傾過掛o既問題, 其實婚紗店都有潮掛租, 不過佢都覺得傳統掛好有意義, 而潮掛其實都可以當係小鳳仙裝咁, 之後想著去影相都可以, 而傳統掛就唔可以...而且我真係好鍾情傳統o既刺繡...所以最後我捨棄返Cocoon租潮掛, 繼而focus左去睇傳統掛!
上年年尾我都去左比較好口碑o既永隆同錦發睇過掛, 大概知道自己鍾意中五福, 不過就未決定到係邊度租. 姐姐叫我o地3-4月再返去租就差唔多...所以今次一於帶埋mama一齊去, 因為mama都會同我一齊著掛....好有意義!!
我o地都係去返永隆同錦發睇, 初初我自己都幾鍾意永隆, 不過今次好認真去試, baba mama覺得錦發好睇o的, 而且可以租頭掛, 只係比永隆o個件貴 $400, 咁一生人一次, 一於著件新o既! 不過我都係比mama試埋mama掛先決定. 試左兩間之後, 真係好明顯, 錦發件mama掛係短身少少同好fit身, 永隆o個件就好長同埋有o的鬆, 著到阿媽又矮又肥, 加上佢又冇第二件比mama試, 所以諗都唔駛諗就返去錦發confirm埋.
因為星期六17號冇陪我試, 佢未睇過件新掛, 所以今日同佢再去試過, 佢都話好睇, 因為連中間拉鍊位都有金龍, 裙身條金龍都特別大條同靚o的...
好開心又confirm多個item...著左掛上身個感覺真係好特別....覺得自己真係嫁咁....o個種感覺真係唔知點形容...
同場加映, 加左阿joe幫我整o既掛頭試妝相, 睇下個效果先!!!


text:
主席:
1)香港大約喺20年前成功開發出電子收費系統「八達通」,成為世界最早及最成功嘅電子貨幣,日後更成為好多國家仿傚嘅對象,香港當時一度被譽係智慧城市嘅先驅.好可惜,自此之後,對於推動智慧城市嘅發展,香港再無寸進,唔單止被新加坡迎頭趕上,而家連內地嘅大城市,包括深圳,上海等,都遠遠比香港好.香港作為國際大都會,同而家智慧城市嘅建設程度,實在不相配!
2)所謂嘅智慧城巿,其實係指利用先進科技,去提高城巿運作及管理效率,從而改善市民生活質素,及增強經濟競爭力.去年底,喺創新及科技局嘅領導下,政府訂立出《香港智慧城市藍圖》,提出未來5年嘅政策措施,全力推動智慧城市嘅發展.老實講,鄰近嘅城市,例如深圳,廣州,台灣及新加坡,早已搞得有聲有色,我哋而家先至推出規劃藍圖,難免畀人認為香港行得太過慢.當然,有心唔怕遲,我哋而家要盡力落實藍圖內嘅政策措施,同時亦都要了解,點解我哋發展得咁慢,從中吸取教訓,唔好再重蹈覆轍.
3)其實,我哋起步唔係咁遲,早喺2007年,政府已開始大力推動WIFI服務嘅發展,以爭取為發展智慧城市訂下基礎,但可惜時至今日,公共WIFI服務仍然未達到國際城市應有嘅水平.政府已經投入超過4億元,喺政府場地內設立超過3000個免費嘅WiFi熱點,但審計署4月發表報告指出,近4成熱點的網速不達標,有部份甚至無法連線,有3成場地嘅使用率極低,同時覆蓋範圍亦未能達標,宣傳工作亦都欠奉,另外推動公私營合作提供WiFi服務嘅工作,亦都進展緩慢.對於一個智慧城市嚟講,公共WiFi服務係一個最基本嘅項目,但香港搞咗10年仍然做唔到基本嘅要求,反映出我哋想搞智慧城市,但係無落實嘅能力.
4)立法會4月訪問大灣區,當時都有去睇下內地智慧城市嘅建設情況,包括去咗參觀深圳市交通監控中心.指揮中心實際係全市交通動態管理神經中樞,可以睇到整個城市嘅交通情況,邊一條路塞車都睇到,亦可以見到交通巡邏員嘅分佈,仲可以知道停車場嘅實時泊位情況,中心可以統一指揮調配工作.不過,如果要喺香港設立類似嘅交通監控中心,就可能有一定嘅困難,因為監控中心會涉及好多不同部門,包括警務處,運輸署,創科署,路政署,房屋署,民政署,環保署等等,政府部門都係各自運作及各有權責,點樣可以統籌咁多部門去工作,政府應該好好考慮下呢個問題.
5)其實,創科局局長楊偉雄接受傳媒訪問時,都表示關心部門協調嘅問題.他表示,要推動智慧城市嘅發展,收集數據係好重要嘅工作,政府將會喺尖沙嘴,觀塘等地,設立400支智慧燈柱,燈柱裝有多功能感應器,可以收集天氣,人流,車流等數據.不過,楊局長指出,呢項計劃最大嘅困難,唔係錢或者技術,而係部門協調,局長話:「出咗事邊個負責,邊個負責維修,牽涉咁多部門,邊個最終拍板?」
6)《香港智慧城市藍圖》涵蓋了6大範疇,包括運輸,生活,環境,政府,經濟及人才教育,實際亦涉及政府唔同部門嘅協作,所以會由特首主持嘅創新及科技督導委員會負責督導工作,創科局將設立智慧城市辦公室,負責統籌各部門嘅工作.不過,即使有高層次嘅委員會負責監督,但具體協調由創科局屬下的一個辦公室負責,實在令人擔心呢個辦公室係咪有能力駕馭及統籌大局.
7)事實上,根據經驗,我哋嘅公務員體系雖然廉潔,高效率,但咁龐大嘅隊伍,總難免有傳統嘅門戶之見,甚至有官僚作風,如果由局長或總監去同其他部門去傾,可能要花大量時間開會,去說服唔同嘅部門,即使做到嘢,但往往都事倍功半.與其係咁,不如考慮將責任交畀政務司司長,由司長親自領導智慧城市辦公室,創科局負責支援工作,司長親自落ORDER,各級官員自然要做.正如之前所講,我哋搞公共WIFI,搞咗10年都徒勞無功,實在係一個好好嘅教訓.今日推動智慧城市發展,實在不容有失,如果改由更高級嘅官員親自指揮,成事機會一定更大.
謹此陳詞


text:
曾幾何時我飛過一間電器舖,電視機入面個靚仔演員話:「不知道從甚麼時候開始,在甚麼東西上都有個日期.罐頭會過期,保鮮紙會過期.」原來所有嘢都唔會保質不變,就連我蜂Bee嘅生存空間都唔例外.
當日我喺地盤棚架之巔,身中殺蟲劇毒,傷痕累累嘅我已經等待迎接我生命嘅盡頭.但忽然有一陣輕煙,靜靜從我眼前飄過,睇嘢開始有啲模糊,唔通我已經到咗天堂?忽然之間有一把老如龍鐘嘅男人聲講:「走啦蜂Bee,帶你返屋企喇!」未聽完佢嘅說話,我就不知不覺沉沉睡去…
當我訓醒嘅時候,我已經喺一個暖笠笠嘅蜂箱裡面,同一班蜜蜂仔同蜂后一齊.呢個人就係蜂農廣叔同埋佢身後團隊—莊臣集團Save Local Bees.原來呢幾年間佢哋一直走均城市窿窿罅罅,拯救我哋一班又一班蜜蜂,帶我哋重回大自然,再由蜂農手上回購蜂蜜,保育蜜蜂同養蜂業.
亦都係Save Local Bees團隊,創造咗我嘅第二生命.而家我蜂Bee仲做埋KOL,推廣Save Local Bees嘅「救蜂」代替「滅蜂」使命之餘,亦讓人認識更多蜜蜂知識同故事.而家我蜂Bee得閒就出下instagram同facebook,分享我嘅日常,亦都希望大家可以撐我嘅蜂蜜同產品,支持我同蜜蜂,守護自然環境平衡.


text:
BB兩個月, 係咪都可以帶佢出街行下呢?
tracy2408意見:
梗係可以喇 , 唔好去人太多既地方未得囉,我嗰陣bb滿月打左第一次針我就帶佢出街了, 日日喺屋企好悶架!
yoyosze意見:
我奶奶要我個仔1歲大先比佢出街…但其實同佢出街都好煩的,而且最好滿三個月先啦……
simsim321意見:
搞錯呀…yoyosze你奶奶…bb仔要出下街接觸下外界架, 如果等佢成歲先出街…好老實…到嗰時佢一出街就好易病! 因為唔習慣呀!再講我仔而家6個月, 前排咁啱無乜街去, 成個week都stay in home, 連街都無落過, 結果我仔咪又係病到入左醫院… 所以留喺屋企都未必一定唔會病…
G34Lam意見:
去空氣清新地方, 唔好帶佢出油尖旺角銅鑼灣
COROLLA2003意見:
我個囝囝滿月就有出街 (因有去健康院), 去時路上要穿過公園.不過, 二個月大就病左 (傷風),但由於bb細無咩抵抗力, 就好快變左支氣管炎, 搞到要吃藥同吃抗生素.現在怕帶佢出街, 怕會被人傳染感冒比佢, 因為bb病, 同埋餵藥, 係一件好心痛同埋要好有耐性的事.
immike意見:
我個女未滿月, 已經帶佢曬下太陽~bb剛出世頭幾個月, 身體內既抵抗力主要來自媽媽, 所以bb剛出世好少有發燒既情況出現 (除非有特別情況)直至來自媽媽既免疫力用完, bb自己既免疫系統開始運作, 當接觸外來既細菌, 間中會有發燒, 所以bb發燒係遲早既事.有d家長話小朋友開始上play group或bb班就開始病, 係因為小朋友係家裡照顧太好, 係學校接觸細菌機會多咗, 身體較遲適應, 好快就無事.
米奇女女意見:
我就唔會, 因為而家d空氣咁差, bb嘅器官發育又未完成, 出街會吸好多廢氣.我bb都係2個月, 我諗無必要就唔會帶佢行街, 直至bb大d, 空氣好d先帶佢出街!
saisai_saisai意見:
其實我覺得出街冇咩問題, 去公園行下, 曬下太陽都係好事,只要唔好去太多人既地方, 對bb都好d,有時太保護bb, 都唔係好事….
macvn123意見:
我個BB未滿月就出街, 主要都係屋企附近D商場/公園,我覺得初生時去行下公園好重要, 可以俾佢知道日與夜既分別,快D識分日夜.


text:
[網購文] 中伏了! 失望的零食控盒子‧FOODHAPPY
上一篇的comment都有提過收左first box之後
我send左個email比佢地反映下意見
其實之後佢地都有再打比我跟進一下
電話入面那位同事提到佢地都係岩岩起步
而咁岩我真係佢地岩岩開始既第一輪顧客
所以佢地個system都仲未係好完善,
而因為咁佢地希望send多一次比我去體驗一下佢地改進左d咩
農曆年假期之後我收到了我的第2個盒子
雖然佢地有話過會用第2個courier, 不過今次收到的仍然係用緊hk post
hk post唔係話唔好, 起碼真係準時既
不過上次包芝士波碎晒,你就知d郵差叔叔們平時番工都可能幾大壓力...
今次個盒既content其實真係有好大進步
只不過係我上次有提過其實搵張貼紙就咁癡住真係有d怪怪
而且其實唔係個個都有ingredients, 咁可能有d人食左會有食物敏感都唔知
同埋當我食完一隻好好好好食喇想買番都冇information留低
如果之後可以有一個box係比貴少少而可以揀自己想要咩, 其實都唔錯~
唯獨係佢地真係要好好考慮下d food packaging
呢支所謂既朱古力甜筒物體, 我一開個box就已經係咁樣開左...
同埋老實說, 以$30蚊既價錢係ok的
但係如果以原價$60/week咁上下...真係會令人有d卻步啊.


text:
從《勞斯萊斯》走到《大叔的愛》
何韻詩 / 勞斯萊斯Guitar Fingerstyle [Tab]
Fingerstyle Arrangement / Long Fung Tam
Text / Long Fung Tam
Guitar / Bourgeois Guitars OMSC Double X
Tab / funguitar.pro
隔了許久,又決定重新再編過呢首歌.諗起八九年前,第一次編曲用咗 Standard Tuning + C Key 硬爆一段高把位彈咗半首,而家用特殊調弦,終於做咗一個豐富嘅完全版.見證住自己開始步入大叔嘅年紀.
然後大家又有冇諗過,勞斯萊斯其實就係大叔的愛嘅前傳?
或者好多小朋友未聽過呢首歌,但如果你細心睇下歌詞,不難發現當日前人們為咗一份信念,每一步都係血淋淋,有血有淚,經歷咗好多痛苦同埋掙扎,受到好多嘅狠毒難聽嘅說話,先換到大家嘅接受,先會有今日嘅輕鬆搞笑嘅大叔的愛.
再彈一次呢首歌,除咗係完成咗自己八九年前未完成嘅一份心血之外,都係想再提醒自己,永遠唔好忘記前人嘅努力.或者有一日,當勇氣都會變成禁忌,總要記得自己曾經真摯地活過.
PS. 預計過支琴嘅性格真係好似佢主人,但我冇諗過會似成咁,Sinker 嘅溫,Double X 嘅厚,Ebony 嘅忠實,好似照住佢個性格砌出黎咁.


text:
香港申請HF169居留特別經驗(文長)
7月29日 15:41
想睇一般點做可以睇呢位前輩既文章,講得非常仔細.咁我中國出世,目前補左兩次件,仲等緊消息.雖然有機會比人reject,我覺得我有d幾特別既經驗,所以分享下. 因為我改過名,要去入境處申請登記事項證明書,我事前有打電話去預約,但去到都係要攞籌等,份野等一個月就有. 不過要留意返政府部門有冇因為疫情關閉非緊急服務,之前疫情爆到好勁果陣,入境處淨係搞身份證果d,我張野係申請居留deadline前幾日先攞到. 我申請文件時間次序:良民證➡保證書➡入境處說明事項證明➡稅務證明➡體檢➡公證➡文件驗證➡交件 我申請之後一個月移民署就透過電郵寄補件通知單比我,他就要求我寫來台居留規劃同說明會唔會辭左e+呢份工.佢send email同時有打比保證人提我睇email,同埋張規劃佢要簽左名既正本,連埋個通知單寄比佢地或者搵人臨櫃辦理. 咁我寫左1700字左右,講下帶幾多錢去台灣邊度居留,會洗幾多錢之類.上網搵唔到其他人寫咩,不過我覺得想去台灣生活既都唔難寫. 第二次補件就係關於我之前係台灣比人告既事,所以如果係台灣有官非既,一定要keep住最後果張野. 咁移民署再send email話查到我之前涉嫌一個案件,要我比不起訴處分書或者法院結案證明.但係最麻煩係呢個案件我做完筆錄,等左成年一d消息都冇,跟住我就返左香港.我以為單案冇事啦,因為我自己冇收過任何消息. 打長途去當時做筆錄既派出所又話冇record要我打去地檢署,跟住我打比地檢署就要我傳真我既身份證明文件同說明要d咩.而且要搵人幫我聽地檢署電話,他唔會打國際電話返黎. Fax同國際電話可以用手機app搞,不過都要收費 咁我fax完我朋友好快收到電話話單案不起訴,我要申請張不起訴證明,就要我寫張委託書比我朋友,叫佢臨櫃申請,張野要等兩個禮拜先會寄到朋友度.跟住我朋友就通知單+不起訴處分書一齊交去移民署. 呢個其實搵律師搞會穩陣d既,因為可能要再去上級機關甚至要搵香港辦事處幫手.但好彩我係不起訴同埋地檢署人員樂意幫手,所以先冇咁麻煩. 目前係咁多先,補件都係限期三個月,如果期限內補唔到件要兩個月內寄信說明. 移民署要我第二次補件果陣搞到我想放棄既,本身對申請結果都有d悲觀.不過係台灣既朋友好願意幫手,所以申請補哂件都叫仲有機會,希望順利🙏


text:
秦朝
秦朝係指戰國時代秦國一統中原開始直到佢亡國嘅時期,由前221年到前207年,歷三位君主.
前史[編輯]
秦朝之前係周朝其中一個諸侯國秦國,喺關中平原.春秋時期嘅諸侯國因為周室衰落,冇力量維繫封建制度,所以成日發生強國兼併弱國嘅事.去到戰國時期,唔少諸侯國都變法圖強,競爭就更加激烈.其中秦國就係因為商鞅變法而變強,歷經多次戰爭而打敗其他諸侯國.而喺長平之役之後,幾乎佔有咗一半嘅天下.然而長平之役嘅主將白起喺前257年畀秦昭襄王賜死,雄才大略嘅秦昭襄王喺前251年死埋,繼位嘅秦孝文王,秦莊襄王都相繼喺三年內去世.前247年,幼主秦王政繼位,但朝政大權掌握喺秦太后同埋呂不韋手中.呂不韋擁有秦國大權,佢曾經招攬食客去編撰《呂氏春秋》,並喺前249年帶兵滅咗東周國.
戰國後期,六國入面得返趙國同楚國有能力抗秦.趙國士卒精銳,又有良將李牧,而楚國幅員遼闊,士兵眾多.為咗抵制秦國嘅侵略,楚國嘅春申君喺前241年打算聯合楚,趙,魏,韓,燕聯軍攻擊秦國嘅函谷關,但都係畀秦國打敗,楚國所以遷都壽春.秦國就乘機猛攻魏國,魏國嘅形勢緊急,但最後秦國因為國內發生咗大事而暫緩攻擊.咁係因為秦王政開始大個仔,呂不韋驚繼續同秦太后幽會會瀨嘢,就改咗搵舍人嫪毐入宮去服侍太后.嫪毐亦因為咁得寵,太后為佢生咗兩個仔,仲封佢做長信侯,可以專決到國政.前239年,秦王政嘅細佬成蟜打緊趙個陣,就因為驚咗嫪毐而投降趙國.前238年,秦王政發現咗件事,就處死咗打算作反嘅嫪毐,仲幽禁埋太后,驅除咗呂不韋入蜀(呂不韋就中途死埋).秦王政掌權之後,聽從宗室大臣嘅建議,驅除呂不韋嘅食客(主要係三晉人).但係客卿李斯就上書《諫逐客書》,講返外卿對秦國有咩貢獻.秦王政因而再度重用李斯,而且招攬咗尉繚,韓非等嘅外國人.尉繚有個建議,叫李斯派辯士,間諜去賄絡六國嘅名人政要,成為秦嘅線人.如果唔接受賄絡,就暗殺咗佢哋.呢個方法成功令到六國離心離德,再配合埋軍事行動,令到六國喺十年內先後畀秦國滅咗.而韓非就提倡用法家嘅「法,術,勢」三派論點為一體用嚟治國,得到秦王政嘅重視,亦都成為咗秦廷施政嘅原則.但係,韓非最後畀李斯害死,未能夠執政秦廷.
建設[編輯]
秦始皇統一全國之後,為咗溝通關中同埋其他地區,以免地方發生叛亂,於是起咗馳道同埋靈渠,實行「車同軌」(統一車軌間距).而為咗抵禦北方嘅匈奴,秦皇就將戰國時期秦,趙,燕嘅長城連埋一齊,成為「萬里長城」.同時,為咗防範六國遺民起兵搞事,秦皇下令夷平城墩.沒收百姓嘅武器,將入面嘅銅製武器鑄成十二金人,放喺咸陽,又起咗阿房宮,興樂宮之類嘅離宮同埋驪山秦始皇陵,當中後者包括兵馬俑.但據目前嘅考古證據,阿房宮其實未起得成,但因為已經畀人燒咗,亦都無從考究.而且,為咗安定六國遺民,秦始皇五度出巡關東,進行咗封禪同埋刻石.
交通建設方面,陸路有馳道,直道,棧道,五尺道同埋嶺南新道,而水路就有溝通中原同埋嶺南嘅靈渠.秦馳道以首都咸陽為中心向四面八方延伸,加強咗關中同關東,江南等地嘅聯繫,而且當六國遺民起兵搞事個陣,秦軍都可以即刻過去處理.馳道起係平坦嘅地方,闊五十步,每隔三丈就種一棵樹,馳道嘅兩邊會用金屬錐夯築厚實.靈渠打通咗長江嘅湘江同珠江嘅灕江,溝通咗中原同嶺南地區.當百越遺民起兵搞事個陣,秦軍都可以經靈渠,灕江,珠江直達嶺南重鎮番禺(今廣東廣州)平亂.


text:
唔少同學做《Equation of Circle 圓形方程 》 嘅時候都會粗心大意爆錯數,又或者明明理解咗但係都做錯. 其實我哋可以利用唔同嘅技巧同埋Program去加速做嘅過程,同時間亦都會減少做錯嘅機會,喺課堂入邊會教大家三大常見題形同埋點樣用計數機 KO 問題!
《Circle Geometry 圓形幾何》最緊要係解題順序,好多同學一見到題目就不停思考,其實只要知道做邊個步驟先,題目就可以迎刃而解!
1.課題全方位精讀筆記 (Vol 3)
2.Question Drilling (Vol 3)
3.Concept Check Quiz
4.Gary Maths LQ Mock Set 2
5.十合一 Program
6.Circle Equation 圓形方程 Program
7.額外 Bonus Video 教學
8.Telegram Group Pastpaper 資訊
喺呢個特訓營入面,你將可以係短時間掌握整個 DSE 數學考核部分必備嘅 Concepts,拆題技巧,計數機 Program. 無論你本身底子如何,都可以學識我嘅「獨門計數機技巧」,全面提升搶分能力同埋做卷速度,用淨返嘅時間達致 lv 5+ 水平 !


text:
平時有喺iHerb買開日用品嘅讀者們,一定要知道有一個頁面係「試用品」.呢篇iHerb教學就係關於購買超平嘅iHerb試用品.去iHerb買嘢第一件事就可以入去睇吓,因為產品折扣超級高! 每一張訂單可…
#iherb
-
-
香港地壓力都算大架,生活作息,食嘢時間都好易因為工作壓力 / 工作量而打亂晒,專員自己都唔例外.雖然做運動同埋食有益身體嘅食物有幫助但唔係個個都咁易schedule到時間去meal prep或者去做g…
-
最近疫情好似嚴重返,唔少公司又開始Work From Home,喺屋企做嘢有時比喺公司更加難集中,呢個時候一包健康又好味嘅小食就幫到你.今次同大家分享幾款最近喺iHerb買過值得推介嘅健康小食. iH…
-
早排天氣開始轉涼,喺呢啲季節交替嘅時間,唔少有鼻敏感嘅人開始身受其害,過住每日包「雲吞」嘅生活.雖然呢2年長期戴住口罩,已經減少咗接觸致敏原嘅機會,不過轉季仍然影響唔少人. 想唔用含類固醇噴鼻劑,坊間…
-
唔知大家鍾唔鍾意沖茶飲呢?平日返工忙裏偷閑沖返杯茶,或是夜晚沖返杯無咖啡因茶又或者花茶,都可以令個人無咁緊張,放鬆減吓壓.
今次港究專員同大家分享自己最常回購嘅茶包!
-
有人食極唔肥,但亦都有人飲水都肥!根據衛生署統計,如果以體重指數(BMI)嚟計算,喺香港嘅15-84 歲人士中, 有29.9% 人士 (女性24.4%,男性36.0%) 屬於肥胖,而屬於超重嘅人士有 …
-
花生醬大家就食得多,入面有唔少有益嘅營養,不過有少部分對花生敏感嘅朋友就無緣啦.市面上除咗花生醬,仲有其他堅果醬,比較常見嘅有杏仁醬,腰果醬,黃豆醬等等.呢類產品雖然比花生醬貴,但同樣有唔少有益嘅營養,甚至超越花生醬嫁!
今次同大家分享下iHerb上面買到嘅堅果醬.
-
iHerb買嘢又平又抵,無論零食,營養保健產品,日常用品,護膚品都一應俱存.自從多咗韓國倉之後,最快2日左右就收到貨,所以港究專員都經常喺上面訂嘢.之前我哋推介紹過唔少iHerb必買產品,詳情可以睇返…
-
相信無論各位男士或女士讀者都對護膚都有自己嘅見解,專員都因為長期帶口罩而開始會留意吓自己嘅皮膚狀態,都開始會出現生粒粒嘅問題,再加上最近天氣開始熱啦,背上都會有啲粒粒出返嚟.有見及此,專員都係iHer…
-
疫情之下大家都注重多咗清潔衛生,特別係WFH (Work from Home) 就係好好清潔屋企嘅好機會!iHerb 除咗零食,營養補充劑,日常護理用品,仲有好多好用嘅家居清潔用品包括洗碗液,洗衣液,…


text:
同時行動選擇
同時行動選擇(simultaneous action selection)係遊戲設計同博弈論等領域上嘅一個概念,指一隻遊戲或者一場博弈俾參與者喺同一時間進行決策.對每位參與者嚟講,「知道對手揀咗乜嘢選擇」同「俾對手知自己揀咗乜嘢選擇」係同時發生嘅.
遊戲設計[編輯]
- 同步回合解決(simultaneous turn resolution):遊戲程式包含兩個階段-命令階段同執行階段;喺命令階段,每個玩家都可以睇到有關戰場嘅資訊,並且作出決策,再話俾個遊戲程式知佢想做乜嘢決定,然後個遊戲程式會攞嗮所有玩家嘅決定,再進入執行階段,郁手按遊戲嘅原本狀態同玩家嘅決定改變遊戲世界嘅狀態,跟手再進入返命令階段同話俾玩家知上個回合之後發生咗乜事,一路重複上述過程,直至分咗勝負為止.
- 有暫停嘅同步回合解決(simultaneous turn resolution with pause):一般情況下,隻遊戲會好似即時制嘅遊戲噉行,不過每當有玩家想俾指令嗰陣,遊戲世界會停低唔郁,等佢嘅指令,但個指令就算俾咗都會去到下一個回合開始嗰時先會執行(所以依然算係回合制遊戲),而喺下一個回合開始之前,個玩家無論點撳都唔會影響到個遊戲嘅狀態.
參攷[編輯]


text:
「實驗」
做任何數碼營銷嘅活動都一定會牽涉到兩個範疇,一係做唔同版本嘅測試,再唔係就係個人化.當然市場上面係有好多唔同產品都標榜可以提供呢兩樣嘅服務,而用今時今日嘅科技,要做用戶測試真係非常容易.Google 幾年前就開發咗一個工具 Google Optimize 專係針對做網站測試,而之後再發展到可以用作個性化網頁.不過唯一問題係好多人都唔知點樣先至有效做測試.
「工具」
好多人都未聽過或者用過 Google Optimize 呢個工具.原因係好多時香港好多都係推廣活動,而亦都因為比較少公司依賴網站做生意,所以最多人做嘅測試都只係停留係廣告層面.其實 Google Optimize 係一個同 Google Analytics 結合嘅一個工,因為你可以利用係 Google Analytics 所收集嘅用戶行為再針對性去用 Google Optimize 做用戶測試.最重要嘅係真係好容易用,除非做一啲比較複雜嘅測試,如果簡單嘅真係隨時隨地都可以做測試.
「測試」
係網站做任何測試都係想了解客戶嘅喜好或者偏好.只不過係唔係不停做測試就可以搵到營銷嘅金鎖匙?唔好意思,個答案係,無可能!雖然做測試嘅目的係為咗減少用戶嘅障礙,優化用戶體驗同提高銷售,只不過好多人都會犯同一錯誤.大部份嘅測試都係無一個清晰嘅目標同測試太多嘢,導致好多因素會影響結果.要有效做測試其實事前要做好多功夫,尤其係制定明確而清晰嘅目標.


text:
原車返同小小豬返左小豬媽屋企之後,小小豬就繼續瞓覺,依個時候又係我嘅自由時間啦....YEAH!
見今日係迎月日,加上嘉汶表妹尋日返嚟食飯時,買左盒半島奶黃月餅俾我地,所以同小豬媽兩個食吓生果同月餅享受吓啦!
點知....當我地準備好晒啲生果月餅時,依個小小豬唔知係唔係聞到香味,突然間佢又起左身(不過已經都算係瞓左三個鐘左右,都應該係瞓足夠啦),所以就預埋小小豬一齊食啦~
其實之前都聽好多朋友介紹話半島奶黃月餅係好好食,不過一直都冇機會試,終於今日都可以食到啦~
一打開個包裝袋,都已經聞到好香奶黃味呀~
配埋小豬媽個生果盆,真係好享受呀~
有嘢食小小豬又點會唔心急呀,不過都要等我地影左相先可以食.睇吓佢隻手仔,已經急不及待啦~
不過佢仲唔係好舒服,所以只係俾一粒士多啤梨佢食啦~
見我食月餅佢又要食,俾少少佢食啦!不過話時話,小小豬過左三年中秋節,佢都係第一次食月餅呀!
小小豬好似賣緊月餅廣告哦...哈哈哈~
睇小小豬個為食樣就知個月餅好好食啦~
個奶黃月餅又真係好好食,好香奶黃味之餘又唔會覺好油,仲唔會覺好滯,都幾啱口味,所以一食真係可以食好幾粒呀!(當然亦都因為咁...又會肥多幾磅啦...哈哈哈!)
我地嘅FACEBOOK專頁,你LIKE左未呀~
仲可以關注埋我地個微博呀~


text:
仲有唔夠半個鐘就係我生日喇,今日睇天氣報告知道好大機會改掛三號已經勁唔開心,因為咁代表我生日好可能會係大風大雨中渡過,我一向係天氣唔好心情亦會唔好0既人,如果真係生日打風我又點會開心呢.
估唔到夜晚收到更令人無奈0既消息,就係可能會改掛更高0既風球,之前我話老公好似無乜表示,今晚同奶奶食飯之前我再問佢,佢話有都無用啦,打八號都唔開,有都無得拎無得送啦.果下真係灰到爆囉,超唔想打八號囉.
雖然心情唔好,但今晚奶奶請我食飯都食得幾開心,叫做無咁低沉囉.而老公亦因為知道會打風,所以改左原定計劃,趁我去洗手間果陣去拎蛋糕先,驚聽日打風唔開又或者大風大雨難出去拎,我去完洗手間唔見左佢,見佢原來入左哈根大師,仲有個店員咁0岩拎個蛋糕出黎果下,我其實係幾感動,係我勁喜歡0既百利甜酒味雪糕蛋糕呢.
走果陣知道十一點會掛八號,我不由自主地想喊囉,果下唯一諗到就係:生日先黎掛八號,唔同連個天都唔鍾意我?
講到返工,我地唔係落波後兩個鐘內計架,總之一落八號又要即刻飛返去,就算返到去打完咭夠鐘收工都要照返,話就話近,但行都要差唔多半個鐘,大風大雨又水浸難行,搭車又會勁塞,就算安全返到去都濕哂啦,又吹完風唔病有鬼,諗起就灰爆.唯有寄望聽朝起身個八號已經落左啦,唔係我肯定忍唔住喊都似,唉!
點解生日先黎打風架???


text:
想去大陸種牙?先睇下以下幾個問題先如果你想去大陸種牙,又有好多疑慮,唔放心,不妨先睇下以下內容,我以係大陸種牙嘅經驗,為大家解答常見嘅問題.
第一個問題:係大陸種牙係唔係真嘅比本港平一半價錢?係.但前提係要去有保證嘅牙科診所.好似我去嘅深圳羅湖個間單位,叫維港歡樂口腔,收費都提前公示係網上,提前book位仲可以免費體驗口腔治療同X光片拍攝.我去嘅時候係禮拜日,仲遇到活動優惠價,選以色列種植體先5999人仔一隻,這個價錢仲包埋牙冠,醫生治療費,麻醉藥費用,器械費等.所以我種咗三隻牙先用咗萬幾人仔.比起我係沙田同期做種牙治療嘅朋友,兩隻牙都使咗五萬幾,確實係平一半.
第二個問題:大陸種牙水平係唔係比較差?其實這個係片面嘅諗法.至少我去嘅大陸種牙診所,唔單上面講嘅價錢平,技術仲好.之前通過網絡就有了解到我去嘅深圳診所醫生,基本都係大陸名牌大學畢業,而且部分牙醫係已經有近三十年從業經驗嘅.有經驗嘅醫生服務比起普通醫生,甚至冇牙科學歷嘅醫生肯定好好多.舉個例子,我係拔牙以後即刻放種植體,所以拔牙之後嘅牙齦清創一定要好,而我嘅有主治醫生係又快又專業嘅同我清理乾淨,後期種植體冇出現任何牙齦問題都印證佢嘅手術技術.
第三個問題:大陸種牙條件會唔會比較差?我覺得唔會.我去嘅診所,係領先獲得衛生部門核准嘅,種植牙專科無菌手術室資質嘅牙科機構.我參觀診所時睇到嘅設備,同我哋本港診所嘅冇太大區別,消毒設施比我係沙田個度睇到嘅更加專業.
以上係我見到嘅,想去大陸種牙嘅本港人嘅主要問題,用我嘅大陸種牙經驗做回復,想給大家一個真實參考,幫助大家更好選擇種牙診所.
牙科小Tips:


text:
03 April 2014
長春社 - 新春 屏山遊 盆菜宴
貳零壹参年貳月貳参日-新春 屏山遊 盆菜宴
2點係聚星樓集合,首先梗係睇左聚星樓先啦,聽講原本係7層但後尾霖左得番3層,本身係以紫薇星為主陪以北斗七星(即聚星樓共7層)再以凌漢為星空既鄧氐吉祥建築物,雖然外表好新淨但至今已經有600年,有比較明顯既五嶽朝天建築,但講者話以新田蕃田村比較正宗,有機會去睇睇,而塔入面既格局就比較簡單(雖然只可以係樓下睇),但一睇已經唔係近代建築,所以我比較喜歡內籠多d
之後行左去附近既地方,有個大池塘,睇落又係風水野,再前少少就有一個社,因為岩岩過完新年,所以布置尚算相當新淨,見到最基本既土地公公婆婆,上面有五福臨門(5張紅色條,即長壽,富貴,康寧,好德,善終之意),而且燒爐(圓型洞)亦係同一社內,所以睇落都有番咁上下歷史
之後行左去最近既上璋圍(屏山共有三圍六村),門口有個古時既糖較(用黎整庶糖既)係度,再前少少有個水井,入面仲有水,之前係比上璋圍,坑頭村用,已經好多年歷史,古時會係女人既社交地方,一路洗衫洗菜一路傾計咁
再行就係楊侯古廟,正中間既侯王廟,左邊金花娘娘(十二奶娘),右邊土地公,依間古廟原來好有建築特色,首先係旁邊既班虎(定班府呢?)聽講係關於魯班既,應該係一d意頭既野,一條白色唔斷既係佢既特色,另外門樑上既雕刻,非常細緻,而門頂上有既門板,用黎遮住最主要既門樑,唔比佢風吹雨打太陽曬,真係唔講都唔知原來咁講究
再行去仁敦岡書室,途中經過一間舊屋,又講左一D建築既東西,原來門柱同門面(即門頂)係講依家人有無錢既,如果越厚,即越有錢,另牆既砌法亦有特別,分順同丁,順即橫丁即直,交叉夾雜咁砌就會做到清涼同隔聲效果,古時D人真聰明,再前少少有間頂有特色既屋,講者蘇SIR話如果有功名既人(要秀才或以上)先可以起一間有耳仔既屋頂,原來係咁,去到仁敦岡書室,都幾有氣勢,神台都好靚,但神主牌已搬走,樑上既雕刻亦精緻,佢既公仔亦有佢既意義,不過講完已經忘記了,哈,再前少少係鄧達智既屋企,門頂好大,係有錢人家既屋,而且都好古舊好靚下,最後行左去五桂書室,門已經關左,而且蘇SIR話入面己經改建既無咩特別,最有價值係佢好似樹葉既窗,比較少見
因時間關係,首先去左坑頭坑尾村既鄧氐宗祠同愈喬二公祠先,所有舊建築,應該先睇柱,樑,門等等,鄧氐宗祠既樑非常靚,話得係香港四大家族,祠堂當然係三進式先夠氣勢,有個牌扁寫住壎篪翕翕,前兩個字係樂器,蘇sir比左個實物我地睇,後尾兩個字解和陸既意思,之後過左隔既愈喬二公祠,柱係天圓地方,而中間有祝壽賀帳亦大有來頭,唔詳細講了,順手去埋聖軒公家塾,雖然維修緊,但蘇SIR介紹左地下既厭勝渠口,用黎壓制烏糟野,都係古時既風俗
去到覲廷書室,十分值得睇既地方,相當有特色,首先係耳房,佢既門口,窗等等都十分精緻,而且夾雜西方既彩色玻璃,幾特別,再行前少少,亦係中西合壁,不錯既地方,仲順手介紹埋古時既廚房,煙囪上窄下闊用黎防止燒柴時火種跌番入爐,而門既閘亦係有機關,用黎防止小朋友入廚房,仲介紹埋咩係灶罅同點用添,哈
最後去左塘坊村既述卿書室,地方都幾偏僻,而且已經比人拆晒只剩低好高既門樓,但柱同樑亦有保留,加上有個好似閣樓既東西,可以近距離咁睇d雕刻,唔錯
時間去到5點半,到左一間叫屏山盆菜既地方食野,未食得前睇下佢地既相,傳統村落既盆菜真係大堆頭,利害,到左6點零鐘,有得食了,原來只係小盆菜,反而其他野仲多d,好多未食過既食送,相當好味道,不錯
參加左長春社既屏山遊,盆菜宴,屏山之前去過好多次但屏山文物徑呢真係好似未行過
[23/02/13]
Photo Link <<<<<<<<<<
Posted by q"._."p™ at 16:26 Labels: *Photo, *Share Something
No comments:
Subscribe to: Post Comments (Atom)


text:
「噚晚啊,我男朋友買咗個最新限量版手袋比我,都叫佢唔好咁破費啦.」
「早兩日我男朋友訂咗間餐廳同我慶祝週年紀念,佢居然專登自己請個人嚟拉小提琴,真係好浪漫囉.」
「講開又講吖,我男朋友⋯⋯」
唔知點解,當有一班女人圍埋一齊,曬命就好似係一個基本動作:男朋友愈破費,做嘅事愈骨痺,身為女朋友嘅佢地就愈有曬命嘅價值.男朋友對自己好固然高興,但香港有一個好扭曲嘅價值觀:男朋友對女朋友好係一定要,但女朋友對男朋友好呢?係恩賜.當好多女仔千方百計諗緊點樣「令到」男朋友可以做啲比自己足以喺姐妹們面前曬命嘅行為嗰陣,佢地又有冇諗過好好咁對自己男朋友呢?
身為一個好男友,唔單止要風趣幽默,唔可以樣衰,入得廚房做得家務,工作穩定又有上進心之餘仲有好多時間陪自己,最好係多高尚興趣,唔宅再加上能文能武,當然唔可以酗酒但又要飲得啦⋯⋯真係聽到都覺得辛苦.但點為之一個好女朋友呢?我諗只要你唔似黃心穎有仔就溝,容許男朋友有打機嘅時間,有煮過公仔麵比男朋友食,基本上你已經係個好女仔.
公平咩?(當然啦,部份係男人自己攞嚟.)
個個女朋友都要求男朋友對自己好,要浪漫要肯洗錢,啲要求一山還有一山高;但佢地又有冇諗過自己都會按照返對男朋友嘅標準去盡一個做女朋友嘅責任呢?男朋友願意為自己落廚,願意為一餐浪漫晚餐大花心機,但又有幾多個女朋友會願意去為男朋友廚房煮返幾味?明明週年紀念係兩個人都有份,又有幾多個女朋友試過喺依日為男朋友計劃返行程?二月十四同三月十四依兩日係咪有試過其中一日送返嘢比男朋友呢?
喺香港做女仔真係好舒服,拍拖差唔多所有時間都係等嘆等享受等收禮物.
正當一班女仔好興奮咁去講男朋友有幾錫佢,突然有一個講咗句「我男朋友真係好好架,所以我見佢個銀包舊咪買個比佢」之後,全檯靜哂.
係啊,會對男朋友咁好嘅女朋友,係連女人都會嚇親.


text:
5 月18日 生物共振是甚麼?三步帶你認識生物共振
對慢性疾病嘅長期用藥嘅治醫方式失去信心?嫌倦咗治標唔治本,醫極唔好嘅漫長戰爭?如果你有長期疾病,例如痛症,濕疹,紅斑狼瘡等,又或者你成日失眠,便秘,好易傷風感冒,睡極都係冇精神,生物共振 可以幫到受緊苦嘅你!
Immu Health 深入淺出帶你了解咩係生物共振!
生物共振是甚麼?:(1)科學認證
Immu Health 使用嘅德國生物共振儀,經過雙盲測試,係歐盟認證嘅醫療儀器.喺德國就進行咗一項雙盲臨床研究,搵嚟「頸椎綜合症」患者,經過10次生物共振治療之後,佢哋喺頸痛,頭痛,肩膀痛或肌肉緊張方面有顯着嘅改善,而只接受咗安慰劑療程嘅病人就表示冇明顯改善.而依個研究,係最高嘅標準同最科學化嘅研究,證實咗生物共振療法嘅安全同效用.
生物共振是甚麼?:(2)非用藥物,非入侵性
共物共振只係一部儀器加上一張特製的木椅,整個治療過程患者只需要坐或者瞓喺木椅上面,運用生物物理學原理,通過微電流同電磁場嚟改變身體上嘅頻率,從而達至治療效果,係完全唔會打針,都唔會用到任何藥物,無痛,冇任何潛在嘅副作用,適合所有人士,包括嬰兒, 幼童同孕婦.
生物共振是甚麼?:(3)能量療法
所有物質都由原子組成,包括我哋嘅身體同細胞,原子嘅能量喺不同嘅頻率下均有自己嘅振動.生物共振利用經絡,七論學說嘅生理病理頻率,依賴天然頻率嘅組合,將身體各個器官調至最穩定嘅頻率,從而平衡我哋嘅能量,為正常細胞增加能量,達至陰陽協調,將身體細胞能量回覆正常水平.


text:
唔知係我本身性慾唔強 定係因為身體真係太差
每次性行為之後都要一段好長嘅時間去恢復
講緊係幾日 甚至超過一個禮拜 先可以去返最硬
Girth同length個values已經唔係話好大 如果仲要唔夠硬嘅話 我真係驚佢唔滿足
好擔心 /︿\
唔知係我本身性慾唔強 定係因為身體真係太差
但如果最後冇射精嘅話
下一次(例如第二日)個硬度就唔會跌
不過就可能會epididymal hypertension 好似谷住痛咁樣
其實我可以做啲咩去改善?
點樣可以令到個硬度唔好喺性行為之後跌得咁犀利 / 縮短陰莖恢復返去最硬狀態嘅時間
做多啲運動令身體stamina好啲?
我真係唔想每一次之間都要女朋友等咁耐
一個禮拜真係太耐
其實性慾係咪真係關事?
除咗生理上要身體好
心理上我係咪都應該要對sex好有興趣 好期待每一次同女朋友嘅時光 咁樣對勃起硬度會唔會有幫助
我可能問得唔係幾好
唔該晒你哋啊
Hello 好多謝你再補充咁多資訊俾我地,明白你宜家係有一定困擾.首先,你要了解性慾強弱係人人不同的,亦沒有標準去衡量.最重要既係與伴侶對性需求能互相配合,舉個例,有些情侶一星期進行一次性行為,有些情侶一個月進行一次性行為,只要雙方都能夠得到性歡愉,亦享受性行為的過程,其實性行為既頻密程度係沒有太大問題的.所以現時你可以先要跟女朋友好好溝通,了解一下佢對大家既親密關係是否滿足/滿意,如果沒有不滿其實是沒問題.若果對方有不滿足,亦可嘗試了解對方既想法和要求,而你亦可以選擇坦誠跟女朋友分享你既擔憂同生理上既不適,看看如何在親密關係時互相配合.因為親密關係從來不是單方面的,所以其實唔需要一面倒認為自己需要滿足對方,對方亦可以因應你既情況而作出配合或改變,只要雙方有共識及滿足,亦可以同女朋友溝通一下性行為既方式,例如對插入式性行為的渴求.如果雙方都有共識,可以嘗試係狀態唔好時選擇以其他方法,如親吻,擁抱,愛撫等,互相了解大家在性歡愉上的喜好,都可以改善雙方對性既追求同滿足.
另外,你提到size問題亦令你擔心滿足唔到女朋友,只要能正常勃起能夠進行插入式性行為,就唔需要太擔心因為size而滿足唔到對方既問題.如果擔心只有插入式性行為未必能完全滿足,希望雙方有更強烈既性刺激,可以嘗試在插入前花多些時間進行前戲,如愛撫,探索雙方既敏感地帶等.
至於你話性行為後需要時間才能恢復硬度,呢個係因人而已,要知道每個人的體能都不同,而且係生理角度來講,男性在性行為後需要嘅恢復時間係比女性長,所以唔需要因為自己恢復時間較長而自責啊.不過如果你發現宜家既恢復能力和時間跟以前唔同,亦可以尋求醫生既協助,睇下會唔會身體出現生理問題.因為唔知道你年紀,但隨著年齡漸長,恢復能力都會減慢,未必一定與生理出現問題有關.如你想維持或改善體能,平時就要保持做運動習慣.
而你提到性行為時唔射精就可能會epididymal hypertension 好似谷住痛咁樣,你講既情況學術上稱作附睾高血壓,係唔會造成任何實質傷害,通常呢種症狀也不會持續太久.但如果疼痛感持續幾個小時都不能自然緩解,或者頻頻發生的話,也需要找醫生檢查,排除其它疾病的可能性.如遇到附睾高血壓時,可以去沖個凍水涼,平躺等,來減少疼痛感.
希望呢啲資訊幫到你啦,記得要同伴侶多溝通,互相了解大家既性喜好和要求,生理同心理角度都同時影響住性行為嘅表現,所以可以嘗試減輕一下自己對滿足對方既壓力和心理負擔,都可改善雙方既親密關係.
有溝通過啊 佢想一兩日就一次 當然唔係個個禮拜都係咁 但佢有時真係好想要
不過佢都好諒解我 如果身體未恢復去最佳狀態 佢願意用其他方式代替插入式性行為
跟住前戲都比較長 有20-30分鐘 真係等佢濕晒先
後戲亦都唔忽略 唔會話射完就即刻唔理佢 自己走去瞓
至於年紀只係20歲咋
女仔性慾有時係咪會特別高?因為雌激素嘅影響?
佢有時瞓醒就會伸隻手入去摸我,話好想要,見到佢個表情我又唔忍心拒絕佢
其實我真係冇乜所謂,我又唔好意思掃佢興,加上休息夠 有晨勃 陰莖夠硬,我就冇say no
不過有時真係未ready,就要用其他方法
但我擔心當用得太多sex toys去代替性行為嘅時候,會唔會令佢習慣咗,反而以後更加難透過性行為得到滿足
首先,記住如果你自己係唔想發生性行為嘅話,都唔需要話覺得唔好意思而去勉強自己,因為進行性行為之前係必須要有共識嘅,而你係絕對有權利去拒絕發生性行為,唔好因為驚掃興或者唔好意思而格硬黎.
之後答返你嘅問題,其實每個人嘅性慾都係會有唔同,任何性別嘅人嘅性慾都會有時高,有時低,亦有啲人可能長期都性慾好高,但都有啲人可能長期冇乜性慾,甚至冇性慾,所以其實無論你嘅伴侶定係你都好,都唔係有咩問題,只係可能要溝通一個大家都適合嘅方法會更加好.好欣賞你哋有溝通過,同埋都有互相諒解,前戲後戲都有照顧到,嘗試搵出一個大家都適合嘅相處模式,係非常好嘅事.如果仲有唔夾嘅地方,你哋都可以繼續慢慢去探索下,唔需要覺得唔好意思而特別去勉強大家.
至於你提到嘅女仔性慾有時係咪會特別高,同埋係咪會受雌激素影響.的確,都有啲研究或者報導會話女性喺某啲時候性慾係會特別高嘅,例如排卵期前後,有機會會因為荷爾蒙,雌激素分泌影響,而令性慾特別旺盛.但係,其實好多唔同嘅因素都會對性慾有影響,例如生活習慣,情緒壓力,個人興趣,年紀等等,都會影響一個人嘅性慾,所以最重要都係明白每個人有性慾同性需求都係好正常嘅事.
而都好欣賞你哋因為性需求唔同而選擇用sex toys去代替直接性行為,呢個都係一個唔錯嘅替代方案.Sex toys都的確係可以係唔同方面增加性刺激,不論係插入式定係其他非插入式嘅Sex toys都可以係各方面增加性興奮,甚至都會有啲人都會喺進行性行為時,例如插入式性行為,口交嘅時候都會同時用sex toys.不過呢度都想問一問,你咁問係咪有咩原因?係咪擔心之後進行插入式性行為,自己陰莖插入時,對方會得唔到性滿足?
其實用sex toys同其他唔同類型嘅性行為同性接觸都係唔同嘅體驗,唔會有互相影響嘅情況,反而係可以提升性行為嘅質素,所以都唔需要太過擔心之後得唔到滿足,最重要都係你地雙方都有互相同意又舒適嘅方法.除咗用sex toys之外,如果你係擔心自己冇足夠體力去進行性行為嘅話,都可以選擇用手指進行指交,相對上體力要求都比較低.
最後都可以介紹你做凱格爾運動,係一個透過強化骨盆底肌肉,尿道括約肌等附近肌肉嘅一個運動,可以增強返持久力等等狀態.首先,幻想自己忍著放屁,收緊會陰肌肉.然後向上提肛,把肛門向上收縮,再放鬆.透過呢組運動可以強化骨盆底肌肉,從而增強持久性嘅.


text:
由日本紅到香港嘅盛田屋豆腐面膜,用咗日本產純正嘅天然食物級成分製造,至今係日本已經超過七百萬銷量啦!佢嘅皇牌成分1.5倍特濃豆乳同保濕蜂蜜,美白保濕效果更加係令人讚不絕口,深受脆弱肌膚朋友喜愛!
盛田屋玉之輿豆腐面膜(優惠價:$148)
銷售點:萬寧
豆腐 植物精萃面膜新登場
今年全新登場嘅paper mask,將以前豆腐面膜嘅食物級精華全部濃縮喺一塊paper mask裏面,再配合extra植物精萃,全面再升級!
(左)盛田屋玉之輿豆腐集中保濕面膜(優惠價$69)
(右)盛田屋玉之輿豆腐抗老保濕面膜(優惠價$69)
銷售點:萬寧,莎莎
盛田屋相信膚質不一定取決於天生,好多時後天因素一樣可以變靚!盛田屋paper mask 既誕生正正係要讓問題肌膚蛻變.除咗蘊含經典潤肌成分之外,仲特別添加咗二十幾款嘅天然植物保濕精華,就好似將滿滿嘅食物級精華全部敷上面,比肌膚細胞食緊super food 咁補,咁滋潤!
黃心妙揀護膚品 最緊要成份天然
一屋美女嘅黃氏家族四姊妹,出名個個都咁靚,今次就搵黎二家姐黃心妙Shelby用新出嘅sheet mask. Shelby 雖然做咗媽媽,但佢嘅皮膚一路都keep到好靚,真係同少女一樣,佢用完都好鍾意!當媽咪後除左要照顧屋企人,又要成日陪小朋友,自己又鍾意周圍飛去旅行,皮膚其實好易變差,所以佢對護膚品要求好高,最緊張就係唔可以包含有害成分.佢就話揀護膚品最緊要成份天然,唔傷皮膚仲可以長期用嘅.
佢介紹大家可以一星期輪流敷兩款mask,粉紅色可以作日常保濕用,如果嗰排特別攰同夜瞓,就敷紅色活膚抗氧嗰款,全面take care 肌膚!
粉紅色保濕面膜 乾性油性皮膚全適用
咁不如等小編教下大家點樣分粉紅色同紅色啦!
粉紅色保濕型適合大部分膚質.咪以為夏天唔使補濕呀!其實除咗猛烈嘅太陽之外,其實室內嘅冷氣,出入一冷一熱都會嚴重抽乾皮膚水份,仲有唔少得近期好Hit 嘅激光同彩光美容療程,做咗之後皮膚都會好脆弱同缺水,仲有過度使用控油同去角質產品,其實久而久之都會破壞到皮膚皮脂膜,肌膚鎖水力下降,好容易會出現乾紋,所以要靠盛田屋玉之輿豆腐集中保濕面膜打好肌底鎖水力,呢款mask由缺水乾性到油性肌膚都適合㗎!
三重透明質酸,可以分別做到防護,滲透,鎖水功效,仲有極保濕超保水蛋白聚糖同食物美肌成份:黑豆,櫻桃,蘆薈,綠藻.
紅色抗老面膜 退色斑 除暗啞
唔好以為叫抗老面膜淨係啱熟齡嘅朋友,其實抗衰老一定係越早越好!成日煲劇煲到凌晨,晚晚約friend飲酒食宵夜,再加上而家人人都機不離手,電子產品發出既藍光都不容忽視,皮膚急速衰老嘅速度分分鐘仲快過你個年齡.唔想未老先衰?就要早啲預防
呢款盛田屋玉之輿豆腐抗老保濕面膜除咗可以急救疲倦殘樣,顯著減退色斑同改善皮膚暗啞,毛孔粗大同細紋,做到改善同預防衰老嘅功效,質地仲比其他抗老面膜清爽水潤!
特別加入咗「超級食物」同埋「抗氧赤之果實」,好似巴西莓,櫻桃,番茄,石榴籽等成分
日本棉面膜 貼服水潤
100%日本棉面膜布,有彈力又貼面,仲carry住23ml 精華,完全無浪費.小編就最鐘意個眼位,短短10分鐘就好似做個保濕spa咁,成塊面連眼位到照顧到,化妝仲好貼服添,唔好以為塊mask,咁多營養就會好笠黐黐喎,小編敷完上面覺得水潤度啱啱好!
無香料•無著色•無礦物油• 肌膚零負擔,連敏感肌都用得!
而家唔駛再飛去日本買啦,響萬寧同莎莎都已經買到,一星期用2次就剛剛好,喺時候去入貨試下啦!!


text:
星期三,里昂發表虎年風水指數,吸引大棚記者,鬼佬仲多過唐人,呢份半認真半攪啅頭大行報告,本小利大.同日晚黑,差佬商罪科,漏夜拘捕小甜甜遺產案男主角陳振聰,風水的確可以令人發達,又未必次次可以趨吉避兇.
香港班極度有銀士,越有錢,越迷信.小甜甜慳儉鐘意食麥記,但由搵老公到搵老公替工,都靠風水師指點迷津,只要佢肯信,億億聲燒錢都唔係問題.
陳振聰故事話我地知,真正搵大錢嘅風水師,真又好假又好,多數係你同我都未聽過嘅「世外高人」,陳振聰自動蒲頭之前,知名度等如零,順叔可以寫包單,李嘉誠御用風水師係邊個,行出街,全港有六百九十九萬九千人會唔識得佢.
從呢個角度睇,亦即係話,隨便可以在SEVEN,報攤買到嘅風水運程,好打有限,真係有料到,已經俾超級富豪收埋左.同一道理,將風水報告,引伸到大行報告,一樣啱用,真正有價值嘅投資建議,唔會輕易咁唔駛錢話你知,報紙電視可以隨便收到嘅「大行報告」,全部都係SELL SIDE聲音,有幾何,你會聽到邊個BUY SIDE或者芬佬,會到大家分享佢地內部研究結果?
講到呢到,作為一個財經茄哩啡,順叔都要幫自己兜翻,在香港,唔駛錢可以睇得到,又有價值嘅,得兩樣,一樣係郊外風境,另一樣,仲駛問,就係am730.


text:
歐洲的G點
呢個係佢地嘅website
簡單黎講,就係3個後生仔,用粉紅色humor去介紹返
立陶宛首都維爾紐斯嘅觀光勝地
大家唔好諗多左以為係介紹大家召妓
雖然有宗教團體表明反對,都係果D原因啦
怕被人標簽為性都
但當地旅發局又支持呢個創意wor!
比著係香港嘅旅發局…Er..
無病呀你?小朋友,就算我地係東方之珠,香港係好靚
港女都好靚….但你咁樣,我實唔會比你出街囉!
萬一得罪特首點算,得罪阿爺點算?
創意唔係咁用嘅!呀仔!
Hmm…如果大家認真睇個成個project,人地真係好用心地設計,同埋真.深度遊去根據你嘅性格去建議你一D景點,有埋address.
佢哋想表達嘅,唔係歧視女性,眾所周知女性嘅高潮唔係咁容易黎,係要用心去發掘,去探索先搵到
而當你體會到嘅時候,絕對係會有一個好🆒~~嘅感覺
所以大家去開歐洲玩,不妨去佢地個web到玩下
聽下佢地suggestion,睇下你地去完,有無高潮 XDD
而成人版嘅深度遊,係我地嘅立場,無問題嘅
但前提都係要尊重人囉,如果你一味諗住去到果到,所有女仔都係可以搵錢撻人嘅,咁好明顯就你有問題la~~
但你有途經,去搵到當地嘅club同你一齊玩,人地主動願意同你玩嘅,有乜問題?
東歐人係開放D,straight forward D,唔同亞洲女士,呢樣又怕醜,果樣又介意人地目光
不過兩者都需要尊重,女士唔係老奉擘大個脾同你玩,男士亦都唔係老奉個個都要交功課.
無feel ge 性愛不如自己diy 好過
完


text:
拿破崙
拿破崙(粵拼:naa4 po3 leon4;法文:Napoléon Bonaparte,原名Napoleone di Buonaparte,1769年8月15號—1821年5月5號),係法蘭西第一共和國第一執政(1799年—1804年),法蘭西第一帝國同百日王朝嘅皇帝(稱為
生平[編輯]
早年[編輯]
拿破崙1769年喺科西嘉島嘅阿些斯奧城出世.科西嘉島啱啱賣咗畀法國後,法王路易十五承認拿破崙嘅老竇係法國貴族.響老竇嘅安排下,拿破崙 9 歲時喺法國布列訥堡軍校接受教育.1784年以優異成績畢業後,被選送到巴黎軍官學校.
拿破崙 16 歲時老竇病死,佢中途輟學並被授予炮兵少尉軍銜.喺隨部隊駐防各地期間,佢睇過好多啟蒙思想家嘅著作,其中盧梭嘅思想對佢嘅影響非常大.1789年法國大革命爆發後,拿破崙返到科西嘉,當時科西嘉係三種勢力嘅競逐場,革命派,保皇派同獨立派,拿破崙加入支持革命嘅雅各賓派,喺一個志願軍團得到中校嘅地位,後嚟因為同科西嘉獨立英雄保利起衝突,拿破崙全家被迫喺1793年6月逃到法國.
喺1793年12月,24歲嘅拿破崙帶兵攻下保王黨嘅堡壘土倫.1794年熱月政變中拿破崙由於同羅伯斯庇爾兄弟關係緊密而受到調查,後嚟因拒絕到意大利軍團嘅步兵部隊服役而被免去准將軍銜.1795年佢受巴黎督政官巴拉斯之托成功平定保王黨武裝叛亂,一夜之間榮升為陸軍中將兼巴黎衛戍司令,喺軍界同政界中嶄露頭角.
拿破崙係一個出色嘅軍事家,對當時嘅軍事知識深有研究,善於將各種軍事策略運用於實戰之中,尤其係主張將火炮集中使用,以及充分發揮騎兵嘅機動作用.1796年3月2號,26歲嘅拿破崙被任命為法國意大利方面軍總司令,3月9號同情人約瑟芬·博阿爾內結婚,之後就匆匆趕去前線.喺意大利,拿破崙統帥嘅軍隊多次擊退哈布斯堡君主國同撒丁王國組成嘅第一次反法同盟聯軍,最後迫使對方簽署有利於法國嘅停戰條約.
埃及之戰同奪取權力[編輯]
取得意大利之役嘅勝利後,拿破崙嘅威信越嚟越高,佢成為法國人嘅新英雄.而佢嘅崛起令督政府感到受威脅,因此任命佢為埃及軍司令,派去東方以抑制英國喺嗰個地區嘅勢力擴張.喺拿破崙嘅遠征軍裏面,除咗2000門大炮外,重帶咗175名各行業嘅學者同成百箱嘅書同研究設備.喺遠征期間拿破崙曾下達過一條著名嘅指令:「俾驢仔同學者行喺隊伍中間.」拿破崙本人精通數學,同時重好鍾意文學同宗教,受啟蒙運動嘅影響極大.
然而1798年遠征埃及本身係一個大失敗.拿破崙嘅艦隊俾英國嘅海軍上將納爾遜完全摧毀,部隊被困喺埃及.1799年回國時,400艘軍艦只剩低2隻小艦,原本侵略印度嘅計畫受阻,人員損失慘重.
呢個時候歐洲反法同盟逐漸形成,而法國國內保皇派勢力亦漸漸上升.1799年8月,拿破崙最終決定趕返巴黎.1799年10月,返到法國嘅拿破崙被當作「救星」嚟歡迎.11月9號,拿破崙發動咗霧月政變並獲得成功,成為法國第一執政,實際係獨裁者.
拿破崙之後進行咗多項政治,教育,司法,行政,立法,經濟方面嘅重大改革,其中最出名並且直到今日依然有重要影響嘅係《拿破崙法典》,係政變當晚拿破崙下令起草嘅,好多條款拿破崙本人親自參加討論最終確定,基本上採納咗法國大革命初期提出嘅比較理性嘅原則.法典喺1804年正式實施,即使係喺一個多世紀後依然係法國嘅現行法律.法典對德國,西班牙,瑞士等國嘅立法起到重要影響.喺政變結束後三個禮拜拿破崙向人民發佈嘅公告中,佢自豪噉宣稱:「各位公民,大革命已經返到佢當初籍以發端嘅原則.大革命已經結束.」
1802年8月,修改共和八年憲法,改為終身執政.1804年11月6號,公民投票通過共和十二年憲法,法蘭西共和國改為法蘭西帝國,拿破崙為法蘭西人嘅皇帝,稱為拿破崙一世.12月2號,拿破崙仿效查理曼大帝嘅歷史,以減少革命派對於佢登基嘅不滿.呢次係第一次法國皇帝以自己個「名」作為皇帝嘅稱號.佢並唔係由教皇庇護七世加冕,而係自己將皇冠戴喺個頭度,然後重為妻子約瑟芬·博阿爾內加冕為皇后.一年之後,佢又喺意大利由教皇加冕為意大利國王.
1805年8月,奧地利,英國,俄國組成咗第三次反法同盟,拿破崙於是喺9月24號離開巴黎,親自揮軍東進,到10月12號法軍已經佔領咗慕尼黑.10月17號法國同奧地利喺烏姆激戰後,反法同盟投降.之後法國又贏咗奧斯特里茨戰役,反法同盟再度瓦解,並且迫使奧地利取消神聖羅馬帝國嘅稱號.拿破崙隨後聯合德國境內各諸侯國組成「萊茵邦聯」,將佢哋置於自己嘅保護之下.次年秋天,英國,俄國,普魯士組成咗第四次反法同盟,但喺10月14號法軍同時喺耶拿同奧爾斯塔特擊潰敵軍,普魯士嘅軍隊幾乎全軍覆沒,拿破崙佔領德國大部分地區.1807年6月法軍又喺波蘭大敗俄國軍隊,拿破崙同俄國沙皇亞歷山大一世會面,雙方簽訂和約,喺之前一年拿破崙頒佈咗《柏林赦令》,宣佈大陸封鎖政策,禁止歐洲大陸同英倫嘅任何貿易往來.自此,法國喺歐洲大陸嘅霸主地位得到確立.拿破崙一世兼任意大利國王,萊茵邦聯嘅保護者,瑞士聯邦嘅仲裁者,並分別封佢嘅兄弟約瑟夫,路易,熱羅姆為那不勒斯,荷蘭,西發利亞國王.
轉折:入侵西班牙,奧地利同俄羅斯[編輯]
1807年尾西班牙爆發內部動亂,西班牙國王卡洛斯四世被推翻.拿破崙於是乘機入侵西班牙,並畀佢大哥約瑟夫波拿巴(Joseph Bonaparte)成為西班牙國王.但係呢個舉動遭到西班牙人嘅反對,拿破崙根本平息唔到當地嘅暴動.英國喺1808年介入西班牙爭端,英軍8月8號登陸蒙得戈灣,8月30號佔領咗成個葡萄牙.之後佢哋喺當地民族主義者嘅支持下,逐步將法軍趕出伊比利亞半島.
正當拿破崙陷入西班牙泥潭之際,1809年初第五次反法同盟組成.奧地利從後偷襲法國喺德國嘅領土,拿破崙被迫退出西班牙,率軍東征.奧地利軍隊雖然一開始取得優勢,但係拿破崙好快就轉敗為勝,迫使奧地利簽訂維也納和約,再次割讓土地.次年,拿破崙娶奧地利公主瑪麗·路易莎為妻,法奧結成同盟.
到咗1811年末,法俄關係已經開始惡化,俄國沙皇亞歷山大一世拒絕繼續同法國合作抗英,最後戰爭爆發.拿破崙率領講住12種語言嘅50萬大軍攻入俄羅斯.俄軍採取撤退唔抵抗嘅戰術,直到1812年9月12號法軍歷經博羅金諾戰役(法軍有7萬人陣亡同重傷)後,進入莫斯科.拿破崙本來以為亞歷山大一世將會妥協,但估唔到迎接佢嘅係莫斯科全城嘅大火.而呢個時候國內又有人策劃咗一次失敗嘅政變,令佢不得不趕返法國,最後返到法國嘅只有二萬人.
戰敗,流放,百日政權同滑鐵盧[編輯]
1813年英國,俄國,普魯士同奧地利組成咗第六次反法同盟,雙方喺德國境內多次激戰.雖然法軍取得多次勝利,但係針對拿破崙嘅壓力就越來越大,直到10月嘅萊比錫戰役法軍被擊潰,各附庸國都紛紛脫離法國獨立,同盟軍開始向巴黎推進.1814年3月31號,巴黎被佔領,同盟軍要求法國無條件投降,同時拿破崙必須退位.1814年4月13號拿破崙喺巴黎楓丹白露宮簽署退位詔書,喺之前兩日拿破崙宣佈無條件投降.拿破崙本人喺退位後被流放到地中海嘅厄爾巴島.拿破崙保留「皇帝」嘅稱號,但係佢嘅領土只局限喺嗰個島上面.
拿破崙喺去厄爾巴島途中幾乎被暗殺,自己又自殺未遂.而喺巴黎,路易十八返到法國,重新成為法國國王,波旁王朝復辟.拿破崙嘅老婆同個仔被奧地利人囚禁,重有傳聞指拿破崙將被流放到大西洋上嘅一個小島,呢一切令拿破崙別無選擇,最後喺1815年2月26號逃出厄爾巴島,率領1000人喺3月1號返到法國.本來被派嚟阻止佢嘅法國軍隊轉而繼續支持拿破崙.3月20號拿破崙返到巴黎,呢個時候佢已經擁有一隊 14 萬人嘅正規軍同20萬人嘅志願軍,路易十八逃走,百日王朝開始.
但係好景唔長,歐洲各國迅速組成第七次反法同盟.1815年6月18號拿破崙嘅軍隊喺比利時滑鐵盧戰役中全軍覆沒,7月15號佢正式投降.法蘭西第一帝國覆滅,路易十八再度復辟.拿破崙被流放到聖海倫娜島.1821年5月5號,拿破崙喺島上過身,5月8號喺禮炮聲中呢位征服者被埋葬喺聖海倫娜島上嘅托貝特山泉旁邊.直至今日,拿破崙嘅死因重係眾說紛紜,英國醫生嘅驗屍報告顯示佢係死於嚴重胃癌,但新嘅研究認為拿破崙死於砷中毒,而且喺當年貴族鍾意用嘅牆紙上,歷史學家亦發現含有砷嘅礦物,估計係因為環境潮濕而畀砷喺環境中滲透出來.
佢去世後九年,新嘅奧爾良王朝喺人民嘅壓力之下將拿破崙嘅塑像重新豎立喺旺多姆圓柱上.1840年,法國七月王朝嘅路易菲利浦派佢個仔將拿破崙嘅遺體接返.嗰年12月15號,拿破崙嘅靈柩被運返巴黎,喺經過凱旋門後安葬喺塞納河畔嘅榮軍院(榮譽軍人院).
影響[編輯]
拿破崙係一名出色嘅軍事家,佢一生親自參加嘅戰役達到60幾場,而佢指揮嘅多次戰役,直到今日喺軍事史上依然有重要意義.但係佢嘅征戰打破咗歐洲嘅權力均衡,導致其他歐洲強權7次組成反法同盟,最終徹底擊敗拿破崙.喺拿破崙戰敗後嘅維也納會議上,新嘅歐洲秩序同平衡好快被重新建立起來.
雖然拿破崙曾經叱吒風雲幾十載,但係佢嘅功績係短暫嘅,喺佢退位後,法國嘅疆域好快又恢復返佢執政之前嘅樣,拿破崙嘅戎馬生涯對之後嘅歐洲歷史並無重大影響.唯一可以令佢載入史冊嘅,係由佢本人下令編撰嘅《拿破崙法典》,呢部法典係好多現代民主國家法律體系嘅原型.
此外,拿破崙亦係最早提出歐羅巴合眾國構想並試圖通過武力嚟實現嘅人.雖然佢本人並未成功實現呢個夢想,但今日嘅歐洲正係向一體化嘅目標邁進.
拿破崙為法國帶嚟榮耀,法國人民始終愛戴呢位法蘭西戰士(不過佢喺18歲之前始終認為法國唔係佢嘅祖國),1840年12月佢嘅遺體運抵巴黎後,90萬巴黎市民冒住嚴寒迎接佢.而喺多年後,拿破崙亦贏得對手嘅尊敬.1855年英國維多利亞女王帶王儲(即後來嘅愛德華七世)到老殘軍人院,女王要王子「喺偉大嘅拿破崙墓前下跪」.
參考[編輯]
- (德)艾米爾•路得維希(Emil Ludwig)著/梅沱等譯:拿破崙傳,1999年廣州:花城出版社,ISBN 7536026441
- (法)布里昂(F. D. Bourrienne)著/鬱飛譯:拿破崙傳,1996年天津:天津人民出版社,ISBN 720111072


text:
「法治」
依家香港真係越嚟越離譜,講乜嘢法治社會,其實又係唔係虛有其表?雨傘運動已經過去咗一整年,而家咁去告人算唔算係秋後算賬呢?仲有我真係唔明乜嘢叫做預約拘捕?如果有人犯咗法,執法部門係要去拘捕違法者,而如果違法者犯咗法,自己去舉報自己,嚟個行為叫做自首.我真係唔知係唔係得香港有嚟樣咁特別嘅方法去預約嗰啲所謂犯咗法嘅人去警局俾人拘捕.
「七警」
其實我諗唔明乜嘢叫做同一日起訴叫做公平,袁國強果然係有病.曾健超俾七警察打,仲要有傳媒影到,即係知法犯法啦!咁係唔係應該嚴重啲呢?一個普通市民俾執法人員毆打竟然同佢涉嫌襲擊警察雙題並論,真係好好笑.咁叫做公平?無啦啦原告變被告,我諗好多電影橋段都會用過,只不過係香港真係出現一個真人真事.真係法理何在!係唔係警權過大?有牌嘅黑社會?
「起訴」
當我睇到曾健超被警察預約拘捕.真係匪夷所思!相信好多人睇到嚟編新聞一定呆咗!口講就話公平,但係而家曾健超被控告襲擊十一名警員同阻礙十五名警務人員執行職務.相反七警就被控一項有意圖導致他人身體受嚴重傷害罪,而其中一人再被控普通襲擊罪.而最好笑嘅地方就係當時曾健超已經獲得警方無條件釋放,而今日警方又今突然重新拘捕曾健超,真係諗都諗唔明!


text:
呢個5月真係好忙好趕, 幸好月尾有呢個透氣機會, 什麼都唔洗想咁去休息一下, 雖然天公不做美, 日日下雨, 玩唔到bill沙, 不過可以同一堆朋友飲飲食食行行買買, 真係巧relax呢.
大部份旅行相都係面書放了, 不過都想趁仲記得係blog記錄番個行程, 留為記念~~
5月29日(黃雨咁大雨)
晨早6點半就要出門, 唔夠訓既我係一定會發呆既, 所以成朝都係跟住人行, 不知不覺就去到墾丁. 今次入住既民宿叫"香格里拉", vip2人房有折, 大概hk$650-700/晚, 房間空間感強, 非常清潔, 我算很滿意呢, 不過clara就話旁邊既愛情海人情味濃厚, 有機會都可以一試.
墾丁2日都係clara+mason編排行程既, 多謝領隊小姐導遊先生, 14人一齊行動真係難度超高, 租車周圍去一定唔少得啦, 好彩有租車咋, 唔係咁大雨真係邊度都唔洗去, 分分鐘買幾副麻雀係民宿開戰就算,xddd
墾丁第一餐 ~~ 台灣小館
餓死人餓死人餓死人, 點都要醫左肚先, 本餐精選: 皮蛋豆腐
第一個景點 : 造麻工業歷史展示館
因為落雨, 臨時加左呢個景點, 真係撞鬼, 行左30分鐘都唔知行黎做物, 我只記得個d蘆薈形狀既草 同埋 danny係一般垃圾, 其他"展示館"都好唔掂
第二個景點 : 後壁湖 + 貓鼻頭
係真正景點啦, 如果天氣好d, 一定好令令
第三個景點 : 鵝鸞鼻公廟
呢到有一個燈塔, 不過因為太大雨, 大家只能行公廟旁邊既店舖, 係咁試食蝦干豬肉鬆小食...試食都試得好豪爽, 唔係一啖二啖, 係一小袋....食完都飽哂咁濟
第四個景點 : 海角7號既郵筒
CLS, 鬼死咁大雨落去睇一個郵筒, 所以我地係堅持唔落車既
第五個景點 : 出火
晚餐 : 南海海鮮餐廳
yummy yummy, 真係無介紹錯, 本餐精選: 雞泡魚皮
消夜 : 墾丁大街
仲係落雨, 但係都食左唔少野, 本餐精選: 燒蠔
5月30日(仲係落雨呀)
民宿早餐一律係toast, egg, coffee之類, 美味又講唔上不過都可以啦, 最緊要打打底出發去玩囉
第六個景點 : 白砂博物館
真係唔知道點解連"砂"都整一個展覽館, 無聊都爆...不過係山邊既風景真係幾令令
午餐 : 南灣街市
呢一餐我無食野, 因為勁胃痛, 唉..可能真係一隻雜食性動物, 禁食幾個鐘+食左chris既幸福傷風素之後就好番, 但係就係咁比人罵囉...點解胃痛走去食傷風藥...我點知喎, 有藥食就放入口架啦
第7個景點 : 海生館
全程最好玩既地方, 有野行, 有野買, 真係行完成個人精神哂~~
海生館唔係好大, 不過就有好多記念品店, 呢d 卡片好得意呢~~
好可愛既clip, 可能clip卡片個d, 禾只係買左2個, 不過就導左chris買左1x個 :p
晚餐: 海灘小館
呢一餐亦係clara既好介紹, 食西式野, 選擇雖然不多但係勁好味丫, 咖啡又香又滑, 酒煮蜆又入味又甜. 另外呢一餐我有一個大收穫, 就係有左一個仙父 wakakaka~ 本餐精選: 事業線


text:
今晚我又留低佢地兩父子係屋企,一個人去街街,目的就係同我嘅好友CARMEN車人食生日飯啦!
講起依餐生日飯都真係唔好意思,原本CARMEN係月頭生日,但到月尾先可以同佢食生日飯,都真係唔係幾好.冇辦法啦....月頭CARMEN又已經有幾個定好左嘅約會,到月中我又有事唔得,所以要到今日先可以同佢慶祝呀!
因為我要等大肥豬放工返嚟睇住小小豬先可以出去,所以CARMEN就我,去比較近我嘅MEGA BOX.
就係咁,我地今日個慶祝晚餐就去左IKEA食啦!平時去IKEA都係食下午茶多,食晚餐都係第一次,所以第一次係IKEA食到成枱餸,好在滿足感呀~
我嘅主菜....羊鞍扒,我覺得又幾好食,可啲都唔"騷",不過就係難切啲~
CARMEN嘅主菜...牛柳~
每次嚟IKEA必食嘅~
因為馬肉風波,所以停左一段時間嘅肉丸回來了,不過因為係牛肉整,所以我冇得食,但依個係CARMEN至愛嚟,揀嚟IKEA食都係因為佢呀~
其實我地揀係MEGA BOX食,除左就我之外,另一個目的就係去影POOH POOH呀~
原本以為我地咁晏去影唔會太多人,點知原來都仍然有好多大朋友小朋友係度影緊.冇法啦...因為啲公仔實在太可愛啦~
其實九樓仲有一個Q版佈置,不過我地行去上去時就剛剛欄左冇得影~
唔緊要啦,下次有機會就帶埋小小豬嚟依度影過啦!
CARMEN又請我同小小豬食零食啦,真係啱晒我地兩隻為食豬呀....哈哈哈~
有得去街街,食好嘢又影靚相,真係開開心心又過左一個晚上!


text:
九川福岡自由行-必食屋台惹味美食
係九州福岡又點可以唔去屋台試下呢?屋台係日本嘅路邊攤,好似香港嘅大排檔咁樣.係福岡,搵到最多屋台嘅地方就係中洲啦.去到福岡唔去屋台感受下呢度夜晚嘅氣氛,簡直係無去過福岡一樣呀.
今次我哋會介紹兩間屋台嘅,第一間係位於天神嘅小金ちゃん.小金ちゃん係天神嘅一個路口到,認住漢字小金就好容易搵到架啦.提提大家去我哋介紹嘅屋台,因為真係好受歡迎,同埋位置有限,所以預返半個鐘至一個鐘嚟排隊啦.
呢啲最出名就係呢個日式炒麵啦.炒麵比較濕身啲,而且拖住酸酸地嘅醬汁,麵身比較柔軟,配料例如紅蘿蔔同洋蔥比較爽口,所以食落去特別有層次感.炒面真係會比較酸,未必似平時我地係香港食到既惹味炒麵咁架~不過送酒就一流 :D
呢度另一個招牌菜就係明太子蛋卷啦.明太子嘅餡真係絕不欺場,超級多.可有蛋香之餘,明太子嘅味道都會慢慢滲出嚟.仲會越食越濃添,所以呢個都係一個必食之選呀.
小金ちゃん
福岡県福岡市中央区天神2丁目三井ビル裏親不孝通り入口 營業時間:1830-0200
第二間要介紹嘅屋台就係武ちゃん.武ちゃん位於中洲,去到認住個(武)字,同埋手作餃子呢四個字就會會搵到架啦.屋台嘅老闆非常好客,仲識講兩句廣東話架,所以去到就要同佢溝通下喇.呢度嘅餃子雖然細細粒,但係皮薄,餡唔係多但煎完之後好多汁,食落去非常之好味.
另外呢度嘅雞翼都好推介架,唔好睇佢外型普普通通咁,食落去真係超級多汁,唔會有雪味,加埋個燒汁真係perfect!
武ちゃん
福岡県福岡市中央区春吉 3丁目1
營業時間:1900-0230
提提大家~ 因為兩間分別都要排一陣隊架(30分鐘至1個鐘以上),如果無時間去哂兩間既話,我們兩個既口味都中意第二間的武ちゃん既餃子同雞翼多點,亦觀察到黎食既日本本地人都較多.
而小金ちゃん既炒面會比較酸,未必似平時我地係香港食到既惹味炒麵咁,不過炒面/鹹鹹的明太子(因為多料) 配啤酒就更夾,更體驗到屋台舉杯暢飲既熱鬧啊~


text:
成日有朋友問我:「喂你睇咁多AV,最鐘意係邊個女優?」
我每次都係答:「一定係葵司,同埋飛鳥鈴.」
我成日覺得,女優本人嘅性格同FANS嘅性格某程度上一定有啲相似嘅地方,先至可以互相吸引到;簡單嚟講就係AV女優同FANS之間,多少都係有啲臭味相投嘅感覺喺度.
葵司自從松本潤事件之後,一直都行低調路線,但佢又唔會完全消失,只係冇咁活躍,間唔中上下水,一年得1-2個活動;唔會點宣傳自己啲作品,喺屋企撚下貓種下嘢又一日,過著啲悠閒自在嘅生活.
呢一種性格同生活方式,湊巧地都係我呢幾年嘅生活同工作模式,新東寶喺成人台寫嘅嘢又好,出面寫嘅專欄都好,都好少主動去大肆宣傳,但維持適當嘅曝光係需要嘅,唔係嘅話做嚟冇咩意思,呢一啲都係我覺得我同葵司相似嘅地方
又或者,係我喺不知不覺間,俾呢個AV女優影響咗都唔自覺.
由橫濱返到上野,返上酒店擺低啱啱買嘅會場限定版1/100 RX78-2模型,照一照鏡個樣都仲見得下人,我開始落筆寫封信俾呢個女人.
「葵司小姐:
最近幾好嗎?
對於我嚟講,今次時隔2年半再嚟嘅日本之旅,最重要就係可以再一次見到你,參加你嘅活動.
雖然我知道,對於你嚟講要記著每一個FANS係一件好困難嘅事,但我好想話俾你知,你係我呢一生人入面最重要嘅女優.係真架,你改變咗我嘅人生.
我會永遠,永遠支持你.
今日嘅event多謝你!辛苦你了!
新東寶」
返到尋日先嚟過嘅書泉,排返同一條隊,只係今次嘅感覺同尋日完全唔同,我好緊張,期待,不安.
今次係一個calender嘅event,即係都係買嘢,只係變咗買calender,最多可以買5 set,5 set就包20秒攝影時間,同埋3張即影即有嘅合照,再加一件你帶俾佢簽嘅嘢嘅簽名.
某程度上係我今次嚟嘅呢6個event入面俾錢俾得最多(29,700羊),但福利差唔多係最少嘅一個20秒影相眨下眼就完,3張合照係抵嘅,不過我寧願兩張合照換多40秒時間俾我影相仲好
去到會場,同3年冇見嘅葵司日本FANS K叔叔再次見返面,大家都老咗,不過猶幸鐘意嘅嘢同目標都仲係一樣.我好開心因為葵司我識到好多喺香港,台灣,日本嘅新朋友,去到好多我冇諗過會去嘅地方,為自己留低咗好多一世難忘嘅回憶.
排隊準備入會場,沿途都係同K叔叔以及另一位葵司日本FANS吹下水,葵司啲FANS某程度上可以話有啲隱世,平時喺twitter唔會點浦頭,上得水多數都係有啲緊要事,好似出新寫真集,又或者好似今次有event咁有種一支穿雲箭,千軍萬馬來相見嘅感覺.
說時遲那時快,排我前面嘅K叔叔入去同葵司都玩到差唔多到尾聲,跟著就到我.
我深吸咗一口氣,入去見葵司.
「好耐冇見喇我係香港嚟嘅FANS」(因為冇expect佢記得我,所以冇提到我個名)
「哦!你好你好!」
「跟著落嚟嘅攝影時間就麻煩你了!」
喺我鏡頭下嘅葵司,永遠都係最靚嘅女人.
最鐘意係呢兩張:
20秒影完就到合照時間,今場可以將2人合照改成單人相,即係我可以指定葵司擺一個pose,工作人員會幫我影一張即影即有相,我有一個以前同飛鳥鈴經常影嘅pose:
我show呢一張相俾葵司睇,佢即刻就話:
「哦!係阿鈴嚟!
哦!!!我認得你喇!你係嗰個香港FANS!追我同追飛鳥鈴嗰個!」
去到呢一刻我先知道,我鐘意呢個女人差唔多5年,原來就係等緊佢呢句說話.
「你…你認得我?」我咁樣問佢.
「係吖,我認得你,不過你叫…你叫…」佢真係督著個頭諗緊.
「新東寶!我叫新東寶!」
「吖係喇!新東寶!我記得你喇!」
「好開心!你真係記得我!」
我相信我開心到嗌出嚟嘅程度,係成層書泉9樓都聽到我嗌,可能咁樣講好傻,但我真心覺得嚟到呢一刻,我呢個日本trip前置啲準備有幾難,幾攰幾辛苦都好,真係全部都值得.
簽名嘅時候,我拎咗一件我一個月之前喺S1嘅campaign活動入面抽中咗嘅S1 T-Shirt俾佢簽,當然佢都係無任歡迎.
呢一件亦係我追佢咁多年以嚟,第一件佢簽我個名落去嘅物品.
今次呢程trip,可以趕得切嚟到佢嘅event,實在太好了.
嚟到傾計環節:
「今次係我兩年半以嚟嘅日本旅行,最重要嘅活動就係嚟見你」
「真係嘅!?好開心」
「上一次見到你本人已經係2019 FANZA頒獎禮嘅時候了.」
「咁耐嗱,真係好耐以前了.」
「跟著落嚟,我會一直繼續支持你」
「好吖,多謝你!」
工作人員開始企埋嚟,我都唔好意思再企太耐,目送完佢講Bye Bye,我就轉身執嘢走.
出到去會場外,葵司嘅事務所社長拎著張單張,出嚟同我講:
「嚟緊…11月我地有寫真展,有時間嘅可以嚟睇下.」
「吖…唔好意思,我係香港過嚟,未必可以…」
「吖係喎,你係香港過嚟架喎…」
「你係社長吖可,我係葵司同飛鳥鈴嘅海外FANS,一直以嚟辛苦你了要經營一間AV女優事務所真係唔容易.」
「唔會唔會…多謝你支持就真,我有follow你Twitter,多謝你一直以嚟咁支持我地事務所嘅女優.」
咪住…?事務所社長認得我?
乜事務所個Twitter,唔係通常都係俾啲小職員管理就算嘅咩?社長親自落場睇?
跟著我同社長都係辛苦哂 + 多謝你 互相N連發,之後就同K叔叔落返秋葉原街頭.
K叔叔本身想話一齊食飯,但我咁啱約咗個嚟咗日本半工讀嘅朋友聚餐,唔好意思之下都唯有推卻咗佢嘅好意,佢都話唔緊要,來日方長,一定仲有機會
於是,喺秋葉原嘅街頭我地就此分別我懷著仲係好興奮嘅心情,走咗入去AV碟鋪,一口氣買咗30000羊AV碟.
當然唔少得,一定要有一隻葵司嘅新作.
SSIS-525 こんな美尻とセックスしたい 美しきお姉さんの麗しのビューティフルヒップMANIAX 葵つかさ
(BEST HIT好抵買,每隻都係14XX羊.咁多就唔俾番號喇真係搵唔到先留言問我啦)
(右上角兩隻涼森,就係早兩日愛宝すず嗰時買唔到飛,喺隔離貨架見到跟碟嗰張即影即有相幾靚,所以買埋返嚟,係涼森嘅長髮造型同萬聖節小惡魔cosplay,冇錯其實係衝動性消費嚟)
最後成程trip,連埋event要買嘅碟,一共買咗50隻AV,另外再加4本寫真集,6本掛牆年曆,6本座枱年曆,回程行李要買夠30KG先夠用
(今次亦都係我第一次覺得買咁多真係會俾海關check嘅程度)
(Miru同相澤南嘅簽名版寫真集,仲有一本寫真集係幫朋友買的,唔方便擺出嚟)
嚟到呢度,成個旅程都接近尾聲,呢一篇水蛇春咁長嘅遊記都準備告一段落
今次係一次非常滿足嘅旅行(自費公幹)
能夠趕得切喺一年得一次活動嘅葵司搞event嘅時候開關,再加埋Yen平,自己呢兩年日文又進步咗好多今次係就係機票貴咗啲不過成程trip真係好開心
希望大家嚟緊出發過去嘅時候唔駛再有任何阻隔同多餘嘅程序,同女優做到真正零接觸
感謝你睇到最後,呢個weekend同大家玩得好開心,我地喺成人台再見


text:
喺一班人嘅潛意識中,女人係唔應該有思想,就算有,都一定要同自己嘅價值觀一樣,唔岩聽就係雞係公廁,或者值得被大規模人身攻擊.李偲嫣好,劉慧卿好,游蕙禎好,比起男性,女性往往要額外地滿足被觀賞嘅要求,呢種要求甚至會蓋過佢地嘅思想同倡議,模糊,消解佢地嘅主張.一句女神,一句豬排,一句pure,一句雞,讚或彈都好,講緊嘅就係女人最大嘅價值止於佢嘅外貌與貞潔,而佢嘅主張彷似永遠無法喺公共領域獲得同男性同等嘅地位,或者應該話,應有嘅尊重,縱然女性已得到平等嘅教育同法律權利.透過人身攻擊或吹捧,女性嘅主張並無得到認同,反駁或者辯論,卻只有一肚悶氣.
我呢種成日貼樣貼波,尺度咁鬼大(笑出黎)嘅所謂平權L或許都真係預左比人攻擊外表,始終我透過貼波貼樣獲得某種關注,唔明白我主張嘅人,走黎攻擊我某程度上都可以話係我想要嘅效果.
但我唔係只講緊我自己,而係成個針對女性嘅風氣.喺公共領域,一個女人唔可以年輕,唔可以老,唔可以醜,唔可以靚.社會assume,一個女人有性吸引力,就一定係靠樣上位,唔光彩;但如果一個女人無性吸引力,sorry佢連女人唯一嘅價值都無埋,可以丟去堆填區.喺私人領域,#搏乜 呢一個想法背後嘅邏輯,係assume 緊女人係一件無時無刻都想sell自己出去嘅商品,幾時都想有某種企圖.意味著,女人作為個體係唔重要的,佢必定要努力將自己銷出去,佢嘅身分永遠建構於對他人嘅從屬:做一個恰當嘅女兒,妻子,女朋友etc,而唔係鮮明獨特嘅個體.其實,女人真係唔需要為左他人而活的,著貼身衫出街,著sports bra做運動,好有自信咁表現whoever she is,其實佢可以只係舒舒服服地做緊自己而已,唔關其他人事吧?


text:
《 劇場版紫羅蘭永恆花園 》劇本寫得出色
今年4月,睇咗《紫羅蘭永恆花園》外傳電影,發覺唔可以唔睇埋電視動畫,所以,為咗睇結局篇嘅時候會有更深刻嘅體會,決定事先好好投入《紫羅蘭永恆花園》嘅故事世界.女主角薇爾莉特喺電視動畫學會「愛」為何物之後,終於喺結局篇將「愛」學以致用.《 劇場版紫羅蘭永恆花園 》製作質素極佳,情感細膩,有好多眼淚,有好多揮之不去嘅思念.一口氣睇晒電視動畫加結局篇電影,真係幾唔捨得⋯⋯
劇本寫得出色
《 劇場版紫羅蘭永恆花園 》故事推進出色,除咗喺電影故事範圍以內做到環環相扣之外,亦扣得住電視動畫嘅內容.電視動畫有某幾集被公認為係特別催淚,估唔到今次電影一開場就係借其中一集嘅內容嚟做引子,令眼淺嘅我喺心裡面不禁嘩咗一聲.《劇場版紫羅蘭永恆花園》嘅主旨鮮明:「哪怕科技點樣進步,哪怕自動手記人偶服務會漸漸被淘汰,假如,因為種種原因而開唔到口嘅話,寫信永遠都係最佳嘅表達心意方式.」係,新科技會淘汰舊有嘅通信媒體,但係人與人之間渴望互相理解嘅心係最原始嘅.薇爾莉特喺佢尋找少佐之旅嘅期間成長得好快,情感越嚟越豐富同人性化,處事手法亦都越嚟越成熟.作為主角,佢嘅人生故事相當圓滿.
對少佐嘅幻想幾乎幻滅
雖然電影海報上都有少佐嘅身影,但係為咗無睇過原著嘅觀眾,就唔講薇爾莉特最尾到底有無同少佐再遇.不過可以講嘅就係,《 劇場版紫羅蘭永恆花園 》令少佐呢個角色被扣唔少分數.喺電視動畫裡面,少佐好夢幻,猶如被塑造成為一個神聖不可侵犯嘅偶象;今次少佐可能會畀到觀眾一啲負面嘅感覺,並唔係指少佐係一個衰人,而係,當觀眾同薇爾莉特站响同一條線上面嘅時候,就算能夠理解面前所發生嘅一切,都一定堅嬲,嬲少佐呢個人原來都只不過係一個________(四字成語).
唔只50封信嘅眼淚
薇爾莉特喺出發尋找少佐之前,接咗一件為患病小孩代筆嘅差事.朋友聽到有觀眾形容今次「仲喊得勁過電視動畫,已經去到核彈級」.雖然呢件日常差事只係用嚟襯托薇爾莉特同少佐之間嘅主線劇情,但係令觀眾爆喊嘅觸發點其實更多.(喺戲院忍眼淚忍得好辛苦驚嚇親四周圍嘅觀眾)到最後,終於要見證薇爾莉特嘅結局嗰陣,反而又唔係好喊得出,一嚟可能已經無晒懸念,二嚟,心諗:「做乜仲企响度啊!」仲未嬲完.
京都動畫誠意之作
有睇過電視動畫又好,無睇過又好,《 劇場版紫羅蘭永恆花園 》裡面有海枯石爛嘅愛情,亦都有血濃於水嘅親情,總可以 hit 得中淚腺,幕幕真情流露,對白非常自然,配音同作畫都保持喺高水準,格局絕對拍得上一流嘅真人劇情電影.男女主角嘅結局或者不似預期,亦唔怕講有啲扭扭擰擰嘅感覺,但係絕對唔係劇本之過,我反而覺得咁樣真實反映到薇爾莉特同少佐一直以嚟都好抑壓,對我嚟講,有好多難以形容(講唔出口)嘅共鳴.感謝京阿尼將最後嘅思念送畀每一位中意《紫羅蘭永恆花園》嘅觀眾.京阿尼,繼續加油.
文:靈光


text:
4 APRIL 2014(FRI)嘩哈哈...小小豬發生咩事,仲乜咁緊張呀~
哈哈哈...知唔係同鱷魚先生玩緊遊戲啦~
早起幾個月前我地都覺得小小豬好似有選擇恐懼,每一次俾多個一個選擇時,佢都一定做唔到,有時仲會忟憎起上嚟.為左訓練佢一方面,大肥豬就買左依個按鱷魚牙齒玩具,等佢可以練習選擇之餘,仲練吓佢個膽(因為鱷魚先生合咀時又真係幾驚呀).
不過,當時小小豬一直都唔肯玩,無論我地點逗點教同鼓勵,小小豬始終都唔肯.為左唔想嚇親小小豬,所以我地都暫停左依個計劃,等適合時間再拎出嚟訓練玩過.
說時遲...那時快,估唔到隔左一個月之後,鱷魚先生就重見天日啦!
事緣今個周期學校教主題係"誰來幫助我們",咁大肥豬就借機叫小小豬扮牙醫,叫佢幫鱷魚先生檢查牙齒.由於之前小小豬一見到鱷魚先生就會即刻SAY NO,所以開頭估為小小豬唔肯.
唔知係唔係小小豬知道自己係牙醫,所以完全唔驚,仲非常樂力咁同鱷魚先生檢查牙齒呀!
先嚟同鱷魚先生情深對望吓先~
開始擦牙啦~
之後按吓鱷魚先生牙仔,睇吓邊隻唔舒服先~
哈哈...搵到啦,等我餵鱷魚先生食藥~
今日小小豬真係令我地好驚喜,完全唔再驚鱷魚先生,仲肯按啲牙仔,就算鱷魚先生合埋咀巴佢都唔驚,仲成日講話佢係醫生,真係俾佢笑C呀!
不過,今次小小豬有依個表現,真係要俾個叻叻大肥豬,可以引用學校教緊嘅話題,引小小豬去玩依個小遊戲,等佢可以克服鱷魚先生.
大肥豬成日都會諗好多唔同方法引領小小豬,所以大肥豬真係一個好爸爸嚟呀!


text:
資料引用/摘錄:greenpeace,OpenRice
和ulifestyle
呢幾年素食越嚟越盛行,皆因一來可以保護環境,二來可以健康啲.最近,雖然疫情稍為放鬆,但係保持身體健康系長途戰,以預備將來.同埋而家素食餐廳的素食愈嚟愈多花款,小編食過有啲素,味道口感都好似肉,都幾好食.唔知大家有冇心郁郁想去素食餐廳食素呢?不如就等Tutor Circle尋補嘅小編介紹幾間素食餐廳俾你哋,可以有個資料參考翻.
1. 走肉‧朋友
圖片來源
第一間要為大家推薦的係走肉·朋友,呢間素食餐廳主要係提供素食自助餐.小編覺得呢間素食餐廳做得最好嘅地方係佢會清楚標明食物嘅成份,所以會方便素食者去選擇.另外,小編喺OpenRice
嗰度,見到有市民評論餐牌會每星期換一次,所以可以俾到新鮮感顧客,食物質素亦都唔錯.如果大家鍾意食茄子既話,不妨去呢間餐廳試試,因為有顧客稱讚呢度既釀茄子煎得好香.餐廳亦有提供炸物俾顧客選擇,例如芋香蕃薯球,煎釀三寶等等.除此之外,呢間餐廳既自助午餐(星期一至五),價錢十分親民,大概$68就可以限時食一個鐘.不過,小編都唔系十分肯定果價錢有冇變.晚市自助餐分咗四個指定時段,分別系6p.m,6:30p.m,8p.m同埋8:30p.m,小編提提大家要準時到達餐廳,如果遲到,餐廳系唔會補償返時間俾你,咁就唔抵啦!
地址:九龍大角咀博文街28-44號地下6號鋪 油尖旺區
[延伸閱讀](OpenRice)「外賣自取」可享低至半價優惠?
「延伸閱讀](外賣平台)嗌外賣……究竟點嗌好呢?
2. MUM 日常野菜料理
圖片來源
第二間要推薦既係日式素食餐廳,大家會唔會想試吓日式素食呢?如果想試嘅話,可以買呢間餐廳嘅套餐,佢有提供三餸飯(大約$100) 同埋四餸飯(大約$125).每一個素食套餐,都會提供湯同埋麥茶,小編覺得呢個套餐都幾抵,因為有顧客話個份量都幾大,一個女仔未必可以食得晒.另外,有顧客話紫薯紅菜頭青蘋果沙律口感細滑,青蘋果好爽口,令個口感好豐富.如果你哋本身自己唔係好大食,又係同朋友一齊嚟嘅話,小編建議你哋可以同朋友一齊分享一個套餐,咁就應該會啱啱好.
地址:佐敦彌敦道380號香港逸東酒店LG樓8號舖
3. 素年Years
圖片來源
第三間要推薦既係主打蛋奶素既素食餐廳,素年years適合食蛋奶素既素食者.佢既漢堡令我覺得好吸引,亦系餐廳既熱門,因為佢系用Impossible素肉製成,聽人講佢嘅口感係真係好似普通嘅漢堡包咁,仲要好多汁流出嚟,小編都好想去試吓.而家嘅素食真係越嚟越多元化,吸引顧客去嘗試.而且小店裝潢係以白色作為主調,比人一種好清新同舒服嘅感覺,除咗食野之外,鍾意文青風既大家亦都可以系度打卡,一次滿足囇你兩個願望,所以大家如果壓力好大,做嘢好辛苦嘅時候,不妨去呢間素食餐廳食嘢,體驗素食之餘放鬆吓自己嘅心情.
地址:深水埗福華街191-199號福隆大廈1號地舖
4. Green Common
圖片來源
大家有冇食過末來肉?小編第五間要推介既素食餐廳系主打食「植物肉」或者「未來肉」.小編覺得最特別既系未來漢堡,食落去幾乎同一般漢堡冇分別,個外型好相似之餘,麵包亦唔係好乾,亦會有麻油香味,但係大家都唔好要求佢會有好濃既肉汁.未來漢堡以架系全球好流行,囗感仲好有驚喜.另外,小編好推介你哋食餐廳既「樂樂雞」,其實佢既味道就好似某間快餐店既麥樂雞,只不過佢系用純素去整,大家可以沾純素燒烤醬或者純素蜜糖芥末醬,會比較好食.另外,佢哋仲有一個絲麥奶茶,你無睇錯,佢真系叫絲麥奶茶,而唔係叫絲襪奶茶,皆因佢系使用燕麥奶去沖果茶底,非常特別.如果大家約開朋友,不如同朋友快啲黎呢度試吓,親身經歷一餐「末來純素」.
地址:
旺角奶路臣街17號The Forest 1樓110號舖
灣仔皇后大道東202號QRE Plaza二樓 1-2號舖
尖沙咀廣東道17號海港城海運大廈地下OT G61號舖
中環遮打道16-20 置地歷山大廈地庫1樓B2 Landmark Alexandra
5. 雅 ‧悠蔬食
圖片來源
第五間要推薦嘅係新派素食店,佢哋嘅菜餚都落足重料,小編知道佢哋嘅忌廉湯係有落桃膠,可以幫女士滋潤養顏,而且口感特別.然後,小編極度推介大家試吓香芒牛油果手卷,大家實以為手卷裏面一定夾咗米飯,但係餐廳以苜蓿芽代替米飯,相對我哋平時食到既手卷,呢個會較為清爽,冇咁滯,營養價值亦會較高,而小編想稱讚蜜桃火龍果蜜瓜沙律,啲水果比較甜,整體不錯,如果你哋系沙律愛好者,不妨試試呢個沙律.聽其他食客講返,因為之前疫情嚴重,餐廳會為客人提供免費糖水,以作支持,呢個服務實在無人抗拒.
雅 ‧悠蔬食既裝修同一般素食店好大分別,睇落去好似一間西餐廳,與一般傳統素食店截然不同,相信會改變大家以往對素食店的形象.
地址:尖沙咀金馬倫道48號中國保險大廈3樓
總結
綜擴而言,而家嘅素食餐廳多元化,且提供唔同種類既素食,一啲都唔單調.大家可以試吓喺繁忙鬧市中休息一下,搵一間素食餐廳食嘢,好好享受 !如果大家都想同埋朋友或者屋企人去素食餐廳食嘢,不妨可以參考吓小編介紹嘅餐廳,去享受生活既樂趣,亦都可以保護環境.
[延伸閱讀](健康生活)吉時做個素食者
[延伸閱讀](健身食品)點樣食得健康又開心?
[延伸閱讀](健康生活)咖啡 = 慢性毒藥? 壞處 多 日日飲真係會死?
此文章純屬 Blogger 個人分享,並不代表本網誌立場.
*本文根據了greenpeace,OpenRice
和ulifestyle
既網頁
想追返學校進度?Tutor Circle尋補有超過10000個三大導師,即日幫你搵一個適合既導師!
想搵 一個合適既私補老師
DSE 讀得咁辛苦,想活用知識黎賺下外快?
想搵 好多好多私補學生
LinkedIn
Instagram
Facebook
YouTube
留言


text:
#ParentLicenses1870
睇完上一篇中三妹妹唔識say no,我認為其實係基於父母太過保護自己個仔女,導致佢哋成為溫室小花導致,所以當面對室外嘅一切人間險惡,就顯得有啲不知所措
話說我姪女都升中四,今年16歲(題外話,我同我姪女其實只相差10歲),而我同我姪女非同住,一年帶佢出玩幾次同埋跟佢少少學校嘢
第一件事
我姪女好多嘢都唔敢問唔敢講,例如我帶佢去大快活食嘢,我諗住天候咁熱,遂叫姪女:「你坐住先,同叫嘢食先,我要行去圖書館還本書」
大快活路程到圖書館來回10幾分鐘左右,我諗住佢入咗去坐,涼住冷氣等嘢食啦,點知行到返去大快活見佢企咗喺門口玩手機
我呆咗,因為我睇到入面係有幾個位,就問佢:「做咩唔入去?」
姪女:「我驚啊,我唔敢叫嘢食」
我😑,姪女重話平時父母會叫定嘢食等佢
其實就算唔敢叫嘢食都可以入去坐住涼住冷氣先啫,到底係要幾保護個小朋友先令佢16歲都唔敢入餐廳叫嘢食?
第二件事
呢年事重令我覺得我哥真係太保護呀囡.姪女一直都有補開習,都係我哥叫我幫佢搵嘅補習,咁佢一直都係用zoom上補習堂,一星期都只係一次
之前個補習哥哥係會好主動咁約下一堂幾時上嘅,所以基本上佢哋補習嘅事我冇理過,但自上一位哥哥要開始工作所以冇時間再幫我姪女補習,故我要幫佢搵過個新導師.咁大家上咗第一堂之後我姪女ok,個新哥哥又有耐性教佢,我之後都冇理到佢哋
直至一個禮拜前,我姪女whatsapp同我講,話個哥哥上完第一堂後兩個禮拜都冇搵過佢補習,話係同我講聲
其實你哋有對方聯絡電話,直接whatsapp哥哥問下堂幾時補好難咩?我真係唔明,只係用whatsapp問一句下堂幾時再補點解咁驚呀?你呀爸有俾錢㗎🤣🤣🤣
不過我姪女係唔可以俾人話,記得上年教佢英文,只係講咗一句「呢啲中學唔可以再錯,你要背熟啲」,姪女就喊到收唔到聲,所以我都唔敢再話佢咩
此外,我姪女平時都好多甩漏,有時上堂唔記得帶書,唔記得做功課,有時帶佢出街唔記得帶八達通等等.呢啲雖然係小事,但多發生就變壞事,而當每次我同佢講「下次要記得」嘅時侯,佢都會話「平時爸爸會提我㗎」,然後又喊,真心次次都喊……
其實我真係好擔心我姪女,因為過多兩年考完DSE就叫出嚟社會了,而家入大學渠道好簡單,我唔擔心佢讀唔到大學,我只係擔心佢讀大學都重咁受保護,將來係會好蝕底.然而,我哥始終係長輩,姪女亦唔鍾意俾人話,我真係唔知講咩好……
讀者投稿@太過寵愛


text:
西區喺近年來大受文青歡迎嘅打卡熱點,最近又名「Instagram Pier」嘅西環碼頭由於疫情關係暫時唔再開放比公眾.即使喺咁,西區都仍然有好多好去處同靚景㗎,今次就為大家介紹下一個尤其適合親子放電嘅好地方啦!
位於堅尼地城嘅卑路乍灣海濱休憩用地喺2020年正10月式開放,呢度前身喺公眾貨物起卸區,依家優化後加入咗唔少休憩設施,連埋維港西面嘅無敵海景,已經變身成為夠哂Chill嘅休閒空間.呢段海濱用地仲喺24小時開放㗎! 所以無論你鍾意睇日落,夜晚靜靜地欣賞維港夜景,抑或喺朝早嚟曬曬太陽散散步,都好適合!
休憩用地環境相當開揚,包含咗中間最大嘅活動空間,流動設施,遮蔭座椅,洗手間,更加喺寵物共享空間,只要綁好寵物帶/繩就可以帶埋毛孩一齊嚟散步; 盡頭位置亦設有寵物角,可以比寵物更加無拘無束咁盡情玩.
中間嘅多用途活動空間,放置咗唔少可移動卡板,市民可以隨意搬動,亦可以用嚟休息,小朋友仲可以發揮創意用嚟砌出佢地嘅小天地,加咗滑輪嘅卡板更可以用嚟當滑板咁玩!
而呢度每逢節日都會增加節日元素,好有節日氣氛! 正值新春期間,設有農曆新年限定裝置,增設咗一個大型全盒,佢唔單只喺一個裝飾,仲喺一個氹氹轉呢! 不過除咗常備嘅卡板,遮蔭座椅等等,其他節日裝置都喺期間限定,節日過後基本上大概半個月左右就會拆除,想要打卡嘅朋友就要襯早呢!
而旁邊嘅綠化空間「堅 ‧ 農圃」正分階段落成中,雖然工程未完成,但係每逢星期日都會舉行「周日農耕樂」,啱哂一家大細一齊體驗有機耕種,只要預先網上預約就可以免費參加.另外,現場自家種植嘅香草喺可供購買嘅,即買即剪,保證新鮮!
想去卑路乍灣海濱休憩用地都好方便,可以乘搭港鐵去堅尼地城站A出口,向著海濱方向行大約8分鐘,喺堅尼地城巴士總站旁邊就喺入口喇.搭巴士嘅話可以選擇18P/18X/47P/88X/113/904號,去到堅尼地城(卑路乍灣)巴士總站落車就可以到達!
一個地方唔夠玩? 出咗卑路乍灣海濱休憩用地向中環方向行大約15分鐘,可以去到中西區海濱長廊,入口就喺西環碼頭旁邊.成個公園分咗四個部分:「孩子遊園地」,「木板空間」,「草地」及「碼頭臨海設施」,而當中比較推薦嘅就係海中心公園,同一般嘅遊樂場設施有啲唔同,以碼頭同海洋作為主題,設施以木質設計為主,仲有黃色吊臂裝置同木製貨箱作為裝飾,非常搶眼!
如果想直接去海中心公園,可以乘搭港鐵去香港大學站B2出口向海邊方向直行,或者乘搭電車喺石塘咀總站落車就到達了.
提提你,疫情下記得保持衛生,好好保護自己,咁就玩得開心又放心啦!
撰文: HL


text:
Victoria 通常最熱都係得三幾個星期,仲要係至多廿幾卅度,不過今年(2021)真係大劑,六月尾連續幾日最熱可以過晒 36度,但係個 heat dome 一過咗就涼番正常番.哩度夏天唔似得香港咁潮濕,所以洗完衫可以好快晾得乾.如果住 apartment 可以响個廳度晾,咁樣又慳錢又唔駛俾個乾衣機逐次咁扯晒啲纖維,真係件衫都用得耐啲.其實呢,一年四季都可以响屋企晾衫,因為天涼時候屋內多數會開暖氣,雖然好多時都好乾燥,但係要記住用風扇移動吓啲空氣.唔覺唔覺真係可以俾少好多電費.
講開電費又講吓冬天室內暖氣嘅嘢.多數都係用電嘅,但係有啲屋同埋樓會用煤氣,舊啲嘅屋會仲係燒油.政府好鼓勵啲人着多件衫,唔好開個暖氣太大,廿一度左近就好,亦都唔好出街前較低佢,因為冬天唔開窗之餘又涷又濕對乜都唔好.
哩度夏天雨水比較少,五月到八月乾起嚟好容易有山火.因為好太陽果時出面總會有些少微風,所以响街行得耐唔覺唔覺好容易曬傷.通常九月中會開始涼,然後慢慢會多雨,所以有件有帽嘅風褸/雨褸係必需.有一件waterproof 嘅大褸就可以一直用到三四月.最好有帽嘅,因為你真係唔知佢幾時落雨,同埋啲大小雀仔會隨時「轟炸」. Victoria 凍極有限,唔似得中部噤顛,就算落雪都唔會太大同埋至多一個星期左近就溶得七七八八.我住噤耐最大雪係1996,冬天有對防水防跣嘅 boots/鞋最好,基本上除非你冬天日日出街行好耐,唔係就可以用足好幾年.
講吓買衫褲鞋襪等等.如果唔一定要買全新嘅,哩度有好多二手市場同舖頭,仲有啲網上二手買賣 sites & apps, 可以搵到又平又靚嘅嘢.去商場或者街舖買新嘢要另加銷售税12%.去慈善機構嘅二手舖好似起碼少咗5% GST (Goods and Services Tax) 定係 7% PST (Provincial Sales Tax),唔係好記得,因為我好日都唔出吓街買嘢. 哩度嘅人衣著方面可以話好隨便,真係自己舒服就得,有啲習慣一出街就要化晒粧亦有啲着到古古怪怪,有時啲人見你件衫靚會話你知,但係未見過當面彈人嘅.
買家居用品 (dinnerware, small appliances etc) 都係可以响二手市場搵到平靚正嘅嘢.不時啲人搬屋會嫌啲嘢多過頭搵人要 (唔使錢).本地嚟講,買賣二手好多都係基於「用得唔好嘥」,真係冇二手先去買新嘅,儘量由自己做起唔去浪費地球資源.
上面講買二手野,網上嘅有 FB market place, usedvictoria.com (web site), VarageSale (app with web access), kijiji (web site, possibly has app too but I don’t use this so not sure), 我知嘅係咁多,應該仲有唔少. 實體店舖有 Value Village (唔係慈善機構), Salvation Army, Saint Vincent de Paul, WIN (women in need), 仲有其他冇咁大規模嘅舖頭.有啲人冇乜好做就鍾意去「尋寶」因為真係乜都有㗎.Value Village 比 SallyAnn 同 Saint Vincent 貴啲但係佢多好多選擇.早十年八年我响 Value Village 買咗件有 Gore-Tex 底嘅厚風褸,唔使十蚊著足噤多年.鍾意睇書嘅好有機會執到寶,除非有特別標價,最貴好似係七蚊一本,仲要買四送一.
如果買全新嘅嘢,Canadian Tires 同 Walmart 似係最平,不過好多係 made in CCP-land. 以前見過唔少 incidents 同埋自己都試過,部車响 Canadian Tires 個車房啲人手腳唔好,本來淨係去 oil change, 佢會話你部車仲有啲乜乜事叫你响果度整埋,但係根本係佢落手腳,所以就算近年冇聽過新嘅 complaints 我都唔會攞架車入去佢個車房.買全新嘅衫褲鞋襪家居用品,仲有 Winners,Home Sense,同 Marshall,都係美國公司.商場方面有 Bay Center, Hillside Mall, Mayfair Mall, 同 Westshore Shopping Center 比較多店舖.雪櫃爐頭可以喺 Trail, Home Depot, Lowe’s, Best Buy 等等地方買到.
依家有好多比較人口密啲嘅社區都會有間超市响附近,方便街坊行去買餸,但係亦有唔少人習慣每星期甚至隔個星期一次過買夠放入大冰櫃慢慢用.如果唔係必定要餐餐用新鮮材料,趁減價時買多些少慢慢用可以慳錢又慳時間.超市冰櫃有好多鮮冰生果同蔬菜,又因為近年多咗唔少亞洲人,愈來愈多超市有菜心白菜芥蘭等等,亦開始見冰凍雲吞水餃燒賣... 開頭嚟到可以逐間逐行去望吓打吓價.朝早七點半到八點幾係買平肉嘅黃金時間.我知 Fairway 同 Thrifty Foods meat department 嘅人會一路添貨一路貼減價 stickers 落去啲比較舊嘅貨度,Costco, Walmart, Wholesale Club, Quality Food, 同 Save On Foods 都會,但係唔知係咪都係果個時間.我近年好少去 Country Grocer 同 Superstore 買嘢所以唔清楚,不過照計都會咁做.另外仲有其他冇噤多分店或全國性嘅超市: Market on Yates & Market on Millstream (本地人做,好多有機同天然食品但係好似歐洲野多啲) The Root Cellar (有兩間,本地人做,主打新鮮蔬果) Red Barn Market (有五間,本地人做,好多有機蔬果同埋食品,佢哋自家整嘅煙肉又厚又好味) Whole Foods (美國公司,好多有機/天然食品同護膚品) Lifestyle Market (有三間,本地人做,比較多健康食品)
藥房方面,好多間超市都有自己藥房,另外有 London Drugs, Rexall, 同 Shoppers Drug Mart. London Drugs 其實唔係住要賣藥,佢賣埋電腦音響等等,仲有好多日用品.Rexall 同 Shoppers 就冇賣電子產品 (起碼冇噤多), 周不時 Shoppers 嘅牛奶雞蛋會賣到好平.仲有一間 Pharmasave, 賣嘅嘢大概係 Rexall 同 Shoppers 之間.基本上你揾到佢哋個 websites 就睇到啲價錢.
哩度市政府每年都有個倒垃圾同 recycling schedule. 住屋嘅(house/duplex/townhouse) 到時到候攞啲一箱二箱出街邊就得.Recycling 要分類同埋已經洗乾淨.住樓果啲會有個公家地方有晒桶同埋箱.廚餘都好似有 pickup schedule.
巴士有時間表,最早好似六點開車,班次就主要跟返學返工時間,下午五點後就冇咁密.如果住得遠嘅就有時要喺市中心轉車.Google “BC Transit” 照計會揾到佢個 site, 裡面會有齊巴士路線時間價錢等等.依家好似兩個半一程,五蚊可以玩足成日,唔記得月票幾多銀.
順便講埋搭的士.哩度冇得响街度 flag down 佢,吓吓都要打電話去的士台約.唔知上網會唔會揾到啲價錢,最常見係 Blue Bird, Yellow Taxi, 同埋 Victoria Taxi.有間淨係用電車嘅 Current,2019 開始做但係剛剛話執笠.
講家居日常唔少得 internet & cable providers. 哩邊主要係 Telus, Shaw, 同埋 Rogers, 而 Shaw 最近俾 Rogers 買咗,照計仲有其他冇咁大嘅公司,喺個 local FB group 度見到話好平,但係我要花時間揾資料.
哩度除咗有三大電訊公司外,仲有啲其他 cell phone network providers 所以只要你有個 unlocked 嘅電話,可以每個月三二十蚊就有得用,不過哩個價錢主要淨係 local call and text.
暫時好似淨係得唐人街同埋 Fairway Market 有菠蘿包賣.Halibut House 有似樣啲嘅煎麵底三絲炒麵,佢嘅牛腩牛筋都好正.華麗園嘅牛腩牛肚都唔錯.茶樓有三幾間但係幾貴,兩個人都會四十幾蚊埋單.近年多咗啲台灣食館,主要係賣 bubble tea 同其他甜品.越南餐館都多咗,紅豆冰芒果冰牛油果冰都見多咗.如果唔係一定要食香港食開果啲嘢,哩度好多好嘢食㗎!
五月到九月基本上四點幾就開始天光,最夜要到十點左近個天先至黑齊,但係其他時間就日短夜長,五點左近就開始天黑.商場營業時間都同日夜長短有關.最早係閂五點半至六點,因為入黑後冇乜人出街買嘢.Uptown Walmart 閂十一點,有好幾間超市閂十點,亦有幾間藥房開到十至十二點不等,祇係六七點後街上冇乜人.
入黑後唔少人煲 Netflix,或者玩 board games, 又或者準備定聽日食乜後日焗乜,好多都會留喺屋企或者去朋友度.哩度都有酒吧同埋 dance clubs 但係我唔係咁熟.有啲人會覺得悶,真係各花入各眼啦.
講吓啲相: 好多花果張係2021年四月中影. 有人果張係2019或者之前五月中個花車/表演遊行後响省府大樓前面影嘅. 水池結冰唔係成日有所以影咗佢,好似唔到幾日就冇咗囉. 有船果張係2021六月頭影. FB market place 嘅 screen shots 同埋兩張買餸單俾你哋參考吓啲價錢. 張單嘅日子係月/日/年,哩個係美式次序. Sport Chek 果張俾你睇吓新嘅衫褲係乜價錢. The Brick 果張俾你睇吓新嘅家俬大概乜價錢. CRTC 果張係 2021 新嘢. CHEK news 果張係 2021-6-28 FB post. 一藍一綠係我用嚟整類似港式奶茶嘅茶包:兩包綠色加一包藍色放落四杯滾水度浸三至五分鐘 (想濃啲淡啲自己喜歡啦),倒落杯度加糖加花奶,飲落有茶香.有人用三個 Red Rose black tea茶包加一個 Lipton 茶包沖出嚟嘅顏色都好靚. Mochi 同埋台灣麵可以喺起碼兩間大超市搵到. 個藍色箱係街坊整嚟俾人分享種籽嘅,Victoria 有好多街坊箱,有啲係 free library,有啲叫 blessing box 係俾人放啲多餘(但係未用過)嘅日用品同食品俾有需要嘅街坊自取. James Bay market 係其中一個五月到十月每星期都有攤檔嘅地方,Esquimalt, Moss Street, 同 Sidney 都有,另外仲有好幾個新嘅 community markets.


text:
前言
我其實好討厭愚昧無知卻以爲自己很叻嘅人.——BBC較早前出咗條片基本就係講彈炒飯——甚至乎唔係中式炒飯,卻被很多網民上崗上線做「唔識中式炒飯」,「Pizza加菠蘿?」,「污衊中國文化」等等.我無意再爲口水戰加添更多花生和口水去打泥漿摔角,但很多無知嘅現代人卻很喜歡以自己週邊/自己家鄉作標準,無就上升到「唔係中國做法」嘅層次,卻忽視了中國乃過億人口大國,加上城市化也僅僅是近數十年嘅事情,係以前嘅境況中,各處鄉村各處例也唔係咩特別嘅事,試下謙卑一點,認識一下中國文化嘅另一面吧.
BBC炒飯
BBC在較早前係佢哋嘅食譜專欄中釋出蛋炒飯——Egg-fried rice嘅食譜而引起網絡熱話.當中,很多華裔網民集中於批評BBC係食譜中講到善用米對水,1:2嘅比例煮米至半熟並倒去水份並瀝乾再作炒飯.很多網民批評有關水嘅比例不對,瀝乾米再翻炒嘅做法更加係「唔係中式炒飯」嘅做法(儘管BBC無講過係中式炒飯而且有關做法其實更接近印度炒飯嘅做法,後話),而有關人士亦遭受莫名其妙嘅攻擊和批評,至此,我很好奇嘅係,電飯煲係40年代首先於日本出現,香港60年代引入並由信興集團推廣才流行開來的,而長期貧困嘅中國大陸要到80 - 90年代改革開放前後才逐漸多起來的,咁以前嘅人又如何煮食呢?
背景
家母年齡快將60,生於東莞某處嘅小鄉村嘅客家人,家境一向不富裕,年紀最大嘅佢,童年時候早早就要幫忙三個細佬並要幫助父母耕田,處理各種日常事務.家中雖然有畜養畜生,但嗰個年代肉類都係貴族食品,基本除了喜慶日子,過年之外,不可能食到肉類,基本主食都係自家種植嘅一啲米飯或番薯之類.在嗰個運動搞得如火如荼嘅時候,境況最差試還要以極稀嘅粥水和樹皮作主糧.
待改革開放時又嘗試去深圳打工,不過當時勞工權益……嗯,你懂的,所以低廉嘅工資下,爲了搵食仲要援助家鄉嘅親人,日做10幾20小時也是家常便飯,所以家母身子因爲早年營養不良加上年輕時候苛刻嘅工作環境及低廉工資而不得好食,因而捱壞了身體,即使後來移民香港後,多年來都係啲體力勞動工作,唔係呢度痛就係食咗嗰啲嘢又肚痛肚屙,身體多少都積勞成疾.
煮飯
就有關BBC炒飯事件,我把有關食譜口述給家母,得出一小段家母自身過去嘅自述,以作參詳之用.
據家母所述,佢年幼時候還於鄉村生活嘅時候,家中備有三個柴火/樹木作燃料嘅爐頭,分別用作炒菜,煮水和煲飯用途,火力亦有所不同,以煲飯嘅最大火而煲水嘅火力相對較細.家母年少時嘅米飯係較接近現在珍珠米但會比較大粒嘅東北大米,及同糯米有一定相似之處但粘性無咁勁,口感介乎珍珠米同糯米中間黏度嘅粘米.
而係煮飯嘅過程中,和電飯煲唔同,佢哋主要會大鑊加很多嘅水去去煮,煮到一半嘅時候,會把多餘嘅水瀝取部分嘅水到另一個器具中作湯飲用.而瀝取後嘅米會再調節水份(唔夠會加水)再煮成普通嘅白飯食用.雖然繁複,但比起電飯煲而言,有着更短嘅煮食時間(約10 - 20分鐘)以及較好嘅口感,在資源匱乏嘅時代,一碗澱粉質水都係很好嘅佐飯湯品.而據聞除了作湯品外,亦有較爲富裕嘅家庭會用類似嘅手法從半熟米飯中瀝出米水,混入豬餿或肥料當中.
除此以外,家母亦向我提及佢哋係有了年幼嘅細佬嘅時候,需要照顧到仍然係嬰兒嘅細佬,所以會先把米飯加入過量嘅水份煮成介乎粥與飯中間程度嘅米飯,之後會把一部分多水米飯放入放而家部分雪菜都會用嘅瓷製菜呈中,稍爲瀝乾些許水份後,把較軟熟嘅米飯給予嬰兒食用.而剩餘嘅部分就好似上面所述,瀝取水份後煮成正常硬度嘅白飯及其他家人享用.
米飯不一定係主食
除了家母呢種傳統嘅中國人外,其實以白飯作糧食嘅地方並不少見,米嘅品種亦相當豐富,光係日本珍珠米,泰國絲苗米甚至印度長米,都有不同嘅特性和煮法.例如,BBC嘅食譜同做法其實更接近印度式嘅做法,給予較多嘅水份和長米嘅特性,使得瀝水後嘅米去除部分澱粉,炒後嘅米飯唔需要過夜都可以煮得粒粒分明.加上白飯亦唔一定係主糧,例如BBC嘅蛋炒飯製作出來嘅紅椒,洋蔥等嘅菜品比例比較高,其定位更似係作爲主糧嘅配菜.
又例如,餃子對中國尤其北方人而言係主食,但對南方或者係日本人而言,作爲配菜嘅場合更多;而麪包對歐洲人而言係主食,到了東南亞甚至乎中國一帶單純係種介乎零食同主食中間嘅半主食;而通心粉係歐洲係類似意大利粉咁拌以汁液的主食,但係香港,通心粉係早餐/下午茶餐出現嘅半主食,而且湯粉化咗;甚至乎,中國南方主食嘅米飯,中國北方主食嘅餃子,以及日本嘅主食嘅拉麪到了日本關東一帶,變成了拉麪,餃子同白飯三位一體嘅主食套餐.甚至乎有日本人會爲此打趣講話:拉麪係湯,餃子係菜而白飯先係主食.
我想睇到呢度嘅看客們可以摒除己見,從更客觀角度認識和體驗唔同國家對相同嘅食材會如何詮釋嘅事情,而非抱着愚昧嘅「中國中心意識」去看待事物,我相信對個人成長甚至乎惡名昭彰嘅「中國」嘅名聲,會有更良好嘅影響,使得不同國家嘅人們藉着對彼此文化嘅理解同包容,促進世界大同.
畢竟,白米唔係華人嘅專利,真係唔係.